# Инжил

Институт перевода Библии

## Инжил: Маттей


Creative Commons: BY-NC-ND 4.0

© Институт перевода Библии; Информацию о лицензии этого издания можно найти здесь: https://creativecommons.org/licenses/by-nc-nd/4.0/deed.ru


Институт перевода Библии


Институт перевода Библии, 101000 Москва, Главпочтамт, а/я 360


ibt_inform@ibt.org.ru

Правила использования текстов библейских переводов ИПБ: https://ibt.org.ru/ru/rules

## ХьхьичӀмахъ


ХьхьичӀмахъ


Ххирасса буккулт!

Зул хьхьичӀ бур Мубараксса Инжил.

Инжилдануву буссар Эса МасихӀнал Ххарисса Хавар.

Инжилданул хьхьичӀми мукьва луттираву бувсун буссар Эса МасихӀ ниттил аврия, Ганал буслай ивкӀсса вяъза-насихӀатрая, Ганал бивкӀулия ва утта уккавриясса Ххарисса Хавар. МасихӀнаясса «Ххарисса хавар» чивчуссар Ганайн дакӀ тӀайласса инсантурал: Маттейл, Марклул, Лукал ва ЮхӀаннал. Ми луттирду хъанахъиссар Инжилданул вирдакӀну. Миннуву балжину ккаккан увну уссар Заннал язи увгьусса МасихӀ, Тавратраву, Забурдануву ва Идавстурал Луттираву Мунаяту бувсун бивкӀмур щаллу хьушиврийнгу хъарну. Вай луттирдаву чивчусса Эса МасихӀнал вяъза-насихӀатрал буккултран тӀайлану чӀалачӀи буллалиссар Заннал ва инсаннал дянив цукунсса дахӀаву дуссарив.

Вайннул хъирив буссар «Эса МасихӀнал вакилтурал ишру» тӀисса лу. Муниву бувсун буссар Эса МасихӀнаясса Ххарисса Хавар Ганайн вих хьусса инсатурайхчӀин дунияллийх ппив шаврия.

Ва изданиялул ахирданийгу буссар «БучӀантӀимуниясса лу». Муниву бувсун буссар дунияллул тарихрал ахир шаврия, Заннал дивандалия ва Цайнма вихми инсантурахлусса махъра-махъсса талатавриву Зал ххув хьунтӀишиврия.

Авторная, чивчусса кӀанттуя ва чӀумуясса информация лякъинтӀиссар гьарца луттирал хьхьичӀмукъуву.

Инжил чивчуну бивкӀссар бухзаманнул грек мазрай, амма 20-ра аьсрулул лахъишиврий Лу дунияллул ттуршвахъул мазурдийн таржума бувссар. Цавай Инжилданул луттирду лакку мазрайнгу таржума бувссар. Бивщуссар укунсса луттирду:

«Марклул бувсъсса Эса МасихӀнаясса Ххарисса Хавар» (1996 ш.);
«Лукал Эса МасихӀная чивчусса Ххарисса Хавар» (2002 ш., цӀунилгу бивщуссар 2012 ш. ва 2019 ш.);
«Маттейл бувсъсса Ххарисса Хавар» (2016 ш.);
«Эса МасихӀнал вакилтурал ишру» (2019 ш.).

«Марклул бувсъсса Эса МасихӀнаясса Ххарисса Хавар» бувксса чӀумуя (1996 г.) шийнмай текст тӀайлану таржума бансса ва Инжилданул аькьилшиву ва ххуйшиву ккаккан дансса хӀарачат ва бюхъурду таржумалул группалуву гьарца цӀусса изданиелущал магьир хъанай бивкӀссар. Цаппара терминну, инсантурал цӀарду аьщуйн щуну дулаву ва цаймигу затру там дуллай бивкӀссар. Утти вай цинявппа луттирдал ялтту буккавугу дурну, вай цачӀу бишлашиссар.

Текстру буссар парчрайх бавчӀуну, ми парчран мяъна хӀисав дурсса цанналусса цӀардугу дирзун. Тунтсса шрифтрай дуллусса бутӀрал цӀарду цивува аслийсса текстраву дакъассар, ми дуллуссар буккун текстрал мяъна лаласаву бигьа хьуншиврул.

Ккалаккиманан кумагран текстрал таржумалуву культуралийн ва тарихрайн дагьайсса информация дусса, лажиндарал лув ларсъсса бувчӀин бавурттугу дуссар.

Луттирал ахирданий дуллуну дуссар личӀи-личӀисса ялун ххи бавурттугу:

текстравусса яла агьамми терминну дурчӀин дуллалисса глоссарий;
мяъна дурчӀавриву захӀматшивуртту дусса лакку мукъурттил сияхӀ;
грек мазрайсса канихчичрурдаву личӀисса куццуй буллусса кӀанттурду;
картарду.

Му бакъасса, текстраву бюхъайссар хьуна бакьин цаппара символлугу. Цаппара мукъурттил ахирданийсса латӀин хӀарпирал (…ª) ккаккан буллалиссар, лажиндарал лув лавсун, бувчӀин буллалими махъру. ЦӀуку бивхьуну (…*) ккаккан бувну буссар мяъна кӀул давриву захӀматшивуртту хьуна даркьуми махъру, миннух цанна хасъсса сияхӀраву бурганшиврул. Ва лишан (…) дуссар глоссарийраву мяъна аьч дуллалисса мукъурттичӀа. Курсиврайну личӀи бувну буссар Тавратрава, Забурданува ва Идавстурал Луттиравасса цитатартту. Таврат, Забур ва Идавстурал Лу цалсса уттигу лакку мазрайн таржума бувну бакъассар.

Мукунна текстраву хьуна дакьинтӀиссар кутӀа дурсса луттирдал цала цӀарду:

Мт. – Эса МасихӀная Маттейл чивчусса Ххарисса Хавар
Мк. – Эса МасихӀная Марклул чивчусса Ххарисса Хавар
Лк. – Эса МасихӀная Лукал чивчусса Ххарисса Хавар
ЮхӀ. – Эса МасихӀная ЮхӀаннал чивчусса Ххарисса Хавар
Иш. – Эса МасихӀнал вакилтурал ишру
БучӀ. – БучӀантӀимуниясса лу

Мукунма двоеточиелул хьхьичӀ ва хъирив цифрарду хьуна бакьинтӀиссар. Масала, Лк. 3:23-38, шикку цифра 3 – бутӀул номерди, 23-38 – аятирттал номердур.

Ва издание дуссар электрон форматрай Мубараксса Луттирду таржума баврил Институтрал сайтрайгу (www.ibt.org.ru).

Мубараксса Луттирду таржума баврил Институтрал барчаллагь тӀутӀиссар таржумачитурахь, редактортурахь ва лакку мазрайсса Инжилданул уттимур издание хӀадур дангу, лу ита бакьингу кумаг бувминнахь циняннахь.

Мубараксса Луттирду таржума баврил Институт

## Маттей

### Маттей

Маттей


ХьхьичӀмахъ

[1]

[2]

[3]

[4]

[5]

[6]

[7]

[8]

[9]

[10]

[11]

[12]

[13]

[14]

[15]

[16]

[17]

[18]

[19]

[20]

[21]

[22]

[23]

[24]

[25]

[26]

[27]

[28]


### ХьхьичӀмахъ


Эса МасихӀная Маттейл чивчусса Ххарисса Хавар


ХьхьичӀмахъ

«Эса МасихӀная Маттейл чивчусса Ххарисса Хавар» Инжилданувун бухлахисса луттирдавасса ца лу хъанахъиссар.

«Ххарисса Хавар» – му нукӀузаманнул грек мазрайсса εὐαγγέλιον ([юангелион], Евангелие) тӀисса мукъул таржумар. Ва цӀа дирзун дур Эса МасихӀнал Цала элму-насихӀатрайн.

НукӀузаманная шийннайсса элмулул традициялийн бувну, ва луттирал авторну хъанахъиссар Маттей Левий, Эса МасихӀнал Цала хъирив ачу куну увцусса, яла Цала ацӀния кӀия вакилтураясса цану увсса дишалартту датӀу. «Ххарисса Хавар» тӀий, Инжилданувун бухлахиссар Эса МасихӀнал ххуллу бувгьуминнаясса мукьа авторнал чивчусса мукьва хавар. Гайннуй циняннуй чивчуну буссар Ганал оьрмулияту ва Заннал ЦӀания бувсса захӀматирттаяту, Ганал элму-насихӀатраяту ва хӀикматирттаяту, Га ивчӀаврияту ва утта уккаврияту.

Маттейл Ххарисса Хавар чивчуну бивкӀссар цачӀана учӀантӀиссар кусса МасихӀ мяйжаннугу Эса ушиврийн мукӀру хьусса жугьутӀнавасса буккултран (нукӀузаманнайсса жугьутӀнал мазрай «МасихӀ» тӀисса мукъул мяъна хъанай дур «Цайх дугъанну дургъма», яни Заннал язи увгьума). Маттей цала лу байбихьлай ур Назаратлиясса Эсал нясавраяту, ккаккан буллай, Га жугьутӀнал бакӀбутта Ибрагьимлул ва Исраэлнал паччахӀ Давудлул тӀайланасса авладраятусса ушиву. Тавратраятусса, Идавстурал Луттирдаятусса ва Забурданиятусса махъру буцлай, Маттей чӀурчӀав дуллай ур тана та Заннал увчӀусса ва Цув учӀантӀишиву идавстурал танива бувсъсса ПаччахӀ ва Ххассалбайма Эса ушиврий.

Хъуннасса къулагъас дуллай ур Маттей Эсал Цала бусласимуних ва Ганал насихӀатирттах (миннул бувгьуну бур щалагу луттирал мукьва бутӀул ца бутӀа), ми бувчӀин баврих. Эсал бувцусса мисаллаву Маттейл луттирай бур гайми «Ххарисса Хаварданул» автортурал луттирдай бакъассагу 10 мисал. Маттей ккаккан буллай ур Заннал Кьанун Эсал цукун дурчӀин дуллалиссарив ва КӀанал ПаччахӀлугърая ци бусласиссарив. Амма мунияргу агьамссар Эсал Заннал Кьанунгу, идавстурал ччянива баян бувмургу дузрайн буккан баву.

Хавар бусласисса текстраву личӀи хъанай бур Эса МасихӀнал увкумур бусласисса, темарду цасса ххюва парча:

Ссавруннайсса ПаччахӀлугъраясса Зунттуйсса вяъза (5–7-мур бутӀри);
ацӀния кӀия вакилнахьсса насихӀат (10-мур бутӀа);
Ссавруннайсса ПаччахӀлугъраясса мисаллу (13-мур бутӀа);
МасихӀнал мюталимну цукун икӀантӀиссарив бусласисса насихӀат (18-мур бутӀа);
Дунияллун хьунтӀимуния баян баву (24–25-мур бутӀри).

### 1


Эсал нясав


(Лк. 3:23-38)

1[•]Эса МасихӀнал[†][*], Ибрагьимлул[†] Арснал, Давудлул[†] Арснал, нясав[*]: 2Ибрагьим[†] ивкӀссар ИсхӀакьлул ппу, ИсхӀакь – Якьувлул[†] ппу, Якьув[†] – Ягьудал[†] ва ганал уссурваврал ппу, 3Ягьуда[†] – Парецлул ва ЗерахӀлул ппу (гайннал нину тӀурча диркӀссар Тамар), Парец – Хецроннул ппу, Хецрон – Арамлул ппу, 4Арам ивкӀссар Аминадаблул ппу, Аминадаб – Нахшоннул ппу, Нахшон – Салмоннул ппу, 5Салмон Боазлул ппу (Боазлул нину диркӀссар Рахаб), Боаз ивкӀссар Ювидлул ппу (Ювидлул нину диркӀссар Рут), Ювид ивкӀссар Яссейл ппу, 6Яссей тӀурча Давуд[†] паччахӀнал ппури.

Давуд ивкӀссар Сулайманнул ппу (Сулайманнул нину диркӀссар хьхьичӀра Уриял дурцуну диркӀсса щарсса), 7Сулайман ивкӀссар Робоамлул ппу, Робоам – Абиял ппу, Абия – Асафлул ппу, 8Асаф – Юсафатлул ппу, Юсафат – Юрамлул ппу, Юрам – Оьззиял ппу, 9Оьззия – Юатамлул ппу, Юатам – Ахазлул ппу, Ахаз – ХӀизекиял ппу, 10ХӀизекия – Манассал ппу, Манасса – Амослул ппу, Амос – Юсиял ппу, 11Юсия – Яхониял ва ганал уссурваврал ппу. Му ппурттувур халкь Бабилон билаятрайн бизан бувну бивкӀсса.

12Бабилоннайн бизан бувну махъ хьуссар Яхония Салатииллул ппуну, Салатиил ивкӀссар Зоробабеллул ппу, 13Зоробабел – Абиудлул ппу, Абиуд – Элиакимлул ппу, Элиаким – Азордул ппу, 14Азор – Садоклул ппу, Садок – Ахимлул ппу, Ахим – Элиудлул ппу, 15Элиуд – Элиазардул ппу, Элиазар – Маттаннул ппу, Маттан – Якьувлул ппу, 16Якьув – Юсуплул ппур, Юсуп Мариямлул ласри. Мариямлул увссар цан МасихӀ тӀисса цӀа дирзсса Эса[+].

17Цинявгу Ибрагьимлуяту Давудлуйн дияннин диркӀссар ацӀния мукьра ник, Давудлуяту Бабилоннайн бизаннингу – ацӀния мукьра, ацӀния мукьра никгу диркӀссар Бабилоннайн бивзния махъ МасихӀ аннин.


Эса МасихӀ ниттил аву


(Лк. 2:1-7)

18[•]Эса МасихӀ аврил хавар укунссар. Эсал нину Мариям Юсуплун буцин куну бивкӀссар. Амма ласкъатлувун бучӀаннинва, ганил лякьлуву ОьрчӀ хьуну бивкӀссар, га ОьрчӀ цуппагу Заннал РухӀираяту лявхъусса бивкӀссар[+]. 19Мариям буцин кусса Юсуп, Заннайн мукӀрусса инсан ивкӀун, ганан пикри хьуссар ганищал ташу[†][*] къабан, амма, душ кьюкьин къабулланшиврул, цала га кьабитлатишиву инсантурая кьюлтӀ бан. 20Ганан мукунсса пикри хьувкун, Заннал малаик макӀра ккавккун, малаикнал ганахь увкуссар:

– Давудлул наслулиясса Юсуп! Мариям щарну буцин нигьа маусара – танил лякьлувусса ОьрчӀ Заннал РухӀираятур лявхъусса. 21Танин Арс антӀиссар, инагу Мунан Эса[*] тӀисса цӀа дизантӀиссар, цанчирча Мунал Цала халкь бунагьирттаща ххассал бантӀиссар![+]

22Укун щаллу хьуссар идавсийхчӀин[†] Залуннал увкумур:[+]

23«Душну бунува, душнил лякьлуву ОьрчӀ хьунтӀиссар, Арс антӀиссар,
Мунан ялун цӀагу дизан аьркинссар Иммануил»,
мукун тӀиссагу «Зал жущалар» тӀиссар.

24ЧантӀ кусса Юсуплул цахьва Заннал малаикнал увкумур бувссар. Мариям Юсуплул щарну бувцуссар, 25амма, ганил Арс аннин, ганал ганийн ласшиврий ка къаларссар. Ганил увсса Арснан Юсуплул Эса тӀисса цӀагу дирзссар.

### 2


ЦӀурттал аьлимтурал Эсайн икрам баву

1-2Эса увссар Ягьуди билаятрай, Байт-ЛахӀим тӀисса шагьрулий, Гьирод[†][*] паччахӀнал заманнай. Эса ниттил увну махъ, Ярусалимрайн Баргъбуккаваллил чулуха цӀурттал элму кӀулсса аьлимтал бувкӀун, инсантурахь цӀухлан бивкӀссар:

– Чув ур ттигъанну дунияллийн увксса Ягьудинал ПаччахӀ? Баргъбуккаваллил чулух жува бунува, Ганал цӀуку ккавккун, жу Ганайн икрам бан бувкӀру, – тӀий[+].

3Му баявривун, Гьирод паччахӀ гьалак увкссар, ганащал щала Ярусалимгу. 4Ганал цачӀанма циняв хъун рувхӀанийтурайн ва Тавратрал[†] аьлимтурайн[*] оьвкуну, гайннахь цӀувххуссар, чув ан ккаккан увну буссар МасихӀ[†], куну.

5– Ягьудинавусса Байт-ЛахӀимрай, – куну, жаваб дуллуссар ганахьхьун, – мукунни идавсичӀа[†] чивчуну бусса:

6«Инагу, Байт-ЛахӀим, Ягьудинал аьрщий,
Ягьудинал цайми хъуни шагьрурдаяр инагу ссалчӀав къаялавайссара.
Виватур уккантӀисса Исраэлнай, Ттул халкьуннай, хӀукму[†] бачин буллантӀисса БакӀчи!»

7Микку Гьиродлул, кьюлтӀну цачӀанма гай цӀурттал аьлимтал бучӀан бувну, гайннаяту кӀул дурссар цӀусса цӀуку бувксса чӀун. 8Ганал гай Байт-ЛахӀимрайн гьан бувссар, укунгу куну:

– Лавгун ОьрчӀаяту гьарца зат кӀул бувара. Зуна Га лявкъукун, ттун баян бувара, ттущагу хьуншиврул гиккун лавгун, Ганайн икрам бан.

9ПаччахӀнал бигар бавукун, гай ххуллийн багьссар. Баргъбуккаваллил чулух ккавксса цӀуку гайннал хьхьичӀ най бивкӀссар, ахирданийгу, ОьрчӀ усса кӀанай га бавцӀуссар. 10ЦӀуку ккавккукун, аьлимтал хъинну ххари хьуссар. 11Къатлувун бувххукун, ОьрчӀгу, Ганал нину Мариямгу ккавккун, гайннал, щяв багьну, Ганайн икрам бувссар. Яла гайннал цала ххазина тӀивтӀуну, Ганан буллуссар ссайгъатру: муси, кьанкь нахӀу пицӀру ладан ва смирна[+]. 12Амма макӀра гайннай малаикнал дюъ дирхьуссар, ГьиродлучӀан занабикӀан къабучӀиссар куну, мунияту гай цала билаятрайн цамур ххуллийх лавгссар.


Юсуплул кулпат Мисрилив лихъаву

13Аьлимтал лавгукун, ЮсуплучӀан макӀра увкӀсса Заннал малаикнал увкуссар:

– Изу, ОьрчӀгу, Мунал нинугу буцача, миннащал Мисрилив лихъу. На учиннин, тикку ацӀу, цанчирча Гьирод кьасттирай ур ОьрчӀ лякъин ва Му ивчӀан.

14Юсупгу, ивзун, ОьрчӀ ва Мариямгу архӀал бувцуну, хьхьувай Мисрилив ливхъссар. 15Гьирод ивчӀаннин, гай тийх бивкӀссар. Укун щаллу хьуссар идавсийхчӀин Залуннал увкусса, «Укку Мисрилияту куну, оьвчав На Ттула Арснайн»[*] тӀисса махъру[+].


Гьиродлул мюрщи оьрчӀру литӀун амру баву

16Цува цӀурттал аьлимтурал кьякьлухун ивхьуну чӀалай, Гьиродлул, оьккину ссигу бивзун, амру бувссар Байт-ЛахӀимрайсса ва ганил къирагърайсса кӀира шинайн бияннинсса циняв бурхьни оьрчӀру литӀун. ОьрчӀ увсса чӀун ганал кӀул дурссар аьлимтурал бувсмунива. 17Укун бартлавгссар Ярамей идавсийхчӀин баян бувмур:[+]

18«Рамалий[*] бур баллай
РахӀиллул агьи,
оьрчӀацӀа хьу ниттил
хӀасратсса вав-шав.
Щищари бюхъайсса
га дард хьхьара дан?!»


Юсуплул кулпат Мисрилияту занабикӀаву

19Гьирод ивкӀуну махъ Мисриливсса ЮсуплучӀан макӀра увкӀсса Заннал малаикнал увкуссар:

20– Изу, ОьрчӀ ва Мунал нинугу буцача, Исраэлнавун занаикӀу, ОьрчӀ ивчӀан ччай ивкӀма цува ивкӀуссарча.

21Юсупгу, Эса ва Мариямгу бувцуну, авчуссар Исраэлнал аьрщарайн. 22Ягьудинаву Гьиродлун кӀанай паччахӀшиву дуллай ганал арс Архелай ушиву бавукун, Юсуп тиккун гьан нигьа увсъссар. МакӀра малаикнайхчӀин ца цамургу амру бувкӀун, Юсуп Галил билаятрайн лавгссар, 23тикку Назарат тӀисса шяраву мина дирхьуссар. Укун бартлавгссар идавстурал[†] увкусса, «МасихӀнайн[†] Назаратличу тӀунтӀиссар» тӀисса махъру[+].

### 3


ЯхӀъя идавсил Эса МасихӀнан ххуллу хӀадур буллалаву


(Мк. 1:1-8; Лк. 3:1-9,15-17; ЮхӀ. 1:19-28)

1[•]ДуркӀссар МарцӀбай ЯхӀъя[†][*] Ягьудинавусса бачӀвасса чулданий[†] вяъзарду[†] буслай айивхьусса чӀун[+].

2– Бунагьру кьабитан тавба дувара! – тӀун ивкӀссар га. – Ссавруннайсса ПаччахӀлугъ[†] гъан хьуну дур![+]

3ЯхӀъянаяту Яшайя идавсил увкуну буссар:

«БачӀвасса чулдания оьвтӀий леххаврил чӀу бур:
„Залуннансса ххуллу хӀадур бувара,
тӀайла бацӀан бара бавкку ххуллурду!“» – куну.

4ЯхӀъянай диркӀссар варанттул ппалул янна ва бурчул мухӀлу. Ганал дукрагу диркӀссар хъацӀру ва урттил ницӀ. 5ГаначӀан халкь бучӀайсса бивкӀссар Ярусалимраяту, щалагу Ягьудинавату ва Урданнал къирагъирттаяту. 6Цала бунагьру бакӀрайн лавсми Урдан неххай щинавун буххан буллай, ЯхӀъя ивкӀссар гайннан марцӀ баврил эбадат[†] дуллай[*][+].

7ЦачӀанма букӀлакӀисса фарисейтурахь ва саддукейтурахь[*] ганал учайсса бивкӀссар:

– Гьай, лавмартсса шатрая лявхъумий! Щил увкур зухь, зува Заннаяту лайкь бувсса таммихӀрая[†] ххассал хьунтӀиссару куну[+]? 8-9Ххассал хьуну ччарча, зува бунагьру кьабивтшиву иширайну чӀалачӀи бувара. Зуятува зува: «Жу Ибрагьим[†] идавсил арсруру!» – матӀри. Вана на зухь тӀий, вай чарттаятугума Заннаща шайссар Ибрагьимлул[†] арсру бан[*][+]. 10Мурхьиралу дирхьуну, рикӀгу хӀадурнура дуссар. Ххуйсса ахъулсса къадуллалимур мурхь, кьувкьуну, цӀаравун бутайссар[+].

11Бунагьру кьабитан зу дурсса тавбалул лишандалун на, зу щинавун буххан бувну, марцӀ баврил эбадат дуллалиссара. Ттул хъирив Нанима тӀурча ттухьнияргу хъуннасса Каши Думари. На Ганал усру ларсун ачинвагу лайкь акъамара. Ганал зу Заннал РухӀирал цӀарайнуру марцӀ буллантӀисса[+]. 12Ганал кӀунттихь дуссар ччар гьуяй чӀатӀа, Ганал къама нухьхьая личӀи бантӀиссар, лачӀа сувун батӀинтӀиссар, нахьмур лекъащай цӀараву ччуччинтӀиссар[+].


Эсайн Заннал РухӀ ликкаву


(Мк. 1:9-11; Лк. 3:21-22; ЮхӀ. 1:29-34)

13[•]Му аралуву Эса Галил билаятраяту Урдан неххачӀан увкӀссар, ЯхӀъяначӀа щинайну марцӀ шаврил эбадат дан. 14ЯхӀъя ивкӀссар Га ацӀан уллай, укун тӀий:

– Нара ВичӀа марцӀ хьун аьркинма, Ина циван увкӀра ттучӀан?

15Амма Эсал увкуссар:

– Хьун аьркинмур хьун бити. Жува буллан аьркинссару цимурца Заннал тӀалав бувмур.

ЯхӀъягу рязи хьуссар. 16Эса, му эбадатгу дурну, щинавату уккайхту, Ганан ккаркссар ядирхьусса ссавру ва ссаврунная лирккун Цайра щядиркӀсса хьхьилул гьайбатрайсса Заннал РухӀ[+]. 17Микку ссавниятугу чӀу хьуссар:

– Вари Ттул ххирасса Арс, Ванаятур Ттул ххаришиву![+]

### 4


Иблислул Эса аьйкьин уллалаву


(Мк. 1:12-13; Лк. 4:1-13)

1[•]Яла Заннал РухӀирал Эса бачӀвасса чулданийн[†] увцуссар. Тикку Иблис[†] Га аьйкьин ан хӀарачат буллай бивкӀссар. 2Зума дургьуну[†] мукьцӀалла хьхьу ва кьини дурну махъ, Эса хъинну ккашил хьуссар[+]. 3Микку ГаначӀан гъан хьуну, Иблислул[†] увкуссар:

– Инава Заннал Арс[†] ухьурча, вай чарттая ччатӀ хьун бува.

4– «Так ччатӀуйну акъарча инсан сагъсса, Заннал увкусса гьарца мукъуйнугур», – тӀий, чивчуну буссар Мубараксса Луттирдай[†], – жаваб дуллуссар Эсал.

5Яла Иблислул, Мубараксса шагьрулийн Га увцуну, Заннал Къатлул[*] зункӀуллуйгу ацӀан увну, увкуссар:

6– Ххяхху гилун. Ина мяйжаннугу Заннал Арс[†] ухьурча, Вин цичӀав къахьунтӀиссар. Чивчуну буссархха:

«Цала малаиктурайн Вил хӀакъираву КӀанал амру бантӀиссар,
кӀайнналгу Ина карунний ласунтӀиссара,
Вил ччан чарийн къащуншиврул»[+].

7Эсал ганихьхьун жаваб дуллуссар:

– Ина тӀимур На къабанна. «Вила Залуннал – вила Заннал хӀал маккакларда», – тӀийгу чивчуну буссархха Мубараксса Луттирдай.

8Му чӀумал Иблислул Га хъинну лахъсса зунттуйн увцуну, Ганан ккаккан дурссар цинярда цӀа дурксса, аргъиравусса дунияллул паччахӀлугъру.

9– Вай гьарзат на Вин дулунна, – увкуссар ганил, – агарда Ина, никирттайн агьну, ттуйн икрам барча.

10Му чӀумал Эсал ганихь увкуссар:

– Букьу ТтучӀату, Иблис! Чивчуну буссар Мубараксса Луттирдай: «Эбадат дуллалу вила Залуннайн – вила Заннайн, къуллугъгу буллалу так КӀанаха!» – тӀий[+].

11Микку Иблислул Га Цува кьаивтссар, ЭсачӀангу малаиктал бавтӀун, Ганаха къуллугъ буллан бивкӀссар[+].


Галил билаятрай Эсал Цала захӀматру байбишаву


(Мк. 1:14-15; Лк. 4:14-15)

12[•]ЯхӀъя[†] дуснакь увшиву бавукун, Эса лавгссар Галил билаятрайн[+]. 13Назаратлияту лавгун, Га ивзссар Завулонхъал ва Нефталимхъал тухумру заллусса аьрщарайсса, бярнил зуманивсса Капарнаум шагьрулийн[+]. 14Мукун щаллу хьуссар Яшайя идавсийхчӀин Заннал хьунтӀиссар увкумур:[+]

15«Урдан неххал тийх, хьхьиричӀан нани ххуллийсса
Завулонхъал ва Нефталимхъал аьрщив – ягьудинан ятсса агьлугу бусса Галил билаятри!
16ЦӀаннаву ялапар хъанахъисса халкьуннан ккавккунни яргсса чани
ва бивкӀулул цӀаннаву ялапар хъанахъиминнал билаятрай чани лавхъунни», – тӀисса.

17Муния шийнай Эса вяъзарду[†] буслан ивкӀссар:

– Кьабитияра бунагьру, Ссавруннайсса ПаччахӀлугъ[†] гъан хьуну дурча! – тӀий.


Эсал цалчинми мюталимтал


(Мк. 1:16-20; Лк. 5:1-11)

18[•]Цал Галил бярнил чӀарах нанисса Эсан ккавкссар кӀия уссу: цайн Петр цӀа дирзсса Симон ва ганал уссу Андрей. Чавахърубугьулт бунутӀий, гай бивкӀссар бярав къертту дичлай[+].

19– Бачияра Ттул хъирив, – увкуссар Эсал гайннахь, – зу цӀанакул чавахъру ясир буллай буру, Нарив зуяту инсантурал дакӀру ясир дувулт буванна, – куну[+].

20Уссурвалгу, гара ссят къерттугу кьадиртун, Ганал хъирив бавчуссар[+].

21Тийнай шайхту, Эсан ккавкссар кӀия уссу цаймигу: Завадейл арс Якьувгу,[†] ганал уссу ЮхӀаннагу. Гай бивкӀссар цала буттащал Завадейщал къаехърай къертту дакьин дуллай. Эсал гайннайнгу оьвкуссар. 22Гайгу, гассят цала къаехъгу, ппугу кьаивтун, Ганал хъирив бавчуссар.


Эсал халкьуннаха къуллугъ буллалаву


(Мк. 3:7-12; Лк. 6:17-19)

23[•]Укун Эса, циняв эбадат-къатравугу[*] вяъза-насихӀат[†] буслай, Ссавруннайсса ПаччахӀлугъраясса[†] Ххарисса Хавар[†] баян буллай, инсантурайсса циняр азарду ва къашайшивуртту хъин дуллай, щалагу Галил билаятрайх уклай ивкӀссар[+]. 24Ганаятусса хавар щалагу Сириянавух ппив хьуссар. ГаначӀан бувцуну бучӀайсса бивкӀссар личӀи-личӀисса къашайшивуртту дусса, оьккисса къювурду духӀлахӀисса, жин бувхсса, хӀал бияйсса, къуркъуллул бувгьусса инсантал. Ганалгу гай хъин байсса бивкӀссар[+]. 25Галил билаятраятусса, АцӀшагьрулиятусса, Ярусалимраятусса, Ягьуди билаятраятусса ва Урдан неххал тихасса агьали, кӀапӀа-кӀапӀаллу хьуну, Ганал хъирив занай бивкӀссар[+].

### 5


Зунттуй вяъза бусаву


(Лк. 6:20-23)

1ЗунттучӀасса Эсан чӀявусса халкь ккавккун, Га гьанав лавхъун, кӀикку щяивкӀуна. ГаначӀан гъан хьуна Ганал мюталимтал. 2Эса гайннахь вяъза-насихӀат[†] буслан ивкӀуна, укунсса мукъурттий:

3[•]– Цала рухӀирал мискиншиву бувчӀлачӀими – талихӀ бумири, миннан дунутӀий Ссавруннайсса ПаччахӀлугъ[†][*].

4ХӀасратрайми – талихӀ бумири, ми бунутӀий рахӀат бантӀими[+].

5ДакӀ хъундакъами – талихӀ бумири, ми бунутӀий аьрщарал заллухъру хьунтӀими.

6Заннал амрурду биттур баврих ккашилми ва мякьми – талихӀ бумири, миннал ккаши ва мякь лиххан бантӀий бунутӀий[+].

7РахӀму-цӀими буми – талихӀ бумири, миннай цӀими бишинтӀий бунутӀий[+].

8ДакӀ марцӀми – талихӀ бумири, ми бунутӀий Зал ккаккантӀими[+].

9АслахӀшиву дуллалими – талихӀ бумири, миннайн Заннал оьрчӀру учинтӀий бунутӀий[+].

10Заннал амрурду биттур буллалаврихлу цив къума буллалими – талихӀ бумири, миннан дунутӀий Ссавруннайсса ПаччахӀлугъ.

11Зу – талихӀ бумиру, зу Ттул цӀаний инсантурал кьюкьин буллалийни, лякӀин буллалийни, зуй ци-цигу бакъурду бихьлахьийни. 12Ххари хьияра, шад хьияра – зун Ссавруннай хъуннасса бахшиш дуссар! Мукунмар къума буллай бивкӀсса хьхьичӀва бивкӀми идавсталгу[†][+].


ЦӀву ва чани


(Мк. 9:50; Лк. 8:16-18; 11:33; 14:34-35)

13[•]– Зу аьрщарал цӀвуру. Агарда цӀвил тӀин къаличӀарча, ссалли ганил тӀин бакьин бантӀисса? Яла гай инсантурал ччанналун бичин бакъа, ссанчӀав бакъассар.

14Зу дунияллул чаниру. БакӀул бакӀрайсса шагьру кьюлтӀ бан къашайссар. 15Лавхъсса чирахърал ялун оьрту къалакьайссарча, га ялунгума лахънийри бишайсса, къатлуву буцириннан чани булланшиврул[+]. 16Зул чирахъралгу инсантуран чани буллалувча, зул хъинсса давуртту гайннан чӀаланшиврул ва гайннал зул Ссавруннайсса Буттаяту цӀарду дулланшиврул.


Мубараксса Луттирдая

17– На Таврат[†][*] ягу идавстурал увкумур букьан бан увкӀсса ххай мабикӀари; На ми букьан бан акъарача увкӀсса, ми биттур бан увкӀссара. 18ХӀакьну[†] тӀутӀиссара зухь: ссав ва лухччи духкъаларгссаксса, цурда ца хӀарп, цурда ца аьш Мубараксса Луттирдаяту[†] дакъа къахьунтӀиссар, миннуй чивчумур цимурца щаллу хьунцӀа[+]. 19Цавагу Заннал амру, га яла чӀивимургума, баччан бувма ва цайминнан га баччан бан лахьхьин буллалима Ссавруннайсса ПаччахӀлугърай яла чӀивиману икӀантӀиссар, Заннал амру биттур буллалима ва му цайминнан лахьхьин буллалима тӀурча Ссавруннайсса ПаччахӀлугърай хъунану икӀантӀиссар[+]. 20Агарда зул иман Тавратрал аьлимтурал[†] ва фарисейтурал[†] имандалуяр марцӀсса дакъахьурча, зу Ссавруннайсса ПаччахӀлугърайн къабуххантӀиссару[+].


Сси бизаврия


(Лк. 12:58-59)

21– Зун кӀулссар инсантурахь нукӀузаманнайва увкуну бивкӀшиву: «Инсан маивчӀара», – куну. Инсан ивкӀуманая судрал хьхьичӀ жаваб тӀалав дантӀиссар. 22Нарив зухь тӀутӀиссара, агана инсан цала уссийн сситтуй ухьурча, ганан диван Заннал бантӀиссар. Цала уссу санакъул увманал Ягьудинал Хъун Дивандалул[†][*] хьхьичӀ жаваб дулун аьркинссар, цала уссийн ахӀмакь увкуманах тӀурча Жагьаннамрал цӀу ялугьлай дуссар.

23Мунияту ина Заннан кьурван[†] бувцуну увкӀун унува, га биххай кӀанай дакӀнийн багьарча, вила уссу вийн къаччан бивкӀун ушиву, 24кьабити вила кьурван[†] га бусса кӀанай, цал лавгун, вила уссищал дакьил хьу, яла увкӀун, вила кьурван бува.

25Вийва тахсир бихьлахьиманащал судрайн нани ххуллийва дакьил хьунмур бува, ганал инава судрал хьхьичӀун уциннин къаавцӀуну, акъахьурча ина судьянахьхьун улунтӀиссара, таналгу ина къаралданухьхьун улунтӀиссара, тайнналгу ина дуснакьравун акьинтӀиссара[+]. 26ХӀакьну тӀутӀиссара вихь: ина тива къауккантӀиссара, циняр вила арцу, махъва-махъсса къарапулданийн дияннин, харж къадурссаксса.


Лас-щар цаннайн ца тӀайлашиврия


(Мт. 18:8-9; Мк. 9:43-48)

27– Зун бавссар увкуну бивкӀшиву: «Зуна мабара», – куну. 28Нарив зухь тӀутӀиссара, анжагъ хъамитайпалух тамахӀкарну уруглагимава ганищал цала дакӀниву зуна буллалимари. 29Агана вила урчӀамур я бунагьрайн кӀункӀу тӀий бухьурча, букки му, экьилича тихунмай. Вин чурххал базу бакъа хъинссар, щала чурх Жагьаннамравун бувтуннияр. 30Агана вила урчӀамур ка бунагьрайн кӀункӀу тӀий духьурча, кьуркьуну, экьилича тихуннай. Чурххал базулуцӀа хьуну хъинссар, щала чурх Жагьаннамравун багьнунияр[+].


Щарссания личӀи шаврия


(Мт. 19:1-9; Мк. 10:1-12; Лк. 16:18)

31[•]– Увкуну буссия: «Щарссанияту личӀи хъанахъиманал ганин личӀи шаврил чагъар булун аьркинссар», – куну. 32Нарив зухь тӀутӀиссара: цала щарсса цайнна хаин хьуну дакъанна, ганияту личӀи хъанахъима – му цала щарсса зунарахун дутлатимари; курчӀущар дуцлацимагу зуна буллалимари.


Хъа баврия

33– Зун бавссар нукӀузаманнайва инсантурахь увкуну бивкӀшиву: «Хъа лиян мабара, Заннайн инава бувсса хъарду биттур булува», – куну. 34Нарив зухь тӀутӀиссара: хъа бувагу мабари. Я ссавнийн хъа мабари – кӀа дунутӀий Заннал паччахӀшиврул тах;[+] 35я лухччинийн хъа мабари – га дунутӀий КӀанал ччаннацӀалу; я Ярусалимрайн хъа мабари – га бунутӀий Ссавруннайсса ПаччахӀнал шагьру. 36Вила бакӀрайнгу хъа мабара – вища царагу вила чӀара я кӀяла дан, я лухӀи дан къабюхъавайтӀий. 37Зул «бур» мяйжаннугусса «бур» хьувча, зул «бакъар» мяйжаннугусса «бакъар» хьувча. Мунил ялун зу ххи баймур цимурцагу – щяйтӀаннуятур.


Кьисас ласлан къабучӀишиврия


(Лк. 6:29-30)

38[•]– Зун бавссар увкуну бивкӀшиву: «Янихлу я ва ккарччухлу ккарччи», – куну. 39Нарив зухь тӀутӀиссара: винма оьбала бувманан махъунмай оьбала мабара. Вила урчӀамур чӀаврайх щил-дунугу рищурча, куямур чӀавгу ганал чулийннай кӀура даен дува. 40Агана щил-бунугу вищава гьухъа зеххин суд буллан ччан бикӀарча, дула мунан ялттуми вила яннагу. 41Агана щил-дунугу цала гьиву ца манзилданий вихьра ласун дулларча, ина му кӀива манзилданий ларсун ачу[*]. 42Вихьра дула тӀутӀиманан – дула, буржирай дула тӀутӀимагу къадуллуну мазанаитара.


Душмантал ччан шаврия


(Лк. 6:27-28,32-36)

43– Зун бавссар увкуну бивкӀшиву: «Вила чӀаравми ххирану икӀу», «вила душмантурайнгу зидлий икӀу», – куну. 44-45Нарив зухь тӀутӀиссара: зува зула Ссавруннайсса Буттал хӀакьсса арсру хьуншиврул, зула душмантал ххирану бикӀияра, зува къума буллалиминнахагу дуаь дуллалияра. КӀаналгу баргъ биян байссар оьнайнгу, хъиннайнгу, гъарал лачӀун дайссар Цала хьхьичӀ марцӀминнайнгу, марцӀну бакъаминнайнгу[+][+]. 46Агана зун так зува ххирами ххирану бухьурча, мунихлу циванни зун Занная бахшиш дикӀан аьркинсса? Мува му бакъарив дишалартту датӀултралгу[†] байсса[*]? 47Агана зу так зула уссурваврахьхьун бакъа ссалам къабуллай бухьурча, цири муниву ляличӀисса бусса? Мува му бакъарив цайми миллатирттал инсантуралгу байсса? 48Мунияту камил[*] хъанахъияра, камилссарча Ссавруннайсса зул Ппугу[+].

### 6


Мискинминнан кумаг баврия

1– Явара, зула иман цӀакьсса душиву инсантурал хьхьичӀ ккаккиялун мадихьларди. Акъахьурча зун Ссавруннайсса Буттаяту цукунчӀавсса бахшиш дакъассар. 2Мискинминнан зува бувсса цадакьалия циняннахь мабусларди: цала бувсса цадакьалия ляжинлякъултри эбадат-къатраву[†] ва халкь бавтӀсса кӀанттурдай буслан бикӀайсса, инсантурал цаятура цӀарду дулланшиврул. ХӀакьну[†] тӀутӀиссара зухь: гайннал цаламур бахшиш ларсъссар[+]. 3Инарив мискинминнан кумаг буллалийни, урчӀамур канил буллалимур куямунин кӀул къахьунну булува; 4ина буллалисса кумаг кьюлтӀнува личӀувча. Му чӀумал кьюлтӀмургу чӀалачӀисса Ссавруннайсса вила Буттаяту вин бахшиш дуссар.


Дуаь даврия


(Мк. 11:25-26; Лк. 11:2-4)

5[•]– Зура дуаь дуллалийни, малащари лажинлякъултраха, миннан эбадат-къатраву ва халкь бавтӀсса кӀанттурдай циняннан чӀалай дуаьртту дуллан ххирассар. ХӀакьну тӀутӀиссара зухь: гайннал цаламур бахшиш ларсъссар,[+] 6инарив дуаь дуллалийни, ухху къатлувун, хъирив нузгу лакьи, дуаь дуллалу, ина инавалу унийгу, вищал усса Ссавруннайсса вила Буттайн. Му чӀумал кьюлтӀмургу чӀалачӀисса Ссавруннайсса вила Буттаяту вин бахшиш дуссар. 7Зура дуаь дуллалийни, путпараснал[†] кунма, бачӀвасса чӀяву махъру мабусларди. Миннал пикри буссар, дуаьлуву махъру чӀявуссаксса цала тӀимур баянссар тӀий. 8Миннаха малахьларди, цанчирча, зу Цахьва миннат булланнинма, зул Буттан зун ци аьркинссарив кӀулну бунутӀий.

9Дуаь дулувара укун:

Я жул Ссавруннайсса Ппу,
бюхттул хьуннав Вил ЦӀа!
10ДучӀаннав Вил ПаччахӀлугъ!
Ссавруннай кунма, лухччинийгу хьуннав Ина тӀимур![+]
11Була хӀакьину жун бакъа чара бакъасса ччатӀ.
12ХӀалал бити жун жул бунагьру,
жугу хӀалал битайсса кунма жунма зарал бувми.
13Мабитара жу бяйкьин,
буручча жу Оьсса Душманная[*][+].

14Агарда зу инсантуран гайннал зунма бувсса оьмур хӀалал битарча, Ссавруннайсса Бутталгу зу хӀалал битантӀиссару[+]. 15Агарда зу инсантал хӀалал къабитарчарив, зула Ссавруннайсса Бутталгу зул бунагьру хӀалал къабитантӀиссар[+].


Зума дугьаврия

16– Зума дургьусса[*] чӀумал, аргъ дакъасса лажиннащал гъав лавгун мазанарди. Мукун занан бикӀайссар лажинлякъулт, цивппа зума дургьуну бушиву ккаккан буллай. ХӀакьну тӀутӀиссара зухь: гайннал цаламур бахшиш ларсъссар. 17Инарив, зума дугьайни, лажин-кагу шюша, вила бакӀгу зихха, 18инава зума дугьлай ушиву инсантуран кӀул къахьуншиврул. Му кӀулну бикӀувча так Ссавруннайсса вил Буттан, ина инавалу унийгу вищал усса. Му чӀумал кьюлтӀмургу чӀалачӀисса Ссавруннайсса вила Буттаяту вин бахшиш дуссар.


Ссавруннайсса ххазиналия


(Лк. 11:34-36; 12:33-34; 16:13)

19[•]– Мабагьари хъус чӀяру дуллалаврихун аьрщарай, гай нувцлулгу, сситтулгу дукайсса кӀанай, зула къатта цуркинтрал бацин бюхъайсса кӀанай. 20Зунмасса ххазина цачӀун бара Ссавруннай, я нувцлул, я сситтул къабукайсса кӀанай, цуркинтраща буххангу, бацингу къабюхъайсса кӀанай[+]. 21Зул ххазина бунийрихха зул дакӀгу дикӀантӀисса.

22Я – чурххал чирахъри. Вил я иттарцӀансса бакъахьурча, щала вил чурххавугу чани бикӀантӀиссар. 23Амма вил я иттарцӀансса бухьурча, щала вил чурххавугу цӀан дикӀантӀиссар. Агарда вивусса чани цӀан духьурча, цукунсса дикӀанссар цурдара цӀан?!

24ЩищачӀав кӀия залуннал лагъну[†] икӀан къашайссар: ца заллу ганан ххирану икӀантӀиссар, гама къаччан хьунтӀиссар; ягу цаннайн дакӀ тӀайлану икӀантӀиссар, гаманах тӀурча бакӀ къадугьлантӀиссар. Зущагу цал архӀал Заннал лагънугу,[†] хъуслил лагънугу бикӀан къашайссар[+].


Заннайнсса вихшалдарая


(Лк. 12:22-31)

25– Мунияту На тӀий ура зухь: оьрмулуву зура дуканмунил, хӀачӀанмунил, ягу чурххай лахханмунил буруккин мабулларди. Оьрму цуппа бакъарив дуканмунияргу хьхьичӀунсса, чурх цуппа бакъарив лахханмунияргу хьхьичӀунсса? 26Бургияра ссавнийсса лелуххантрах: кӀайннул я дукъагьайссар, я ттикъахӀайссар, я къама сурдавун къабичайссар, кӀайннун дукра Ссавруннайсса Буттал дулайссар. Зуния кӀай лелуххантраяр кьювкьусса бакъахьунссару[+]? 27Зуща цуманащар буруккинну буллалаврийну зула оьрму ца ссятралвагу лахъи бан бюхъайсса?

28Ссан аьркиннуру зу янналулсса буллалисса? Бургияра, цукун ххяхлай дурив къурнил тӀутӀив. Гай я захӀмат буллай дакъассар, я ккургъанну дуллай дакъассар, 29амма тӀутӀиссара зухь, хӀатта Сулаймангума, га яла цува авадансса чӀумалгу, гайннувасса царагу тӀутӀи куна ларххун къаивкӀссар. 30ХӀакьину дусса, гьунттий цӀаравун дичинтӀисса къурнил урттунгума укунсса янна дулайсса Заннал зун къадулунтӀиссарив янна, вихшала чанмий[+]? 31Мунияту буруккин мабулларди, мацӀухларди: «Жу ци дукави?», ягу «Жу ци хӀачӀави?», ягу «Ци лаххави?» – тӀий. 32Так миннул пикрилий бикӀайссар цайми миллатирттал халкь, зул Ссавруннайсса Буттаннив кӀулссар зун ми цимурца аьркинну душиву. 33Цинияргу хьхьичӀ кӀункӀу тӀутӀияра Заннал ПаччахӀлугърачӀан[†] ва КӀанал амрурду биттур бавричӀан, лирчӀсса гьарзатгурхха КӀанал зун дулунтӀисса. 34Мунияту гьунттийсса кьинилул буруккин мабулларди, гьунттийсса кьинилул цила бантӀиссар циласса. Гьарца кьинилун цила-цила масъалартту биялссар.

### 7


Цайминнай аьй дуллан къабучӀишиврия


(Лк. 6:37-38,41-42)

1[•]– Чий бювкьу-аьй мадулларди, зуйрагу къадулланшиврул. 2Зу цайминнай бювкьу-аьй дуллалисса кунна, мукуннар зуйгу дуллантӀисса, зу ци дуцин ишла дуллай бурув, мура дуцин зунгур ишла дантӀисса[+]. 3Циванни, ахир, вин вила чӀаравманал иттавсса тӀун чӀалачӀисса, виламур иттавсса ттала къачӀалай? 4Цукун учинна ина чӀаравманахь: «Хула му вила иттавсса тӀун дукканнача», – куну, виламур иттавсса ттала чӀалай бакъанма? 5Лажинлякъуй, цал вила иттавсса ттала букки, ялари вин чӀалантӀисса чӀаравманал иттавсса тӀун дуккансса куц.

6Барачатмур ккаччан мадутари, акъахьурча, гайннул, кӀура бавну, зувагу парча-тика бантӀиссару. Зула ттиркьюкьив дунгъузирттал хьхьичӀун мадичари, гайннул гайгу ккуччу къадан[+].


Миннат бара, луглаги, кьутӀ учара


(Лк. 6:31; 11:9-13)

7[•]– Дула тӀутӀияра – зун дулунтӀиссар, луглагияра – зун лякъинтӀиссар, кьутӀ тӀутӀияра – зун тӀитӀинтӀиссар, 8цанчирча, дула тӀинан – дулайнутӀий, луглагинан – лякъайнутӀий, кьутӀа тӀинан – тӀитӀайнутӀий[+].

9Гьула, цуманал булунну зу зула арснан чару, му ччатӀ була тӀий унува? 10Цуманал булунну зу зула арснан шатта, му чавахъ була тӀий унува? 11Бюхъайхха зуща, зула дакӀру оьсса духьурчагума, зула оьрчӀан ххуймур бан, Ссавруннайсса Бутталгу Цахьва миннат буллалиманан хъиннува бантӀиссар хъинмур![+] 12Мунияту гьарца ишираву цайми инсантурал зунма бувну ччимур, зувагу гайннан булувара. Мури Тавратрай[†] ва Идавстурал[†] Луттирдай чивчумунил мяъна![+]


Къумасса къапу


(Лк. 13:24)

13[•]– Буххияра къумасса къапулувух. Ахир пуч давричӀансса ххуллу илкинссар, къапу гьартассар, му ххуллийх чӀявусса най буссар. 14Амма къумассар къапу ва ссумассар ххуллу оьрмулучӀансса ва анжагъ къачӀявуминнанни му лякъайсса.


Ахъулссаннуйнур мурхь кӀул шайсса


(Лк. 6:43-44; 13:25-27)

15[•]– Буруччувну бикӀияра щялу-идавстураяту. Ми бучӀайссар зучӀан яттил луттираву, вив тӀурча ми къанихсса барцӀрур[+]. 16Зун ми бувчӀинтӀиссар миннул ахъулссаннуйну. БатӀайссарив щаххуллуя лухӀитӀутӀи ягу бюруврая – инжир? 17Ххуйсса мурхьирал ахъулссагу ххуйссар, оьккимунил – оьккиссар[+]. 18Ххуйсса мурхьирай оьккисса ахъулсса къадикӀайссар, оьккисса мурхьирай ххуйссагу къадикӀайссар. 19Ххуйсса ахъулсса къадулайсса гьарцагу мурхь, кьувкьуну, цӀаравун бутайссар[+]. 20Мукун бухьувкун, ахъулссаннуйнур зун ми бувчӀинтӀисса.

21Ттуйн: «Заллу, Заллу», – тӀутӀисса ччи-ччима Ссавруннайсса ПаччахӀлугъравун[†] къауххантӀиссар, кӀивун уххантӀисса анжагъ Ттул Ссавруннайсса Буттал бияла[†] биттур буллалимари. 22ЧӀявусса бикӀантӀиссар та кьини[*]: «Заллу, Заллу, жу Вил ЦӀанияту бакъаяв ялун бучӀантӀимур буслай бивкӀсса, жу Вил ЦӀанийну бакъаяв жиндри буккан буллай ва чӀярусса караматру ккаккан дуллай бивкӀсса?» – тӀий[+]. 23Амма му чӀумал На учинна гайннахь: «Зу Ттун тачӀаввагу къакӀулссияв, бат хьияра ТтучӀату, кьанундакъулт!»[†] – куну[+].


КӀива гьану


(Лк. 6:47-49)

24[•]– Ттул мукъурттихгу вичӀи дирхьуну, гай биттур буллалима лащан ан бюхъайссар ххялларисса кӀанай къатри дурсса аькьилсса инсаннаха. 25ЛарчӀунни гъарал, дурккунни нехру, бивщунни марчру, бивгьунни гайннул къатрайн, амма тай дарцӀунура дур, ххялларисса кӀанай дурну дунутӀий. 26Ттул мукъурттихгу вичӀи дирхьуну, гай биттур къабуллалима лащан ан бюхъайссар къундалий къатри дурсса ахӀмакьнаха. 27ЛарчӀунни гъарал, дурккунни нехру, бивщунни марчру, бивгьунни гайннул къатрайн, тайгу леркьун, оьккисса эяллайн дурккунни.


Эсал мукъул каши

28Эсал вяъза[†] къуртал хьувкун, халкь Ганал мукъурттий хӀайран хьуну бия, 29цанчирча Эса гайннал Тавратрал аьлимтал[†] куна буслай акъаяча, Заннал каши дуллума куна гъалгъа тӀий ия[+].

### 8


Жазан-цӀуцӀаврил увгьума хъин аву


(Мк. 1:40-45; Лк. 5:12-16)

1[•]Эса зунттуяту увчӀукун, Ганал хъирив чӀявусса инсантал бавчуна. 2Микку ГаначӀан, жазан-цӀуцӀаврил[*] увгьусса инсан увкӀун, Ганал хьхьичӀ хъинну икрам бувну, увкуна:

– Заллу, ччан бикӀарчан, Вища на марцӀ ан бюхъантӀиссар![+]

3Эсал ганачӀан ка тӀиртӀуну, ганайн кагу лаян дурну, увкуна:

– Ттун ччай бур, марцӀ укку!

ГацӀана га инсаннал жазан-цӀуцӀаву[†] хъин хьуна. 4Эсалгу ганахь увкуна:

– Ява, гьа, щихьчӀав мабусара хьумур, рувхӀанийтурачӀан[†] насуча, бургийча тай вих ва Муса[†] идавсил увкусса куццуйсса кьурван[†] ба, тайннангу кӀулну бикӀаншиврул[+].


Румуллал аьралуннал хӀаписарнал вихшиву


(Лк. 7:1-10)

5[•]Эса Капарнаумрайн увкӀукун, ГаначӀан хӀаписар[†] увкӀуна, тавакъю буллай.

6– Заллу, – увкуна ганал, – ттул къазахъ уссар шава, къуркъуллул увгьуну, оьккисса къюву духӀлай.

7Эсал жаваб дуллуна:

– Хъинни. На увкӀун, га хъин анна.

8ХӀаписарнал[†] увкуна:

– Заллу, на къалайкьссара Ина ттул къатлувун уххан. Ина шиккува унува так мукъуйну: «Хъин хьу!» – уча, ттул къазахъгу хъин хьунтӀиссар. 9На навагу амрурдайн мютӀи шайсса инсанна, ттучӀавагу уссар ттурша мютӀисса саллатӀ. На учара цаннахь: «Насу!» – куну, га лагай, гаманахь: «Нану!» – гагу учӀай. Ттула къазахънахь учара: «Укун ба!», – ганалгу бай.

10Эсал, ганах вичӀи дирхьуну, махӀатталгу хьуну, увкуна Цала хъирив наниминнахь:

– ХӀакьну[†] тӀутӀиссара На зухь, Исраэлнавурагу Ттун укун цӀакьну дирхьусса иман къаккаркссар![+] 11Зухь тӀутӀиссара, чӀявусса цайми халкьуннава бучӀантӀиссар Баргъбуккаваллиятугу, Баргълагаваллиятугу, цала-цала кӀанттурду бугьантӀиссар Ссавруннайсса ПаччахӀлугърайсса[†] мажлисрай Ибрагьимлул[†], ИсхӀакьлул ва Якьувлул[†] чӀарав[+]. 12Цивппа Ссавруннайсса ПаччахӀлугърай[†] бикӀантӀишиврий дакӀ дарцӀуми тӀурча экьиличинтӀиссар кӀа ПаччахӀлугърал КьатӀувсса ЛухӀи ЦӀаннавун, аьсивсса агьи ва аьзав-аькьува дунийн[*][+].

13Эсалгу хӀаписарнахь увкуна:

– Насу, вил имандалуха лавхьхьумурди вин бикӀантӀисса, – куну.

Къазахъгу гара ссят хъин хьуна[+].


Къашайшалт хъин баву


(Мк. 1:29-34; Лк. 4:38-41)

14[•]Петрдул къатлувун увкӀукун, Эсан ккарккуна Петрдул щарнил нину. Га дия кӀиришиву лархъун, зурзу буллуну, шанийн дагьну. 15Ганал ганийн ка щуна, гагу, цӀуцӀавугу дурккун, дирзун, Ганал хьхьичӀ дукра дихьлан диркӀуна[+]. 16МаркӀачӀан бивзукуннив, ЭсачӀан жиндри бувхсса чӀявусса инсантал бувцуну бувкӀуна. Ганал жиндри мукъуйну буккан буллай, циняв къашайшалт хъин бувна. 17Му хьуна Яшайя идавсил увкумур бартлагаву:

«Ганал Цайнна ларсунни жул къашайшивуртту,
хъин дурунни жул цӀуцӀавуртту», – тӀисса.


Эсал хъирив бачинтӀими


(Лк. 9:57-62)

18[•]Эсан Цала лагма чӀявусса халкь бавтӀун ккавккуна. Ганал амру бувна мюталимтурайн бярнил тамур чулийн лахъан[+]. 19Микку ГаначӀан Тавратрал аьлимтурал[†] ца увкӀун, увкуна:

– Муаьллим, на Вил хъирив ачинна, Ина чунай ачирчагу, – куну.

20Эсал жаваб дуллуна:

– ЦулкӀрал нухру дур, ссавнил лелуххантрал кюртти бур, Инсаннал Арснан[†][*] бакӀ дишинсса кӀану бакъар, – куну.

21Ганал мюталимтуравасса гаманал увкуна:

– Заллу, дулакьай ттухьхьун ихтияр, цал ттула ппу уччин гьан, – куну.

22Амма Эсал ганахьхьун укунсса жаваб дуллуна:

– Ачу Ттул хъирив, ливтӀуми бучлай ливтӀуми цивппа бикӀанссарча[*].


Эсал щатӀив паракьат баву


(Мк. 4:35-41; Лк. 8:22-25)

23[•]Эса къаехърай щяивкӀуна, Ганащал мюталимталгу щябивкӀуна. 24Зуманияту тийнмай шайхту, щатӀив гьалак хьуну, къаехъравун ххяхлан бивкӀуна. Эса му чӀумал шанай ия. 25Мюталимтурал Га чантӀ учин увна, леххаву куну:

– Заллу, жува бюкьавай буру, ххассал бува жу!

26Эсал гайннахь увкуна:

– Циванни зуву мукссара нигь хъуннасса, вихшала чӀирисса?

Ганал ивзун, мурчан ва щатӀан къадагъа дуруна. Микку хъуннасса паракьатшиву дагьуна[+]. 27Мюталимтал махӀаттал хьуну, цӀухлай бия:

– Ва Цувавагу Цури, марчгу, щатӀивгу Цайнма мютӀи буллалисса?!


Жиндри дунгъузирттал газулувун бакьаву


(Мк. 5:1-20; Лк. 8:26-39)

28[•]Эса бярнил тамур зуманив, Гадара аьрщарайн ивукун, Ганал хьхьичӀун нух-гьаттардивату[*] жиндри бувхсса кӀия инсан увккуна. Гай мукун гьалак бувккун бияхха, га ххуллийх гьан цучӀав сислай акъая.

29– Ци ччай дур Вин жуяту, Заннал Арс[†]? – куну, леххаву увкуна гайннал. – Ина жу чӀун дияннинва аьзият ккухӀлахӀи бан увкӀрав[+]?

30Гайннаяту арх дакъа хъуннасса дунгъузирттал газу дия. 31Жиндрал тавакъю бувна Эсахь:

– Агана Ина жу буккан барча, жу та дунгъузирттал газулувун бакьи.

32Эсал гайннухь увкуна:

– Наси, – куну.

Инсантуравату бувккун, жиндри дунгъузирттавун бувххуна. Щала газу бакӀуйх яларай ххярххун, муруллийх бярав дагьну, щинавун дюркьуна. 33Дунгъузирттал хӀухчалт левчунма шагьрулувун бувкӀун, гьарзат бувсуна, жиндри бувхминнан хьумургу хӀалану. 34Му чӀумал циняв шагьрулул агьали Эсал хьунийн бувккуна, Га ккавккукун, Ганахь миннат бувуна, жул билаятраяту насу куну[+].

### 9


Бунагьирттал ялтту учӀаву ва къуркъуллул увгьусса инсан хъин аву


(Мк. 2:1-12; Лк. 5:17-26)

1[•]Эса къаехърай щяивкӀун, бярнил тамур зуманив лавхъун, Цала шагьрулийн занаивкӀуна[+]. 2ГаначӀан шаний ивхьуну, къуркъуллул увгьуну сукку хьун къашайсса инсан лавсун бувкӀуна. Эсан гайннал иман ккарккун, къуркъуллул увгьуманахь увкуна:

– ДакӀ дарцӀуну икӀу, Ттул арс, вил бунагьру багъишла битлатиссар! – куну[+].

3Му чӀумал Тавратрал аьлимтурава[†] цаппараннал цавува цала пикри бувна: «Вания ванийну Зал кьюкьин уллай ур!»[+]

4Гайннал пикрирду кӀулну, Эсал увкуна:

– Циванну зу мукун оьсса пикрирду буллалисса? 5Цири учин бигьамур: «Вил бунагьру багъишла битлатиссар», – учиннивкьай, ягу «Изу, заназу», – учиннив? 6КӀулну бикӀи, гьа, дуссар Инсаннал Арснахь[†] аьрщарай бунагьру багъишла битансса каши…

Къуркъуллул увгьуманал чулухунайгу урувгун, Ганал увкуна:

– Ивзун, вила тушакгу ларсун, шавай насу, – куну.

7Инсангу ивзун, шавай лавгуна. 8Му ккавксса инсантал, нигьабувсун, гукунсса каши инсантурахьхьун дуллусса Зал бюхттул уллан бивкӀуна.


Эса МаттейчӀа бунагькартуращал цачӀу дукралух шяикӀаву


(Мк. 2:13-17; Лк. 5:27-32)

9[•]Эса гичча нанисса чӀумал Ганан цала даврий щяивкӀсса дишалартту датӀу[†] Маттей тӀисса инсан ккавккуна.

– Бугьи Ттул ххуллу, – увкуна танахь Эсал.

Тагу ивзун, Ганал хъирив авчуна. 10Яла-махъ, Эса ссупралух чул[†] бувну, Маттейл къатраву унува, гиккун чӀявусса дишалартту датӀулт[†] ва цаймигу бунагькартал бавтӀуна. Гайнналгу ЭсачӀа ва Ганал мюталимтурачӀа чул бувна. 11Му ккавксса фарисейтурал[†] Эсал мюталимтурахь цӀувххуна:

– Циванникьай зул Муаьллим, дишалартту датӀултращал ва бунагькартуращал архӀал ца ссупралух щяивкӀун, дукра канакисса? – куну[+].

12Му бавсса Эсалгу увкуна:

– ЦӀуллуминнан акъарча хӀакин аьркинсса, къашавайминнанни. 13Цал бувчӀинмур бара вай мукъурттил мяъна: «Ттун зуяту кьурван[†] къаччача, зу цӀими буми хьуну ччай бур», – тӀисса. На Заннал хьхьичӀ марцӀминнайн акъарача оьвчин увкӀсса, бунагькартурачӀанна увкӀсса! – куну[+].


Эсахь зума дугьаврияту цӀуххаву


(Мк. 2:18-22; Лк. 5:33-39)

14[•]Яла ЯхӀъянал[†] мюталимтал бувкӀун, цӀувххуна:

– Циванну жугу, фарисейталгу[†] зума дургьунмасса[†], Вил мюталимтал тӀурча дургьуну бакъасса? – куну[+].

15Эсал жаваб дуллуна:

– Бюхъайссарив хъатӀуй, наврузбаггу усса кӀанай, хъамаллураща пашманну бикӀан? ДучӀантӀиссар наврузбаг гайнначӀату увцусса кьинирду, му чӀумал гайннал зумардугу дугьлантӀиссар[+]. 16Къадизайссархха духсса янналий цӀусса янналул мачӀ: гагу ларкьуну, пяртӀу хъиннура хъунна шайссар. 17КъадутӀайссархха цӀусса чахир духсса кьачӀравун, акъану кьачӀригу дурцун, чахиргу экьиларгун, кьачӀригу зиялун лагайссар. Юх, цӀусса чахир цӀусса кьачӀравунни дутӀайсса, му чӀумал вайгу, тайгу цичӀав зарал къавхьуну личӀайссар.


БакӀчинал душ ва къашавайсса щарсса


(Мк. 5:21-43; Лк. 8:40-56)

18[•]Эса гъалгъа тӀий унува, ГаначӀан ца бакӀчи гъан хьуна. Эсал хьхьичӀ никирттайнгу агьну, миннат буллан ивкӀуна:

– Ттул душ бивкӀунни дахьва цӀана. Ина увкӀун, ганийн ка щурча, га сагъ хьунтӀиссар.

19Эса ивзун, ганащал лавгуна. Мюталимталгу гайннал хъирив лавгуна. 20Микку ЭсачӀан махъа ацӀния кӀира шинай оьттул нанисса ца хъамитайпа гъан хьуну, Ганал янналул ухчӀиндарайсса чурттарайн ка щуна. 21Ганил цивува цила пикри бувна: «Агарда на анжагъ Ганал янналийн ка щурча, хъин хьунтӀиссара», – куну[+]. 22Эса махъунай урувгсса, га ххал хьуна.

– ДакӀ дарцӀуну бикӀу, Ттул душ, – увкуна Ганал, – вила вихшиврулла ина хъин бувсса, – куну.

Хъамитайпагу гара ссят хъин хьуна[+].

23БакӀчинал къатлувун увхсса Эсан, бивкӀу буччин бучӀан бувсса баламанчитал ва авара бувксса чӀявусса инсантал ккавккун, 24увкуна:

– Букки, душ бивкӀуну бакъарча, шанай бур, – куну.

Амма тай Ганай хъян бивкӀуна[+]. 25Инсантал къатлувату буккан бувкуннив, Эсал, увххун, га душнил ка дургьуна, гагу бивзуна[+]. 26Му хавар ппив хьуна кӀани-кӀанттайх.


КӀия мурчӀу хъин аву

27Эса гичча увккукун, Ганал хъирив, леххавугу тӀий, кӀия мурчӀу авчуна:

– РахӀму-цӀими бакьай жуй, Давудлул[†] Арс[*]! – тӀий[+].

28Га къатлувун увххукун, мурчӀулт гъан хьуна ГаначӀан, Ганалгу тайннахь цӀувххуна:

– Зу вихрув, Ттуща му бан шаврийн? – куну.

– Вихру, Заллу, – куну, жаваб дуллуна тайннал.

29Му чӀумал Эсал, тайннал яруннийн ка щуну, увкуна:

– Зун зула вихшивруха лавхьхьумур хьуннав, – куну[+].

30Тайннал яруннингу гара ссят чани бувкӀуна. Эсаллив тайннай буниялану дюъ дирхьуна:

– Явара, гьа, ва щинчӀав кӀул къахьун, – куну[+].

31Тайнналлив лавгун, Ганаятусса хавар щала махӀлалийх кӀувчӀуна[+].


Эсал мазкъакӀул хъин аву

32Гай чансса тийнмай шавривун, ЭсачӀан жин бувхсса ца мазкъакӀул увцуну бувкӀуна. 33Жингу буккан бувна, маз къакӀулну ивкӀсса инсангу гъалгъа тӀун ивкӀуна. Инсантал махӀаттал хъанай бия:

– Укунсса тамаша Исраэлнай уттинин къабивкӀссар, – тӀий.

34Фарисейталлив[†] тӀий бия:

– Ганал жиндри буккан буллалисса жиндрал бакӀчинал гужрайнурхха, – тӀий[+].


ХӀаллил даву чӀярур, зузалтми чанни

35Эса цинявгу шагьрурдайх ва щархъайх занай, эбадат-къатраву[†] вяъза-насихӀатру[†] буслай, Ссавруннайсса ПаччахӀлугъраясса[†] Ххарисса Хавар[†] баян буллай ва инсантал циняр азардацӀа ва къашайшивурттацӀа хъин буллай ия. 36Гай циняв халкь ккавккун, Ганан гайннай цӀими хьуна, гай аьзаврдал бувгьуну, бан-бит бакъа, хӀухчу акъа ливчӀсса ятту кунма чӀалай[+]. 37Ганал Цала мюталимтурахь увкуна:

– ТтихӀинмур чӀярур, амма зузалт чансса бур. 38Мунияту хӀаллил лакьлакьисса хъуруннал Залуннахь миннат бувара, Цала хӀаллил лакьин зузалт гьан бува куну[+].

### 10


Эсал Цала ацӀния кӀиягу вакил инсантурачӀан тӀайла буккаву


(Мк. 3:13-19; 6:7-13; Лк. 6:12-16; 9:1-6)

1[•]Яла ацӀния кӀиягу Цала мюталимнайн оьвкуну, Эсал гайннахьхьун жиндри буккан буллансса, циняр азарду ва къашайшивуртту хъин дуллансса каши дуллуна. 2Вайнна ацӀния кӀиягу вакилнал[*] цӀарду: Петр тӀисса цӀа дирзсса Симон, ганал уссу Андрей, Завадейл арс Якьув,[†] ганал уссу ЮхӀанна, 3Филипп ва Бартоломей, Фома ва дишалартту датӀу[†] Маттей, Алфейл арс Якьув, Таддей, 4Симон-Кананей[*] ва Кариотлиятусса Ягьуда,[†] варихха яла-махъ Ганайн хаин хьусса.

5Вай ацӀния кӀиягу Эсал гьан бувна, укунсса амрурду бувну:

– Малагари путпарасначӀан[†], мабуххари Самар билаятрайсса цавагу шагьрулийн. 6Насияра хьхьичӀва-хьхьичӀ Исраэлнал халкьуннал бяйкьусса ттардачӀан[+]. 7Насича, вяъзарду[†] ккалаккияра: «Ссавруннайсса ПаччахӀлугъ[†] гъаннура дур!» – тӀий[+]. 8Хъин буллалияра къашайшалт, бизан буллалияра ливтӀуми, хъин буллалияра жазандалул[†] бувгьуми, жиндри буккан буллалияра. Зунна укра дуллумур зурагу цайминнан укра дулара[+]. 9Зущала ххуллийн маласари, мухӀулттаву дирхьуну, я муси, я арцу, я къарапуллу, 10маласари я кьуцуртту, я даххана дансса янна-ус, я аьсав – зузима ккашилну къакьаитантӀиссар.

11Зува цумур шагьрулийн ягу шяравун буххарчагу, зува кьамул бан хӀадурсса инсан лякъияра, ганачӀа бацӀияра, ялагу ххуллийн букканнин. 12Къатлувун бувххукун, гиву буминнан барачат чӀа учара. 13Агарда га мяйжаннугу хъинсса инсаннал къатта бухьурча, ганий барачат бишинтӀиссар, бакъахьурчарив, зу чӀа кусса барачат махъунмай зучӀанма занабикӀантӀиссар. 14Агана зу кьамул къаансса, зул мукъурттих вичӀи къадишинсса уккарча, зула уссайх бавкьусса лахгу кьатӀ бувну, га къатлувату ягу шагьрулияту наси[+]. 15ХӀакьну[†] тӀутӀиссара зухь: Кьиямасса кьини Содомран ва Гоморралун бигьану бикӀантӀиссар, га шагьрулуннияр[*].


Эсал Цала мюталимтал цивппа къума буллалаврийн хӀадур баву


(Мк. 13:9-13; Лк. 21:12-19)

16[•]Вана, гьан буллай ура На зу, ятту бурцӀурдил гьухъалттувун кунма. Мунияту, шатри кунма, личӀлулну, хьхьирулт кунма, иминну билукӀи[+]. 17Инсантураяту мугъаятну билукӀи, гайннал зу диваннахьхьун буллантӀиссару, зу цала эбадат-къатраву[†] батлантӀиссару. 18Ттул цӀаний зу хӀакимтурачӀан ва паччахӀтурачӀан буцлантӀиссару ва гайнналгу, гайннал халкьунналгу хьхьичӀ Ттуяту буслантӀиссару[+]. 19Судрайн бувцукун, зува ци тӀунтӀиссарив ягу цукун тӀунтӀиссарив – мунилсса мабулларди. Зухьхьун гара ссят булунтӀиссар учинтӀимур, 20зу бакъаруча гъалгъа тӀунтӀими, зул Ссавруннайсса Буттал РухӀри зуву гъалгъа тӀунтӀисса.

21Уссил уссу аххантӀиссар, буттал – цала оьрчӀ, гай аьлтта чӀалай бивкӀулухьхьун буллай, мукунма сукку тӀунтӀиссар оьрчӀругу: нитти-буттайн къарщи буклай, гай литӀун буллантӀиссар[+]. 22Зу циняннан ккавккун къаччан хьунтӀиссару Ттул ялув. Амма ахирданийнин яхӀ бувмари ххассал антӀисса[+]. 23Ца шагьрулий зува къабитларча, лилухъи гамунийн. ХӀакьну тӀутӀиссара зухь: хӀатта зу Исраэлнал циняв шагьрурдайх букканнинва, Инсаннал Арс[†] учӀантӀиссар[+].

24Мюталим цала муаьллимнаяр къалавайссар, лагъ[†] цала залуннаяр къалавайссар[+]. 25Мюталим рязину икӀувча, цала муаьллимнал даражалийн иян хьурча, лагъ[†] – цала залуннал даражалийн иян хьурча. Агана Ттуйн, къатлул залуннайн, Баал-Зевул[†][*] тӀурча, ганал шаппаминнайн хъиннува оьккимур учинссархха[+].


Анжагъ Заннаяту дакъа нигь дикӀан къааьркиншиврия


(Лк. 12:2-7)

26Инсантураяту нигьа мабусари. Ялун къаличайсса кӀучӀ бувмургу, аьлтту къашайсса кьюлтӀмургу къабикӀайссар[+]. 27На зухьва хьхьувай цӀаннай бусласимур зу бусласияра дяхтта чаннай, зухьва щурщулий вичӀилухун бувсмургу, къатрал цӀияллаяту лахъну баян буллалияра. 28Зува литӀун хьурчагу, зула рухӀ дирчӀан къашайминнаяту нигьа мабусари. Нигьа бусияра зула рухӀгу, зула чурхгу пуч бан Жагьаннамравун бичин Бюхъайманаяту. 29КӀива шярлу ца къарапулданун баххайсса бакъарив? Амма Ссавруннайсса зул Буттал биялалийну[†] бакъа, цавагу шярлу щяв къабагьайссар. 30Зул бакӀрайсса чӀарардугума Заннал цинярда дурккуну дуссар. 31Мунияту нигьа мабусари – чӀявусса шярултнияргу зу цукссагу багьлул лавайссарухха![+]


Эса МасихӀну кьамул аву


(Лк. 12:8-9)

32Инсантурал хьхьичӀ На ккалли уллалисса гьарцагу кас Нагу ккалли антӀиссар Ттула Ссавруннайсса Буттал хьхьичӀ,[+] 33инсантурал хьхьичӀ Ттуяту махъунай хъанахъиманаяту Нагу махъунай хьунтӀиссара Ттула Ссавруннайсса Буттал хьхьичӀ[+].


Ялун букӀлакӀисса инсантал бачӀавурттал хӀакъираву дюъ дишаву


(Лк. 12:49-53; 14:26-27)

34[•]На лухччинийн аслахӀшиву ларсун увкӀсса ххай мабикӀаванни. На аслахӀшиву акъарача ларсун увкӀсса, турда ларсун увкӀсса[*][+]. 35На увкӀссара

арс буттаяту, душ ниттияту,
арснал щар ласнал ниттияту ябуцан бан;
36инсаннал душманталну хьунтӀиссар ганал шаппами.

37Цала ппу ва нину Ттуяр ххирама – Ттул ххуллу бугьан лайкь акъамари; арс ягу душ Ттуяр ххирама – Ттул ххуллу бугьан лайкь акъамари; 38Цала ххач цайнма къаласласима ва Ттул хъирив къананима – Ттул ххуллу бугьан лайкь акъамари[*][+]. 39Цала оьрму цанма ябувма оьрмулуцӀа хьунтӀиссар, Ттухлу цала оьрму харж бувмананнив оьрму булунтӀиссар[+].


Заннаясса бахшиш


(Мк. 9:41; Лк. 10:16; ЮхӀ. 13:20)

40Зу кьамул буллалиманал, Нагу кьамул уллалиссара, На кьамул уллалиманал тӀурча На Цал Гьан Увмагу кьамул уллалиссар[+]. 41Цув идавс[†] урхха, куну, идавс кьамул увманан идавсин цанна куннасса бахшиш дуссар, иман марцӀма урхха куну, иман марцӀма кьамул увманан иман марцӀманан куннасса бахшиш дуссар. 42Ттул мюталим урхха куну, га яла чӀивиманангу хӀачӀансса щин дуллуманан – хӀакьну тӀутӀиссара зухь – бахшиш тачӀавгу чан дакъассар[+].

### 11


МарцӀбай ЯхӀъянал суал ва Эсал жаваб


(Лк. 7:18-23)

1[•]Цала ацӀния кӀиягу вакилнахь насихӀат бусаву къуртал дурну, Эса лавгуна Галил билаятрайсса цайми шагьрурдай вяъза-насихӀатру[†] буслан, Ссавруннайсса ПаччахӀлугъраясса[†] Ххарисса Хавар[†] баян буллан.

2Дуснакьравусса ЯхӀъянан[†] МасихӀнал[†] дуллалимуния бавукун, мунал цала мюталимтал гьан бувна[+] 3Ганахь цӀуххин:

– Инарав УчӀан аьркинну ивкӀма, юхссагу жун цаманах ялугьлан багьантӀиссарив? – куну.

4Эсал гайннахь увкуна:

– Насича, бусияра ЯхӀъянахь зунма бавмур ва ккавкмур: 5мурчӀиминнан чани букӀлакӀишиву, аьрччами занай бушиву, жазандалул[†] бувгьуми марцӀ хъанай бушиву, къюкӀминнан баллай бушиву, ливтӀуми утта буклай бушиву ва мискинминнан Ххарисса Хавар[†] баян буллай бушиву. 6Ттуйн вихшала къакьукьлакьима – талихӀ бумари[+].


ЯхӀъянаяту Эсал бувсмур


(Лк. 7:24-35)

7ЯхӀъянал мюталимтал лавгукун, Эса айивхьуна халкьуннахь ЯхӀъянаяту буслай:

– Ссай тамаша банъяв зу лавгсса чулданийн[†]? Мурчал кӀутӀутӀи буллалисса чӀахӀа кунасса инсаннах бурганъяв[+]? 8Туну ци ххал данъяв зу лавгсса? Авадансса янналувусса адимина ккакканъяв? Юх, авадансса янналувуми паччахӀнал къатравурхха бикӀайсса. 9Вар, туну, ци ккакканъяв зу лавгсса? Идавс? Ди, га идавсри, амма На тӀий ура зухь, га идавсияргу хъунамари.[†][+] 10Ганаятурхха укун чивчуну бивкӀсса:

«Вана, На Вияр хьхьичӀ тӀайла уклай Ттула илчи,
вари Вил хьхьичӀ Вин ххуллу хӀадур бантӀима»[+].

11ХӀакьну[†] тӀутӀиссара зухь: хъаннил бувминнаву акъассия, МарцӀбай ЯхӀъя[†] куна, бюхттулсса инсан, амма Ссавруннайсса ПаччахӀлугърай[†] яла чӀивимагу ганаяр хъунассар[+]. 12МарцӀбай ЯхӀъя увкӀсса гьантраяту жула гьантрайн бияннин Ссавруннайсса ПаччахӀлугъ бивгьуну хьхьичӀуннай най дуссар ва хӀарачат буллалиминнаща кӀанивун буххан хьунтӀиссар[+]. 13Щала Таврат[†] ва идавстал[†] ЯхӀъянаяр хьхьичӀри бучӀантӀимуния баян буллай бивкӀсса, 14ва агарда зу му кьамул бан хӀадурну бухьурча, вана ва ЯхӀъяри, учӀантӀиссар куну, зун баян бувну бивкӀсса Илияс идавс[+]. 15ЧӀу баян вичӀив думанан бавуча![+]

16Амма щихар На ттизаманнул агьлу лащан бантӀисса? Вай майданнив щябивкӀун, куннащал кув ччалли тӀуркӀу тӀисса ттюнгъа оьрчӀру хханссар:

17«Жу зун щютӀуххив бишлай бунува, зу къавтӀун къабивзунав»,

«Зугуния, жу зума тӀутӀийни, пашман хъанайвагу бакъаяв», – тӀисса.

18Бургикьай, вана ЯхӀъя увкӀун, я канай акъар, я хӀачӀлай, гай тӀурча бур: «Ванаву жин бур», – тӀий[+]. 19УвкӀунни Инсаннал Арс[†], кагу-канакисса, хӀагу-хӀачӀлачӀисса, гайрив бур: «Лякьазара, хӀачӀу, дишалартту датӀултрал[†] ва бунагькартурал дус», – тӀий. Аькьилшивугу ккаккайсса цала иширттавур[+].


Тавба къадурсса шагьрурдайн ликканссар бала


(Лк. 10:13-15)

20[•]Яла, Эса цимилгу Цала кьудрат ккаккан дурну дунура, тавба къадурсса шагьрурдай аьй дуллан ивкӀуна.

21– Язугъ вий, Гьуразин шагьруй! Язугъ вий, Байт-Саида шагьруй! Зул хьхьичӀ дурсса хӀикматру[†] На Тирданий ва Сидондалий дурссания, тайннал агьалинал, цайвасса бунагьирттал къума баврил, къумашиву ккаккан дуллалисса яннагу ларххун, цайнма лахгу бивчуну, ччянира тавба данссия[+]. 22Амма На тӀутӀиссара зухь, Кьиямасса кьини Тирданун ва Сидондалун зуннияр бигьану бикӀантӀиссар[+]. 23Инагу, Капарнаум, бухьунссара, инава Ссавруннайн биян бансса ххай? Юх, ина Дужжагьравун бутантӀиссара, цанчирча Содомрайгу укуннасса кьудрат ккаккан дурссания, га хӀакьинусса кьинигу сагъну бикӀантӀиссия. 24Амма тӀутӀиссара зухь, Содомрангу Кьиямасса кьини виннияр бигьану бикӀантӀиссар[*].


Ппу ва Арс


(Лк. 10:21-22)

25[•]Эса буслан ивкӀуна гихунмайгу:

– На Вил цӀа бюхттул дуллай ура, Ппу, Ссавнил ва Лухччинул Заллу, Ина аькьилтураяту ва аьриптураяту[†] кьюлтӀ бувмур вирттили оьрчӀан тӀивтӀунутӀий. 26Ди, Ппу, Вин мукун ччан бивкӀуна!

27Буттал Ттуйн вихшала дирхьуссар гьарзатраву. ЩинчӀав къакӀулссар Арс, Буттан акъа, щинчӀав къакӀулссар Ппу, Арснан акъа, ва Арснал КӀа кӀул ан язи увгьуманан[†] акъа[+].

28Нанияра ТтучӀан, циняв бувхми ва бавкӀуми, На зун дигьалагру дулуннахха[+]. 29Ласияра зуйнна Ттул рукӀ[*], ТтуцӀа лахьхьияра, цанчирча На дакӀ хъундакъассагу, хӀалимссагура, зунгу лякъинтӀиссар зула дакӀурдинсса дигьалагру. 30Ттул рукӀ кӀусса дакъассархха, Ттул гьивугу куклуссар.

### 12


МасихӀ ва Ххуллун-кьини


(Мк. 2:23-28; Лк. 6:1-5)

1[•]Та чӀумал, Ххуллун-кьини[†][*], Эса дургьусса хъуруннайх най ия. Ганал мюталимтал, ккашилну буну, чӀаллу битлай, къама канан бивкӀуна. 2Му фарисейтуран[†] ккавккукун, гайннал Эсахь увкуна:

– Ургу, вил мюталимтал Ххуллун-кьини дан къабучӀимур дуллай бур[*].

3Эсал гайннахь увкуна:

– Зу къабувккуссарив Давуд[†] идавсилгу, ганал гьалмахтуралгу ккашил хьувкун, ци бувну бивкӀссарив? 4Га, Заннал къатлувунгу увххун, я ганан, я ганал инсантуран букан бучӀи къабувсса, анжагъ рувхӀанийтуран[†] бакъа букан къабучӀисса аьдат-эбадатрал ччатӀ[*] канай бивкӀссархха. 5Юхссагу зу къабувккуссарив Тавратрай[†], рувхӀанийтал[†] Ххуллун-кьини Заннал Къатлуву, Ххуллун-кьинилунсса къадагъагу лиян дуллай, зун бикӀайссар ва мунихлу гайннай тахсиргу бакъассар тӀий? 6Зухь тӀутӀиссара, шикку Заннал Къатлуяр[†] Хъунамарихха[†] усса[+]. 7Агарда зун кӀулну бивкӀссания: «Ттун зуяту кьурван[†] къаччача, зу цӀими буми хьуну ччай бур», – тӀисса мукъурттийну Заннал ци учин ччай ивкӀссарив, зу тахсир бакъаминнай аьй къадуллантӀиссияв. 8Инсаннал Арс[†] Ххуллун-кьинилулгу Заллур.


Эсал Ххуллун-кьини кьаркьсса канищалсса инсан хъин аву


(Мк. 3:1-6; Лк. 6:6-11)

9[•]Гичча лавгун, Эса увххуна эбадат-къатлувун[†]. 10Тиву ия ца ка кьаркьсса инсан. ДакӀ оьми бия Эсай тахсир лякъинмуних луглай, мунияту Ганахь цӀувххуна:

– Кьанундалул[†] ихтияр дуллалиссарив Ххуллун-кьини къашайшалт хъин буллан? – куну[+].

11Эсал жаваб дуллуна:

– Агана зуватусса щил-бунугу ца тта буну, Ххуллун-кьини га кӀалангравун багьарча, зу га гива буккан къабаннув? 12Инсанния ттаяр цукссагу лавайри! Мунияту Ххуллун-кьини хъинбала буллан бучӀиссар[+].

13Мунияр махъ Ганал къашайшалахь увкуна:

– ТӀитӀин да ка!

Ганал тӀитӀин дуруна, гагу, гамур кунна, сагъ-саламат хьуна. 14Фарисейталлив,[†] гичча бувккун, Эса цукун ивчӀан хъинавав тӀий, машвара буллан бивкӀуна.


Язисса Къуллугъчи

15Эсан, му бувчӀуну, гичча лавгуна. Ганал хъирив чӀявусса инсантал бавчуна, Ганалгу гай циняв хъин бувна. 16Амма Ганал гайннахьхьун ихтияр къадуллуна Цува цу уссарив бусан[+]. 17Укун щаллу хьуна идавс ЯшайяйхчӀин Заннал увкусса махъру:

18«Вана Ттул язисса Къуллугъчи!
Ттул ххирама ва Цаву Ттул дакӀнил ххаришиву дума!
На Ганай Ттула РухӀ дишинна,
Ганалгу халкьуннан Ттул аьдлу[†] баян бантӀиссар!
19Га я бяст къабуллантӀиссар, я леххаву къатӀунтӀиссар;
щинчӀав къабаянтӀиссар Ганал чӀу кӀичӀирттаву.
20Гъавгъсса чӀахӀавагу Ганал къабуцантӀиссар
ва пущу-пуркӀу тӀисса пилтарагу Ганал къалещантӀиссар,
Аьдлу-диван къакьувкьуну.
21Ганайн умудрайри[†] бикӀантӀисса циняв миллатру!» – тӀисса.


Заннал кашилийну жиндри буккан баву


(Мк. 3:20-30; Лк. 11:14-23; 12:10)

22[•]ЭсачӀан увцуну бувкӀуна жиндри бувхсса инсан, цувагу мугу-мурчӀисса, мазгу къакӀулсса. Эсал га хъин увна, гагу гъалгъа тӀунгу ивкӀуна, ганал яруннин чанигу бувкӀуна. 23Инсантал махӀаттал хъанай, куннахь кув цӀухлай бия:

– Бюхъайхха ва Давудлул[†] Арс икӀангу? – тӀий[+].

24Фарисейтуран му бавукуннив, гайннал увкуна:

– Ганал жиндри буккан буллалисса Баал-Зевуллул[†], жиндрал бакӀчинал, гужрайнурхха[+].

25Гай ссал пикри буллай буссарив кӀулсса Эсал гайннахь увкуна:

– Агьалийнаву цавай гайминнащал ччалаччисса цумур-цагу паччахӀлугъ лияйссар. Душманшиву дагьсса шагьру бунугу, къатта бунугу – мигу лияйссар. 26Агана Иблис[†] цила цуппа буккан буллай бухьурча, га цийнма цуппари къарщи буклакисса. Цукунни яла ганил паччахӀлугъ сагъну личӀайсса? 27Агана На жиндри Баал-Зевуллул[†] кьудратрайну буккан буллай ухьурча, щил кьудратрайнури гай буккан байсса зул мюталимтурал? Ми хьийча зул судьяталнугу![+] 28Амма На жиндри Заннал РухӀирайну буккан буллай ухьурчарив, му чӀумал Заннал ПаччахӀлугъ[†] зучӀан мяйжаннугу дуркӀссар. 29Бюхъайссарив щища-бунугу гуж бунал къатлувун увххун, ганива хъус-хъиншиву дацин, агана цал га къаахӀирча? Анжагъ му чӀумаллихха ганал къатта хъямала бан бюхъайсса.

30Ттущал акъама Ттуйн къарщимари, Ттущал къаратӀлатӀимагу ссанчӀав дакъа харж дуллалимари[+]. 31Ччимур бунагь, ччимур оьккиккаккулшиву дуллалаву инсантуран багъишла дантӀиссар, амма Заннал РухӀ оьккиккаккул дуллалаву багъишла къадантӀиссар[+]. 32Инсаннал Арснайн[†] къарщину ци-бунугу увкума багъишла антӀиссар, амма Заннал РухӀирайн къарщину ци-бунугу тӀутӀима – му багъишла къаантӀиссар я цӀанасса оьрмулий, я бучӀантӀимуний.


Мурхь ва ахъулсса


(Лк. 6:43-45)

33– Я мурхьгу ххуйшиврий, ганил ахъулссагу ххуйшиврий мукӀру хьияра, ягу мурхьгу оьккишиврий, ганил ахъулссагу оьккишиврий мукӀру хьияра, ахъулссаннуйнурхха мурхь кӀул шайсса[+]. 34Зу, шатлул оьрчӀрув, цукун шайссар зуща хъинмур учин, агана зува оьсса бухьурча? Инсаннал дакӀниву бумурдихха, мазрайгу бусса[+]. 35Хъиншиву ядайсса ххазиналува хъинсса инсаннал хъинмурди ласайсса, оьсса инсаннал оьмур ласайссар оьшиву ядайсса ххазиналувату. 36Амма тӀутӀиссара зухь, Кьиямасса кьини инсантурал жаваб дулунтӀиссар цала увкусса аьркин бакъасса мукъухлу. 37Зула мукъурттилли зул лажин кӀялагу дантӀисса, лухӀигу дантӀисса[+].


Эсаяту хӀикмат тӀалав даву


(Мт. 16:1-4; Мк. 8:11-12; Лк. 11:29-32)

38[•]Яла Тавратрал аьлимтал[†] ва фарисейтал Эсахь тавакъю буллан бивкӀуна:

– Муаьллим, жун ччай бур Ина жун хӀикмат[†] ккаккан дурну, – тӀий.

39Эсал жаваб дуллуна:

– Оьсса ва ливсса халкьри хӀикматрах[†] луглан бикӀайсса. Амма гайннан цукунчӀавсса хӀикмат дакъассар, Юнус идавсилмур дакъасса[+]. 40Юнус идавс шанна кьини ва шанна хьхьуну нахлул лякьлуву ивкӀсса куна, мукунар Инсаннал Арсгу шанна кьини ва шанна хьхьуну аьрщарал куртӀниву икӀантӀисса. 41Кьиямасса кьини Ниневиянал[*] халкьунналгу вай ттизаманнул халкьуннай аьй дуллантӀиссар. Цанчирча, Юнуслул бусласимур бавукун, тайннал, бунагьругу кьабивтун, тавба дурну диркӀссар. Шикку тӀурча Юнуслуяргу лавайма ур, амма ттизаманнул инсантал бунагьру кьабитлай бакъар[+]. 42Кьиямасса кьини Кьиблалул билаятрал паччахӀ-щарссанилгу[*] вай уттизаманнул халкьуннай аьй дуллантӀиссар. Цанчирча га цила заманнай дунияллул зуманияту Сулайман идавсил аькьилшиврух вичӀи дишин бувкӀун бивкӀссар. Шикку тӀурча Сулайманнуяргу лавайма ур, амма ттизаманнул инсантал Ганах вичӀи дихьлай бакъар.


Жин занашаву


(Лк. 11:24-26)

43[•]– Инсаннавату бувксса жин, щин дакъасса авлахъирттайх буклай, рахӀатшиврух луглай, къаляхълай бикӀайссар. 44Му чӀумал ганил учайссар: «На нава бивкӀнийн зана бикӀанна». Зана бикӀайхту, ганин цила мина лякъайссар дачӀра, цурдагу лазиларкьуну, марцӀну. 45Яла га лавгун, циярва оьсса арулва жингу бувцуну, гайннущал га инсаннавун буххайссар. Га инсаннангу цавува ца жин бивкӀсса чӀумалнияргу оьккину бикӀайссар. Мува му хьунтӀиссар цӀанасса оьсса наслулунгу.


Эса МасихӀнал хӀакьсса кулпат


(Мк. 3:31-35; Лк. 8:19-21)

46[•]Эса халкьуннащал гъалгъа тӀийна ия, къатлучӀан Ганал нинугу, уссурвалгу бувкӀсса чӀумалгу. Гай кьатӀув бавцӀуну бия, Ганащал гъалгъа бан ччай[+]. 47Эсахь бувсуна:

– Вил нинугу, уссурвалгу кьатӀув бавцӀуну бур, Вищал гъалгъа бан ччай, – куну.

48Эсал жаваб дуллуна:

– Цур Ттун нину, цар Ттун уссурвал?

49Ванал ккаккан бувну Цала мюталимталгу, увкуна:

– Вана Ттул нинугу, Ттул уссурвалгу. 50Цанчирча Ттул Ссавруннайсса Буттал бияла[†] биттур буллалимари Ттул уссугу, ссугу, нинугу[+].

### 13


Хъудугьуясса ва гьаннараятусса мисал


(Мк. 4:1-9; Лк. 8:4-8)

1[•]Гара кьини Эса, къатлувату увккун, бярничӀа щяивкӀун ия. 2Ганал лагма чӀявусса халкь бавтӀун бия, мунияту Ганан къаехърай щяикӀан багьуна, халкьрив зуманив бавцӀуну бия. 3Гагу гайннахь мисаллайну гъалгъа тӀий ия.

– Вана, хъудугьу увккун ур хъу дугьан, – увкуна Эсал. – 4Ганал гьанна бишлашийни, гайннува цаппара багьну бур ххуллучӀан. Левххун бувкӀун, лелуххантрал гай бувкуну бур. 5Гайми багьну бур аьрщи чӀукьасса, чарттарисса кӀанайн. Гай ччяни ххявххун бур, аьрщи куртӀсса къадиркӀунтӀий. 6Амма баргъ бувккукун, кӀанил кӀурхру ччуччин дурну, гай кьавкьун бур, мархри куртӀну бакъатӀий. 7Гайми гьанна багьну бур бюрув-муччучрахьхьун ларгсса хъув, бюрув-муччуч муксса ццунну ххявххун бурхха, гьаннарал кӀурхру гайннул бугъ дурну дур. 8Ххуйсса аьрщарайн багьми гьаннарал бакӀлахъру дуллуну дур, цавайннул бувгьуминнуяр ттуршраксса хъуннасса, гайминнул – ряхцӀалаксса хъуннасса, шамилчинминнул – зувилаксса хъуннасса. 9ЧӀу баян вичӀив думанан бавуча![+]


Хъудугьуятусса ва гьаннараятусса мисал бувчӀин баву


(Мк. 4:10-20; Лк. 8:9-15)

10[•]Му чӀумал мюталимтал гъан хьуну, цӀувххуна Эсахь:

– Циванна Ина инсантуращал мисаллайну гъалгъа тӀисса? – куну.

11Эсал жаваб дуллуна:

– Зун кӀул бувссар Ссавруннайсса ПаччахӀлугърал[†] кьюлтӀмур, гайннан кӀул къабувссар[+]. 12Думанан ххишалану дулунтӀиссар, ганачӀа буллугъшиву дикӀантӀиссар, дакъаманаща думургума ласунтӀиссар[+]. 13На гайннахь мисаллайну бусласиссара, гайннаннив буруглай бунувагу, къачӀалачӀиссар, вичӀи дирхьуну бунувагу, къабаллалиссар ва къабувчӀлачӀиссар. 14Гайннаву биттур хъанахъиссар ЯшайяйхчӀин Заннал баян бувмур:

«Вай вичӀидирхьуну бикӀантӀиссар, амма вайннан къабувчӀинтӀиссар,
вай буруглай бикӀантӀиссар, амма вайннан ххал къахьунтӀиссар.
15Вай халкьуннал дакӀурдийх май даркьуну дур,
вайннал вичӀив дарщуну дур,
вайннал яругу лавкьуну бур.
Акъания вайннал яруннин ххал хьунссия,
вичӀан баянссия,
дакӀнин бувчӀинссия,
цивппагу кӀура баенссия Ттул чулийнмай.
Му чӀумал На вай хъин бантӀиссия», – тӀисса[+].

16Зу талихӀ бумиру – зула яруннин ккаклай бунутӀий, зула вичӀан баллай бунутӀий[+]. 17ХӀакьну[†] тӀутӀиссара зухь: чӀявусса идавсталгу[†], иман марцӀмигу бивкӀссар зун ккаклакимур ккаккан мякьсса, амма къаккавксса, зун баллалимур баян мякьсса, амма къабавсса.

18[•]ВичӀидишара туну хъудугьуятусса мисалданул мяъналух. 19Щин-бунугу Ссавруннайсса ПаччахӀлугъраясса[†] махъ бавну, му бакӀравун къаласурча, бувкӀун Оьсса Душман[*], дакӀниву бувгьумур бацайссар. Му ххуллучӀан багьсса гьаннаран хьумурди. 20Чарттарисса кӀанайн багьсса гьаннаран хьумур – му Ссавруннайсса ПаччахӀлугъраясса махъ баллалисса ва гацӀана му махъ ххарину кьамул буллалисса инсаннан хьумурди. 21Амма ганал мархха бакъассар, мунияту му ганан биял шайссар анжагъ кутӀасса мутталий, мукъул цӀанийсса захӀматшивуртту ва къума уллалавуртту ялун дирукун, га мугьлат бакъа имандалияту яла агьайссар. 22Бюрув-муччучравун багьсса гьаннаран хьумур – му Ссавруннайсса ПаччахӀлугъраясса махъ бавсса, амма гьарца кьинисса къайгъурдал ва хъуслил хъяврин уллай, му махъ бугъ бувсса инсаннан хьумурди. Мукунсса гьаннарал ахъулсса къадулайссар[+]. 23Ххуйсса аьрщарайн багьсса гьаннаран хьумур – му Ссавруннайсса ПаччахӀлугъраясса махъ бавсса ва му махъ лалавсъсса инсаннан хьумурди. Мукунсса гьаннарал дулайссар ттуршлийну, ряхцӀалийну, зувиллийну ххишаласса ахъулсса[+].


ЛачӀаятусса ва цӀинцӀ-урттуятусса мисал

24Эсал бувсуна гайннахь цамургу мисал:

– Ссавруннайсса ПаччахӀлугъ лащан дан бучӀиссар цала хъув лачӀа бувгьусса инсаннаха. 25Яла, циняв шанан бивкӀукун, ганал душман хъув увкӀун, лачӀавух цӀинцӀ-урттул гьаннагу бишлай ур. 26ЛачӀа ххявххун, чӀали бувккукун, лачӀавух цӀинцӀ-урттугу чӀалан диркӀун дур. 27Къазахътал цала залунначӀан бувкӀун, увкуну бур: «Заллу, инания хъув ххуйсса гьанна бувгьуна, вай цӀинцӀ-уртту чари хьусса?» 28«Му душманнал давур», – тӀий ур заллу. Микку къазахътал цӀухлай бур: «Туну лавгун, жу хъувату гай уртту хъувату риттувив?» 29«Юх, – жаваб дуллай ур заллу, – зу цӀинцӀ-урттувух лачӀагу биттун бюхъайссар. 30Дитияра гай хӀаллил чӀун дучӀаннин. Хъу ттихӀайни, на хӀухӀалтрахь учинна, цал цӀинцӀ-уртту риттара куну, гайннул къарду дархӀуну, ччуччин, яла лачӀа ттул къатравун лакьин», – куну[+].


Жумужул ккуккулиясса мисал


(Мк. 4:30-32; Лк. 13:18-19)

31[•]Бувсуна Ганал ца ялагу мисал:

– Ссавруннайсса ПаччахӀлугъ лащан дан бучӀиссар инсаннал лавсун, хъув бувгьусса жумужул ккуккуксса[†] гьаннараха. 32Му гьанна цайми гьаннараяр чӀивисса бунугу, амма ххявххукун, муния хьусса ххяххия ахъувусса циняр ххяххиярттаяр хъунна шайссар, цила бикӀайкунсса мурхьирайн кӀура даяйссар, хӀатта ссавруннайсса лелуххант бувкӀун, ганил къяртрай кюрттигума байссар[+].


Къурданул хӀакъиравусса мисал


(Мк. 4:33-34; Лк. 13:20-21)

33Бувсуна Эсал ца ялагу мисал:

– Ссавруннайсса ПаччахӀлугъ – му иникӀма лахъан дишайсса къурдануха лархьхьуссар: хъамитайпалул чансса къур биширча иникӀмалул шанна дачӀулуву[*], щала иникӀма лахъайссар.

34Ми гьарза Эса буслай ия халкьуннахь мисаллайну ва цичӀав бувчӀин къабайва, мисал къабувсун, 35щаллу хьуншиврул идавсихчӀин бувсмур:

«Ттула зумату мисаллайну зун тӀитӀинна,
дуниял хӀасул дурния шийннайсса кьюлтӀмур бувчӀин банна», – тӀисса.


ЛачӀаятусса ва цӀинцӀ-урттуятусса мисал бувчӀин баву

36Яла Эса, халкьгу итабавкьуну, увххуна къатлувун. ГаначӀанмай хьуну, Ганал мюталимтурал увкуна:

– БувчӀин бакьай жун хъувсса цӀинцӀ-урттуятусса мисал.

37Эсал бувсуна:

– ЛачӀа бугьлагьима – му Инсаннал Арсри[†]. 38Хъугу – му дуниялли, лачӀагу – ми Ссавруннайсса ПаччахӀлугърал оьрчӀрур. ЦӀинцӀ-уртту – ми Оьсса Душманнал оьрчӀрур[+]. 39ЦӀинцӀ-урттул гьанна бугьлагьисса душман – му Иблисри[†]. Хъу ттихӀаву – му дунияллул ахир дучӀавур, хӀухӀалтгу – ми малаикталли[+]. 40ЦӀинцӀ-уртту рирттуну, гай цӀараву ччуччайхту, дунияллул ахиргу хьунтӀиссар. 41Инсаннал Арснал[†] Цала малаиктал гьан бантӀиссар. КӀайнналгу, дартӀун цимурца бунагьрайн буцлацимур ва циняв Заннал Кьанун[†] лиллалими, ми гьарзатрацӀа КӀанал ПаччахӀлугъ марцӀ дантӀиссар[+]. 42Ми бичинтӀиссар Лархъсса ЦӀаравун, аьсивсса агьи ва аьзав-аькьува дунийн[+]. 43Иман марцӀми бикӀантӀиссар, баргъ кунма, чанна лавхъун цала Буттал ПаччахӀлугърай. ЧӀу баян вичӀив думанан бавуча![+]


Ссавруннайсса ПаччахӀлугъраясса шанма цаймигу мисал

44Ссавруннайсса ПаччахӀлугъ лащан дан бюхъайссар хъув бувччусса ххазиналуха. Инсаннан ххазина лявкъукун, ганал, гагу гиккува кӀучӀ бувну, ххаришиврул цимурца цала думур даххай, га хъу машан ласун.

45Ссавруннайсса ПаччахӀлугъ машачи куннассар, ххуйсса ттиркьюкьух луглагисса. 46Ххаллилсса ттиркьюкьи бакӀрайн дагьувкун, ганал цимурца цала думур даххай, га машан ласун.

47Ялагу Ссавруннайсса ПаччахӀлугъ лащан дан бюхъайссар къерттараха, хьхьиривун дуртукун, чӀявусса жура-журасса чавахъру бувгьусса[+]. 48Къери дурцӀукун, чавахърубугьултрал га зуманив дуккан дайссар. Яла гайннал, щябивкӀун, ххуйми чавахъру язи бувгьуну[†], чӀаправун[†] бичайссар, оьккими экьибичайссар[+]. 49Мукунма хьунтӀиссар дунияллул ахир дуркӀукунгу. Малаиктал бувкӀун, имандалий цӀакьминнаву оьми личӀи бувну,[+] 50бичинтӀиссар Лархъсса ЦӀаравун, аьсивсса агьи ва аьзав-аькьува дунийн[+].

51– Зун вай цимурца бувчӀурив? – куну, цӀувххуна Эсал.

– БувчӀунни, – увкуна мюталимтурал.

52Микку Эсал увкуна гайннахь:

– Муна мукун, Ссавруннайсса ПаччахӀлугъраясса хавар лалавсъсса гьарцагу Тавратрал аьлим[†] лащан ан бучӀиссар цала къатравусса цӀумургу, духмургу ишла дуллалисса къатлул залуннаха.


Ккалли къаайссар идавс цала улклуй


(Мк. 6:1-6; Лк. 4:16-30)

53[•]Вай мисаллу бувсун къуртал бувну махъ, Эса гичча лавгуна. 54Га Цала буттал шагьрулийн увкӀун, эбадат-къатлувусса[†] агьалинахь вяъза-насихӀат[†] буслан ивкӀуна. Циняв бия махӀаттал хъанай:

– Чари Ва Инсаннан ваксса аькьилшиву, ваксса кьуват[+]? 55Ва акъарив тӀаннул усттарнал арс? Ванал ниттин цӀа Мариям дакъарив, Ва акъарив Якьувлул,[†] Юсуплул, Симоннул ва Ягьудал[†] уссу[+]? 56Циняв Ванал ссурвал[†] жула дянив бакъарив? Чари Ванан вай гьарзат?

57Гай Ганайн вих къавхьуна.

Эсал гайннахь увкуна:

– Гьарца кӀанай буссар идавсил кьадру-кьимат, анжагъ цала буттал кӀанай ва цала къатлувур ганан му бакъасса, – куну[+].

58Ганалгу гикку чӀярусса хӀикматру[†] загьир къадурна, гай инсантал вих хъанай бакъатӀий.

### 14


Гьирод паччахӀнал ЯхӀъя идавс ивчӀаву


(Мк. 6:14-29; Лк. 9:7-9)

1[•]Му ппурттуву тетрарх[†] ГьиродлучӀан[†][*] бивуна Эсаятусса хавар. 2Га цала лагма-ялттунахь тӀун ивкӀуна:

– Га МарцӀбай ЯхӀъяри[†]. Га ивкӀуну махъ утта увкссар, муниятур Ганаву мукунсса кьуват бусса[+].

3Ца чӀумал Гьиродлул ЯхӀъя увгьуну, авхӀуну, дуснакьравун увтун ивкӀссар, цала уссил Филипплул щарссанил, Гьиродиадал, цӀаний,[+] 4цанчирча ЯхӀъянал ганахь учайсса бивкӀссар: «Къалайкьссар вин ганищал ялапар хъанан»[*], – куну. 5Гьиродлун ччай бивкӀссар ЯхӀъя ивчӀан, амма халкьуннаяту нигьа услай ивкӀссар, цанчирча га циняннал идавсин[†] ккалли айсса ивкӀссар[+].

6Вана тти, Гьиродлул цува увсса кьини кӀицӀ дуллалисса кӀанай Гьиродиадал душ хъамаллурал хьхьичӀ къавтӀий бивкӀссар, Гьиродлунгу га муксса ххуй бивзссархха, 7ганал хъа бувссар, ганил ци дула учирчагу, дулунна куну. 8Цила ниттил учин бувсса душнилгу увкуссар: «Дула ттун шиккун, ланжарттуву дирхьуну, МарцӀбай ЯхӀъянал[†] бакӀ», – куну. 9ПаччахӀ буруккинттаравун агьссар, амма хъамаллурал хьхьичӀ хъа бувну бухьувкун, ганил мурад биттур бан амру бувссар. 10Ганал амрулийн бувну, дуснакьраву ЯхӀъянал бакӀ кьуркьуну, 11ланжарттуву дирхьуну, дуллуссар душнихьхьун, ганилгу га диян дурссар ниттичӀан. 12ЯхӀъянал мюталимтурал, нурчӀи ларсун, дурччуссар, ва яла лавгун му хавар Эсахь бувсъссар[+].


Ххюазара адимина ххюва ччатӀул ва кӀива чавахърал уччин аву


(Мк. 6:30-44; Лк. 9:10-17; ЮхӀ. 6:1-14)

13[•]Му хавар бавукун, Эса, къаехърай щяивкӀун, цучӀав акъасса кӀанайн лавгуна, цувалу личӀан ччай. Амма шагьрурдайсса агьали, Га лавгсса кӀану кӀул хьуну, гиккун левчуна. 14Къаехърая увчӀсса Эсан, гиккун бавтӀсса чӀявусса халкь ккавккуна. Ганан гайннай цӀими хьуна. Ганал гайннавусса къашайшалт хъин бувна.

15МаркӀачӀан бизлай бия. ЭсачӀангу бувкӀун, мюталимтурал увкуна:

– Ва цучӀав акъасса кӀантту бур, чӀунгу чӀалсса дур. Итабакьи вай инсантал шивахсса шяраваллавун цанна дуканмур ласун.

16Эсал гайннахь увкуна:

– Аьркин бакъар вай инсантуран шичча чунчӀав гьан. Вайннан дуканмур зура дулара.

17– ЖучӀа бикӀанмагу ххюва ччатӀгу, кӀива чавахъгу бур, – увкуна мюталимтурал.

18– Ласияра ми ТтучӀан, – увкуна Эсал.

19Ганал инсантурахь кувссай щябикӀи куна. Яла лавсун гай ххювагу ччатӀгу, кӀивагу чавахъгу, ссавруннайнгу урувгун, вайннуй барачат бишиннав куну, дуаьгу дурну, гай бувхъуна. Яла гай Цала мюталимтурахьхьун буллуна, гайнналгу инсантурайх бавчӀуна. 20Циняннал буччиннин дукра дуркуна. Бувччуну махъ лирчӀмунилгу ацӀния кӀива чӀапа[†] бувцӀуна. 21Канакиминнаву так арамтал бия ххюазараксса, хъами ва оьрчӀру хӀисав бакъа[+].


Эса щинайх нанаву


(Мк. 6:45-52; ЮхӀ. 6:16-21)

22[•]Мунияр махъ Эсал Цала мюталимтал, гацӀана къаехърайн лахъан бувну, бярнил тамур чулийн Цаярва хьхьичӀ тӀайла бувккуна. Цувама, халкь итабакьиннин, гиккува авцӀуна. 23Халкь лавгукун, Эса Цувалу зунттуйн дуаь дан лавгуна. Бивзуна маркӀачӀа-хъатӀан, Эсама зунттуйва ия[+]. 24Муксса хӀаллай къаехъ зуманияту хъинну арх дурцуна. Марч лажин чулухасса буну, щатӀив гужну ганийх бишлай бия. 25Чани хъячин хьхьичӀ Эса, бярнийх най, мюталимтурачӀан увкӀуна. 26Га щинайх нанисса ккавккун, мюталимтал хъинну нигьа бувсуна.

– Жунна дарс дизлай дур![*] – тӀий, леххаву тӀун бивкӀуна гай, ццаххандарал хьуну[+].

27Амма Эса най унава, гайннащал гъалгъа тӀун ивкӀуна:

– Паракьат хьияра, Ва На урача, нигьа мабусари!

28– Я Ттул Заллу, – увкуна Петрдул, – му Ина ухьурча, ттухьгу ВичӀана щинайх ачу уча.

29– Ачу, – увкуна Эсал.

Петр, къаехърава увккун, щинайх ЭсачӀан авчуна. 30Амма гужну марч бишлай ккавккун, га нигьа увсуна, оькьлан ивкӀун, вев увкуна:

– Ттул Заллуй, ххассал ува на!

31Гассят ка тӀиртӀуну, Эсал га увгьуна.

– Я вихшиву чанма, циванни вил вихшиву чан хьусса?! – увкуна Ганал[+].

32Эса ва Петр къаехъравун бувххукун, марч кьабагьуна. 33Къаехъраву буцириннал Ганайн икрам бувна.

– Ина мяйжаннугу Заннал Арс[†] ура, – увкуна гайннал[+].


Эсал Цайнна ка щуми хъин баву


(Мк. 6:53-56)

34Бярнил тамур чулийн лавхъун, гай зуманив бувчӀуна Геннисаретлив[+]. 35КӀанттул агьулданун Эса увчӀуну, Га увкӀсса хавар щала махӀлалийх ппив бувна. ЭсачӀан циняв къашайшалт бувцуну бувкӀун, 36Ганахь миннат буллан бивкӀуна, цив Ганал янналул ссимиялттуйсса чурттайннарагу анжагъ ца ка лаян бити тӀий. Ва гьарцагу ка щума, хъин шайва.

### 15


Инсаннал вивмур марцӀшиврияту Эсал бусаву


(Мк. 7:1-23)

1[•]Яла ЭсачӀан Ярусалимраяту фарисейтал[†] ва Тавратрал аьлимтал[†] бувкӀун, увкуна:

2– Циванни Вил мюталимтурал жула буттахъал аьдатру зия дуллалисса? Гай зад кананнин кару шюшлай бакъар![+]

3Эсал жаваб дуллуна:

– Зу зува циван буру зула аьдатру ядаву мурадрай, Заннал амру ккалли къабуллай? 4Занналния увкуну буссар: «Нитти-буттал хӀурматрай икӀу» – куну ва: «Буттайн ягу ниттийн оьккисса махъ учайма ивчӀан аьркинссар», – куну. 5Зурив буру: агана щища-бунугу цала ниттихь ягу буттахь: «Ина ттуяту винна диянссар тӀутӀимур на Заннан кьурван[†] дав», 6– учин бюхълай бухьурча, ганан нитти-буттан кумаг буллан аьркин бакъасса ххай. Мунийну зу зула аьдат дуруччиншиврул Заннал Махъ итталу къабуллай буру. 7Лажинлякъулт! ТӀайлану увкуну бур Яшайял, зул хӀакъираву тӀутӀийни:[+]

8«Вай халкьуннал Ттул хӀурмат буллай бур мазрайну,
мяйжанну тӀурча вайннал дакӀру Ттуяту архну дур.
9НахӀакьссар вайннал дуллалисса эбадат:
вай бур инсантурал дуккан дурми кьяйдарду лахьхьин дуллай».

10Ганал ЦачӀанма агьалинайн оьвкуну, увкуна:

– ВичӀидирхьуну, бувчӀинмур бара. 11Инсаннал зумух дурххун нанимунил акъарча га мурдал айсса, зумату нанимунилли, – куну[+].

12Яла-махъ мюталимтурал гъан хьуну, увкуна Эсахь:

– Вин кӀуллив, Вила махъру фарисейтуран хъинну ххуй къабивзшиву? – куну.

13Эсал жаваб дуллуна:

– Ттул Ссавруннайсса Буттал къадургьусса гьарцагу ххяххия мархлуцӀакул дурккун экьиличинтӀиссар. 14Битияра гай, мурчӀултран мурчӀи ххуллу ккакканбувулт. Агана мурчӀул мурчӀу уцирча, гай кӀиягу кьакьалувун багьайссар[+].

15Петрдуллив тавакъю бувна:

– Му мисал жун бувчӀин бакьай, – куну.

16– Зунгума му уттинин къабувчӀуну бурхха! – увкуна Эсал. – 17Лажинни, зун къабувчӀайрив, инсаннавун зумух дурхмур лякьлувун духлахишиву, мива дугу-дуклакишиву? 18Амма зумату нанимур дакӀниватур нанисса, мунилли инсангу мурдал уллалисса[+]. 19Цанчирча дакӀниватур нанисса оьсса пикрирду, инсан ивчӀаву, зуна, къахӀвашиву, цурк, щялусса барашин, маз оьшиву. 20Гьаманки муниллихха инсан мурдал айсса, дукра кананнин кару къашюшаврил акъарча.


Канааннаватусса щарссанил вихшиву


(Мк. 7:24-30)

21[•]Му кӀанугу кьабивтун, Эса лавгуна Тир ва Сидон шагьрурдал къирагъирттайн. 22Тикку ГаначӀан ца тивахатусса канаанщар гъан хьуну, леххаву тӀун диркӀуна:

– Заллуй, Давудлул[†] Арс, рахӀму-цӀими бакьай ттуй! Ттул душ жиндрал хьуну, оьккисса аьзият ккухӀлай бурча![+]

23Эса ганихь зума къаавхъуна. Микку ГаначӀан гъан хьуну, мюталимтал тавакъю буллан бивкӀуна:

– Гьан дувакьай га, акъа га жул хъиривгу най, леххаву тӀий дурча.

24Эсал увкуна щарссанихь:

– На анжагъ, бяйкьусса ттарду кунма, ливчӀсса Исраэлнал халкьунначӀанна гьан увсса[+].

25Щарсса гъан хьуну, Эсал хьхьичӀ никирттайн дагьуна:

– Заллуй, кумаг бакьай ттун! – тӀий.

26Эсал жаваб дуллуна:

– Юх, Ттуща му за бан къахьунссар. ОьрчӀаща ччатӀ зевххуну, ккаччан бутаву къаххуйссархха.[*][+]

27– Ди, Заллу, – жаваб дуллуна щарссанил. – Амма ккаччалгу букайссархха заллухъруннал ссупралияту багьсса ччатӀул мюрш.

28Микку Эсал ганихь увкуна:

– Я щарссай, вил вихшиву хъуннасса дур! Хьувча вин ччимур.

Душгу гацӀана хъин хьуна.


МасихӀнал личӀи-личӀисса азарлувтал хъин баву

29[•]Эса гичча лавгун, Галил бярницӀух авчуна. Ца кӀанай Га зунттул хъачӀрайх лавай лавхъун, кӀий щяивкӀуна. 30ГаначӀан гъан хьуна чӀявусса инсантал, аьрччассагу, мурчӀиссагу, мушакъатссагу, мазкъакӀултгу, чӀявусса цаймигу азарлувтал бувцуну. Гай байчаратал Эсал ччаннацӀ бишайва, Ганалгу гай хъин байва. 31Агьали махӀаттал хъанай, Исраэлнал Заннал цӀа бюхттул дуллай бия, мазкъакӀулт гъалгъа тӀий, мушакъатми сагъ хьуну, аьрккулт занай ва мурчӀултран чани бувкӀун ккавккукун.


Мукьазара арулва ччатӀул уччин аву


(Мк. 8:1-10)

32Эсал, Цала мюталимтурайн оьвкуну, увкуна:

– Ттун вай инсантурай язугъ хъанай бур: вайннал ТтучӀа шанма гьантта хьунни, дуканссагу вайнначӀа цичӀар къалирчӀунни. Ттун вай ккашилну итабакьин ччай бакъар, вай ххуллийх инжит хьунссар[+].

33Мюталимтурал Ганахь увкуна:

– Вайксса халкь буччин бансса ччатӀ жува шикку, ва бачӀвасса чулданий[†], ча ласунну? – куну.

34– ЗучӀа цими ччатӀ бур? – цӀувххуна Эсал.

– Арулва ччатӀгу, цаппара чавахъругу, – жаваб дуллуна гайннал.

35Микку Эсал циняв инсантурахь бу-буний щябикӀи куна. 36Яла, лавсун арулва ччатӀгу, чавахъругу, гайннуй барачат бишиннав куну дуаьгу дурну, бувхъун, гай мюталимтурахьхьун буллуна, гайнналгу гай агьалинайх бавчӀуна. 37Циняннал дугу-дуркуну, бугу-бувччуну, ххи хьумунил арулва чӀапагума[†] бувцӀуна. 38Канакиминнаву мукьазара адимина ия, хъами ва оьрчӀру къахӀисавну[+].

39Инсанталгу итабавкьуну, яла лавхъун къаехърайнгу, Эса Маждаллал кӀанттайн лавгуна.

### 16


Диндалул бакӀчитурал ссавруннаясса аьламатру тӀалав даву


(Мк. 8:11-13; Лк. 12:54-56)

1[•]Тикку Эсал лагма лавгуна фарисейтал[†] ва саддукейтал[†], Ганал хӀал ккаклай, ссавруннаясса аьламат[†] ккаккан да тӀий[+]. 2Эсал жаваб дуллуна:

– Баргълагавал чӀумал ссав ятӀулну ккарккукун, зу учару: «Гьава бавкьусса бикӀантӀиссар», – куну. 3Зунзул чаннахь ссав тунтну ятӀулсса ттуруллал дургьуну ляркъукун, зу учару: «Чявхъа бичинтӀиссар», – куну. ТӀабиаьтравусса лишаннал мяънарду зун дурчӀай, амма цукунни зун къадурчӀайсса цӀанасса чӀумуву Заннал кашилийну хъанахъими аьламатирттал[†] мяънарду? 4Оьсса ва ливсса агьлур аьламатирттах луглан бикӀайсса, амма гайннан, Юнуслул аьламат дакъа, цукунчӀавсса цамур аьламат ккаккан къадантӀиссар.

Мукунгу куну, Эса, гайгу кьабивтун, лавгуна[+].


Щялумунияту мугъаятну бикӀаврил къадагъа дишаву


(Мк. 8:14-21)

5[•]Бярнил тамур чулухунмай нанисса мюталимтуран кӀул хьуна ччатӀ ласун хъамабивтшиву.

6Эсаллив гайннахь увкуна:

– Явара, фарисейтурал ва саддукейтурал иникӀма дишай лахърулияту бурувччуну бикӀияра![+]

7Мюталимтал тӀурча цаннахь ца тӀун бивкӀуна:

– Ва укун тӀисса, жува жущала ччатӀ къалавсунтӀийри.

8Эсал, гайннал тӀутӀимур кӀулну, увкуна:

– Вихшала чанмий! Циван буру зу зухьва зува ччатӀ бакъар тӀий[+]? 9Зун уттигу къабувчӀурив? Зун дакӀний бакъарив, ххюва ччатӀ ххюазара адиминан бивсса? ЛивчӀсса ччатӀул касакирттал цими чӀапа[†] бувцӀуна[+]? 10Мукьазара адимина арулва ччатӀул бувччуну махъгу, ливчӀсса ччатӀул касакирттал цими чӀапа[†] бувцӀуна[+]? 11Цукун къабувчӀай зун: «Фарисейтурал ва саддукейтурал иникӀма дишай лахърулияту бурувччуну бикӀияра!» – кувкун, На ччатӀуяту гъалгъа тӀий акъашиву?

12Микку мюталимтуран бувчӀуна, иникӀма дишай лахърулиятусса Ганал махъру бивкӀшиву, цивппа фарисейтурал ва саддукейтурал бусласимунияту бурувччуну бикӀияра тӀисса махъру.


Петр Эса МасихӀ ушиврий мукӀру шаву


(Мк. 8:27-30; Лк. 9:18-20)

13[•]Филипплул Къайсария шагьрулул къирагърайн ивсса чӀумал, Эсал Цала мюталимтурахь цӀувххуна:

– Инсаннал Арс[†] халкьуннал щин ккалли ай? – куну.

14Мюталимтурал жаваб дуллуна:

– Цавай бур Ина МарцӀбай ЯхӀъяри[†] тӀий, гайми – Илиясри, шамилчинми – Ярамейри ягу цайми идавстуравасса[†] цари тӀий[+].

15– Зу зува цури тӀий буру На? – куну, цӀувххуна Эсал.

16Симон-Петрдул жаваб дуллуна:

– Ина МасихӀра[†], Абадлий Уттавасса Заннал Арсра[†], – куну.

17Му чӀумал Эсал увкуна:

– ТалихӀ бумара ина, Симон, ЮхӀаннал арс[*], цанчирча му вин инсантурал бакъарча тӀивтӀусса, Ссавруннайсса Ттул Бутталли. 18На тӀутӀиссара вихь: ина Петрда[*], ва му ххяллуйри На сакин бантӀисса Дужжагьрал гужирдащагу гъагъан бан къашайсса Ттула уммат[†][+]. 19На дулунна вихьхьун Ссавруннайсса ПаччахӀлугърал[†] кӀулли, ина аьрщарай къадагъа дирхьумунин Ссавруннайгур дишинтӀисса, ва аьрщарай дан ихтияр дулунмур Ссавруннайгу дан бучӀи бантӀиссар.

20Яла Эсал буюр бувна мюталимтурайн Цува МасихӀ[†] ушиву ашкара къабуллан[+].


Эсал Цала бивкӀулияту ва утта уккаврияту цалчин бусаву


(Мк. 8:31-33; Лк. 9:21-22)

21[•]Мунияр махъ Эса мюталимтурахь буслан ивкӀуна, Цанма Ярусалимрайн гьан аьркиншиву, хъунисриннаяту[†][*], хъун рувхӀанийтураяту[†] ва Тавратрал аьлимтураяту[†] чӀявусса бухӀан багьантӀишиву, яла Цува жандалуцӀа антӀишиву, амма шамулку кьини Цува утта уккантӀишиву[+].

22Микку Петр, Га тийнай увцуну, рязи акъа, манеъ дуллан ивкӀуна:

– Ина урувччуну итивуй, Заллу, къахьуннав Вин му! – тӀий.

23Эсаллив, кӀурагу авну, увкуна Петрдухь:

– Ттул ххуллу макьукьларда, щяйтӀан! Ина Ттухун ахчилан ивкӀунна, ина Заннан ччимуния пикри буллай акъарача, инсантуран ччимуния буллай ура! – куну[+].


Эса МасихӀнал хъирив нанима тӀисса ци тӀиссарив бувчӀин баву


(Мк. 8:34–9:1; Лк. 9:23-27)

24Яла циняв Цала мюталимтурахь Эсал увкуна:

– Ттул ххуллу бугьан ччима, цана цува хъамаивтун, цала ххачгу лавсун[*], Ттул хъирив ачувча[+]. 25Цанчирча цала оьрму ххассал бан ччима оьрмулуцӀа хьунтӀиссар, Ттухлу цала оьрму харж бувмананнив оьрму булунтӀиссар[+]. 26Инсаннан ци хайрди, цува щала дунияллул заллу хьурчагу, цала жандалун зарал хьун битарча? Дуссарив цичӀав инсаннаща цала жандалухлу дулун шайсса? 27Инсаннал Арс[†] Цала Буттал Хъуншиврул нурдануву, Цала малаиктуращал архӀал увкӀукун, му чӀумалли КӀанал гьарцаннан цала аьмаллаха лавхьхьумур бантӀисса[+]. 28ХӀакьну[†] тӀутӀиссара зухь: шикку бавцӀусса зувусса цаппараннан цивппа литӀуннина ккаккантӀиссар ПаччахӀну увкӀсса Инсаннал Арс[+].

### 17


Эса цамур журалийн лагаву


(Мк. 9:2-13; Лк. 9:28-36)

1[•]Ряхва гьантлува Эса, бувцуну Цащала Петргу, Якьувгу,[†] ганал уссу ЮхӀаннагу, лавхъуна бюхттулсса зунттуйн[+]. 2Зунттуй Ганал чӀалачӀин, гайннан чӀалай, даххана хьуна: Ганал симан, баргъ кунна, чанна лархъуна, яннагу чани кунна, кӀяла хьуна[+]. 3Яла мюталимтуран ккавккуна Муса[†] идавс ва Илияс идавс. Гай бия Эсащал гъалгъа тӀий. 4Петрдул увкуна:

– Заллуй, жува шикку бушиву хъина! Винма ччарча, шикку шанма чятир бищунна: ца Вин, ца Мусан,[†] цагу Илияслун.

5Га мукун тӀий унува, гайннайн чаннасса ттуруллул ххют дагьуна, ттуруллуватугу ЧӀу бавуна:

– Му Ттул ххирасса Арсри, Мунавур Ттул ххаришиву дусса! ВичӀи дилушара Мунах! – тӀисса[+].

6Ми махъру бавукун, мюталимтал ццаххандарал хьуну, суждалий щяв багьуна. 7Эса гъан хьуну, гайннайн ка щуна:

– Бизияра, нигьа мабусари! – тӀий.

8БакӀ гьаз дурну бурувгукун, Эсаяр ххишала гайннан гикку цучӀав ххал къавхьуна. 9Зунттуяту бувчӀун нанийни, Эсал увкуна гайннахь:

– ЩихьчӀав мабусари ший зунма ккавкмур, Инсаннал Арс[†] ивкӀуну махъ утта къаувкссаксса[+].

10Мюталимтурал цӀувххуна:

– Бусила, циванникьай Тавратрал аьлимтурал[†], цал Илияс идавс учӀан аьркинссар тӀисса? – куну.

11Эсал жаваб дуллуна:

– Илияслул, мяйжаннугу, увкӀун, гьарцагу багьайсса хӀадуршин дан аьркинссар. 12Амма, тӀутӀиссара зухь, Илияс увкӀун ивкӀссарча, га ури-къаувчӀусса ва ганан гайннал цанма ччи-ччимурду бувссар. Мукуннар Инсаннал Арснангу[†] гайннал дуллалисса аьзав-аькьува духӀан багьантӀисса.

13Микку мюталимтуран бувчӀуна Га МарцӀбай ЯхӀъянаяту[†] гъалгъа тӀий ушиву[+].


Жин бувхсса оьрчӀ хъин аву


(Мк. 9:14-29; Лк. 9:37-43)

14[•]Инсантал бавтӀсса кӀанайн гай бивсса чӀумал, ца адимина Эсал хьхьичӀ никирттайн агьуна:

15– Заллу, рахӀму-цӀими бакьай ттул арснай, га хӀал биллай, оьккисса аькьува ккухӀлай икӀайча, чӀявуну жагь цӀаравун, жагь щинавун ххяххавай. 16На га Вил мюталимтурачӀан увцуну увкӀссияв, амма гайннаща га хъин ан къавхьунни, – тӀий.

17Эсал жавабран увкуна:

– Я, ливсса, вих бакъасса халкь! ТанинцӀара На зулсса буллантӀисса?! Цуксса хӀаллайра На зу бухӀлай икӀантӀисса?! Уцара оьрчӀ ТтучӀан, – куну.

18Эсал жиндалухь мунава букку куна, гагу оьрчӀавату бувккуна; гара ссят оьрчӀгу сагъ-саламат хьуна[+]. 19Яла, Эсащал цивппалу ливчӀукун, мюталимтурал цӀувххуна:

– Циванни жуща жин буккан бан къавхьусса? – куну.

20-21Эсал жаваб дуллуна:

– Зул иман диялсса дакъатӀий. ХӀакьну[†] тӀутӀиссара зухь: зул иман жумужул ккуккукссарагу[†] диркӀссания, зуща бюхъантӀиссия зунттухь: «Шичча тийнмай хьу», – куну учин, гагу хьунтӀиссия; зуща къашайсса цичӀав къабикӀантӀиссия[+].


Эсал Цува ивчӀаврияту ва утта уккаврияту цӀунилгу бусаву


(Мк. 9:30-32; Лк. 9:43-45)

22[•]Галил билаятрай усса ппурттуву Эсал мюталимтурахь увкуна:

– Инсаннал Арс инсантурахьхьун ириян антӀиссар, 23гайнналгу Га ивчӀантӀиссар, амма шамулку кьини Га утта уккантӀиссар.

Мюталимтуран му оьккину кьурчӀи бивзуна[+].


Заннал Къатлунсса дишала

24Гай Капарнаумрайн занабивкӀукун, ПетрдучӀан Заннал Къатлун[†] аьркинлугърансса дишалартту датӀулт[†] гъан хьуну, цӀувххуна:

– Дулайривкьай зул Муаьллимнал Заннал Къатлунсса дишала? – куну[+].

25– Дулай, – куну, жаваб дуллуна ганал.

Петр къатлувун увххун, ссихӀ дукканнинва, Эсал цӀувххуна:

– Симон, вил пикрилий, щияту датӀайхьунссарар дунияллийсса паччахӀтурал дишалартту ва дагьияртту – цала арсурвавраяту ягу ятминнаяту? – куну.

26– Ятминнаяту, – куну, жаваб дуллуна Петрдул.

– Туну, арсру дишаларттая тархъан бувну бусса бур, – куну, жям бувна Эсал. 27– Амма тай гьалак къабулланшиврул, насу бярничӀан, бути хӀавракӀи[*], бугьа биривсса чавахъ, тӀитӀин ба ганил кьацӀ, ганиву лякъинтӀиссар кӀяла арцу, дишалалун му гьассарча, дула Ттухлурагу, вихлурагу.

### 18


Ссавруннайсса ПаччахӀлугърай яла хъунама


(Мк. 9:33-37; Лк. 9:46-48)

1[•]Му чӀумал мюталимтал гъан хьуну ЭсачӀан, цӀувххуна:

– Цур Ссавруннайсса ПаччахӀлугърай[†] яла хъунама?[†] – куну.

2Эсал, оьвкуну ЦачӀанма ца чӀивисса оьрчӀайн, гайннал хьхьичӀ ацӀан увна.

3– ХӀакьну[†] тӀутӀиссара зухь, – увкуна Эсал, – агана зу баххана къахьурча, вай мюрщисса оьрчӀаха къалащарча, зу Ссавруннайсса ПаччахӀлугърайн[†] тачӀав къабуххантӀиссару[+]. 4Мунияту цала цува хӀалимну мютӀи увну, ва оьрчӀ куна хьума – мури Ссавруннайсса ПаччахӀлугърай яла хъунама. 5Ттул ЦӀаний укунсса оьрчӀ кьамул увманал Нагу кьамул антӀиссара[+].


Бунагьраяту бурувччуну бикӀаврия


(Мк. 9:42-48; Лк. 17:1-2)

6– Амма Ттуйн иман дирхьусса, вай мюрщи оьрчӀру кунасса цаягу инсан ххуллул тӀайламуния щил-унугу аччан арча, мунан цукссагу хъинссар, къинттуллухун гьарахъалттил нигьгу дархӀуну, хьхьиривун оькьан аву.

7Дунияллун бала ликкантӀиссархха инсантал ххуллул тӀайламуния баччан буллалисса гьарцагу затрахлу! Аччан анмур шаттирахун дуссар, амма бала ликкантӀисса ми баччан буллалиманайнни![+] 8Агана вила канил ягу ччаннал ина бунагьрайн кӀункӀу уллай ухьурча, кьувкьуну, экьилича. Ца ка ягу ца ччан бакъанма Абадлийсса Оьрмулувун увххун хъинссар, кӀирагу канищал ва кӀивагу ччаннащал Абадлийсса ЦӀаравун увтуннияр[+]. 9Агана ина вила янил инава бунагьрайн кӀункӀу уллай ухьурча, бувккун му экьилича. Ца я бакъана Абадлийсса Оьрмулувун увххун хъинссар, кӀивагу янищал Жагьаннамрал цӀаравун увтуннияр[+]. 10-11[•]Явара, вай мюрщиминнавату цаягу сан-акъул маари. ТӀутӀиссара зухь, гайннал малаиктуран мудангу чӀалачӀиссар Ттул Ссавруннайсса Буттал симан[*].


Бяйкьусса ттаятусса мисал


(Лк. 15:3-7)

12– Ци учару зу? Агана инсаннал ттуршва тта буну, ца бяйкьирча, га къагьантӀиссарив урчӀцӀаллий урчӀвагу канай бакӀай кьабивтун, бакъа хьумур ххал буллан? 13Ва агана га лякъирча, хӀакьну тӀутӀиссара зухь: га лявкъусса цаннил ххари антӀиссар бакъа къавхьусса урчӀцӀаллий урчӀуннилнияр. 14Мукуна зул Ссавруннайсса Буттангу къаччиссар, вай мюрщиминнаяту цанналагу ахир пуч хьуну[+].


Бунагь буллалисса уссу


(Лк. 17:3)

15[•]– Агана вил уссил вийн къарщину бунагь барча, лавгун, лажин лажиндарайн уча ганахь, га ссаву аьйкьлакьиссарив. Агана ганал вих вичӀидиширча, вин уссу лявкъуссар. 16Агана ганал вих вичӀикъадиширча, насу цал ялагу ца ягу кӀия инсан вищала увцуну, гьарцагу иш кӀия ягу шама бардул барашиндалийну тасттикь баншиврул. 17Агана ганан гайннахгу вичӀидишин къаччарча, буси му иширая Ттуйн иман дусса умматраву[†], агана ганал умматравугу[†] вичӀикъадиширча, га вин путпараснан[†] ягу дишалартту датӀун[†] ккалли хьувча[+].

18ХӀакьну тӀутӀиссара зухь: зу аьрщарай къадагъа дирхьумунин Ссавруннайгур къадагъа дишинтӀисса, зу аьрщарай бучӀи бувмур Ссавруннайгур бучӀи бувсса. 19Цал уттигу тӀутӀиссара зухь, зувату кӀия шикку, аьрщарай, рязи хьурча ци-дунугу ца дуаь цачӀу дуллан, Ттул Ссавруннайсса Буттал чара бакъа биттур бантӀиссар зу миннат буллалимур[+]. 20Ттул ЦӀаний кӀия ягу шама цачӀун бавтӀсса кӀанай – миннаву Нагу уссара.


РахӀму бакъасса къуллугъчи

21Микку Петр ЭсачӀан гъан хьуну:

– Заллуй, цимилли на ттула уссу багъишла итан аьркинсса, агана танал ттуйн къарщину бунагь бувхьурча? ХӀатта арийларив? – куну, цӀувххуна[+].

22Эсал жаваб дуллуна:

– Арийла акъача, хӀатта арулцӀалийла арийла. 23Ссавруннайсса ПаччахӀлугъ лащан дан бучӀиссар цала къуллугъчитурая хӀакъи-хӀисав даву тӀалав дурсса паччахӀнаха. 24ПаччахӀ хӀакъи-хӀисав дуллай айивхьукун, цалчин ганачӀан увкӀун ивкӀссар ганан ацӀазарда талант[*] буржлувма. 25БуржлувманачӀа бурж лахъансса арцу дакъахьувкун, паччахӀнал амру бувну бур бурж булуншиврул баххан буржлувма цува, ганал щарсса, оьрчӀру ва ганал цинярда хъус-хъиншиву. 26Къуллугъчи, паччахӀнал ччанналун агьну, миннат буллан ивкӀун ур: «Була ттухьхьун чансса мугьлат, на гьарзат лахъанна», – тӀий. 27ПаччахӀнал цӀими бувну, щала бурж ганан багъишла бувну, итаавкьуну ур.

28Нанисса кӀанай ганан хьунаавкьуну ур цува кунасса къуллугъчи, цанна анжагъ ттуршра динарий буржлувсса, ганалгу та увгьуну, бугъ уллан ивкӀун ур. «Мугьлат бакъа занада инара ттуща буржирай ларсмур», – тӀий, тӀалав дуллан ивкӀун ур га[*]. 29Буржлувма ганал ччанналун агьну, миннатру буллан ивкӀун ур: «Була ттухьхьун чансса мугьлат, на вин щала бурж лахъанна», – тӀий. 30Амма ганан ялугьлан ччан къабивкӀун, та дуснакьравун авкьуну ур, щала бурж лахъаннин. 31Гайми къуллугъчитуран му иш ккавккун, оьккину къаччан бивкӀун бур. Гайннал лавгун, гьарза паччахӀнахь бувсун бур.

32Му чӀумал паччахӀнал оьвкуну бур къуллугъчинайн. «УчӀи акъасса къуллугъчи, – увкуну бур ганал, – на вил миннат кьамул бувну, вил цинявппа буржру багъишла бав, 33ярч, вища къавхьурив вила гьалмахчу, инава на увсса куна, багъишла ан?» – куну. 34Ссибивзсса паччахӀнал га уллуну ур аьзав-аькьувачитурахьхьун, ганал щала бурж лахъаннин.

35Мукунмар Ттул Ссавруннайсса Буттал зунгу бантӀисса, агана зувусса гьарцаннал дакӀнийхтуну зула уссил ялтту къабучӀарча, – увкуна Эсал[+].

### 19


Ташу баврия ва ташу личӀи баврия Эсал бусласимур


(Мк. 10:1-12)

1[•]Бусласимур къуртал бувну махъ, Эса, Галил билаятраяту увккун, Урдан неххал баргъбуккаваллил чулухух Ягьуди билаятрайн лавгуна. 2Ганал хъирив чӀявусса халкь бавчуна, Ганалгу гай тийх хъин бувна.

3Цаппара фарисейтурал[†], ЭсачӀан гъан хьуну, Га аьйкьин ан кьасттирай, цӀувххуна:

– Адиминан цумур-бунугу багьана гьассарив щарссанияту личӀи хьун? – куну.

4– Зу къабувккуссарив вай махъру? – жаваб дуллуна Эсал. – Ляхъан Бувссаманал дайдихьулийва «ми ляхъан бувссар адиминану ва щарссану». 5«Муниятур ппу ва нину кьабивтун, адимина цала щарссанищал цачӀун хьуну, кӀиннаятувагу ца базу хьунтӀисса». 6Укун утти гай кӀия къахъанахъиссарча, ца базу хъанахъиссар. Мукун бухьувкун, Заннал цачӀун бувмур инсаннал личӀи буллан къааьркинссар.

7Гайннал увкуна Ганахь:

– Циванни, туну, Мусал[†] ихтияр дуллусса, щарссанихьхьун цӀа рутаврил чагъаргу буллуну, га личӀи дан?

8– Мусал[†] щарссанияту личӀи хъанан ихтияр дуллусса зул дакӀру чарилсса дунутӀийри, – жаваб дуллуна гайннахьхьун Эсал. – Амма бакӀрай мукун къабивкӀссар. 9ТӀутӀиссара зухь: цала щарссанияту, га хаин хьуну дакъана, личӀи хьуну, цамур дуцлацима – му зуна буллалимари, – куну[+].

10Мюталимтурал увкуна Эсахь:

– Ласнал щарссанил хьхьичӀсса бурж муксса кьянкьасса бухьурча, дурагу къадурцуну хъиннихха, – куну.

11Эсал жаваб дуллуна:

– Ттул махъру циняннал кьамул къабайссар, вай кьамул байсса анжагъ мукунсса гьунар буллуманалли[+]. 12Буссар щарсса дуцин къашайсса, цив мукунмину бувну бунутӀий, буссар инсантурал ахтта бувссагу, буссар Ссавруннайсса ПаччахӀлугърал[†] цӀаний ссувайну личӀлачӀиссагу. Кьамул байнал банссар[*].


Эсал оьрчӀаха дуаь даву


(Мк. 10:13-16; Лк. 18:15-17)

13[•]ЭсачӀан оьрчӀру бувцуну бучӀайва, Ганал гайннай кару дирхьуну, дуаь даншиврул. Амма мюталимтурал ЭсачӀан гай къаитабакьайва. 14Му за ккавккун, Эсал мюталимтурахь увкуна:

– ОьрчӀру ТтучӀан итабакьияра! Битияра ми ТтучӀан букӀлан, цанчирча Ссавруннайсса ПаччахӀлугърай[†] оьрчӀру кунмамири бикӀантӀисса[+].

15ОьрчӀай каругу дирхьуну, Эса гичча лавгуна.


Аваданчувнащалсса Эсал ихтилат


(Мк. 10:17-31; Лк. 18:18-30)

16[•]ЭсачӀан ца инсан гъан хьуну, цӀувххуна:

– Муаьллим, ци хъиншиву дан аьркинссар на, ттунма Абадлийсса Оьрму булуншиврул[+]?

17– Циван ура Ттухь хъиншиврияту цӀухлай? – увкуна Эсал. – Хъинма так ца Залли. Амма вин Абадлийсса Оьрму буллуну ччай бухьурча, Заннал амрурду биттур булува, – куну.

18– Цуми? – куну, цӀувххуна ганал.

Эсал жаваб дуллуна:

– «Инсан маивчӀара», «зуна мабара», «цурк мабара», «вила чӀаравманайн къарщину щялусса махъ маучара», 19«нитти-буттал хӀурматрай икӀу» ва «вина инава ххирасса куна, вила чӀаравмагу ххирану икӀу».

20– Ми цимурца на буруччара, – увкуна жагьилнал, – ци диялну дакъар ттун ттигу?

21Эсал жаваб дуллуна:

– Инава камилсса[*] хьуну ччарча, лавгун, вила ду-дакъамур даххи, арцу мискин-гъаривнайх дачӀи, му чӀумал винсса ххазина буссар Ссавруннай. Яла ухьхьуча, Ттул хъирив ачу[+].

22Му бавукун, жагьил пашман хьуну, тийнай хьуна, цанчирча га ия хъинну авадансса.

23Эсал Цала мюталимтурахь увкуна:

– ХӀакьну[†] тӀутӀиссара зухь: захӀматну бикӀантӀиссар аваданманан Ссавруннайсса ПаччахӀлугъравун уххан. 24Мукуна тӀутӀиссара зухь: варанттун ххалаххул шандалувух буххан бигьассар, аваданманан Заннал ПаччахӀлугъравун[†] ухханнияр.

25Му бавну, мюталимтал хъинну махӀаттал хьуна:

– Цури, туну, ххассал хьунтӀимавагу? – тӀий.

26Эсал, гайннахгу урувгун, увкуна:

– Инсаннаща му бан къашайссар, амма Заннаща гьарзатгу бан шайссар, – куну[+].

27Петрдул увкуна Ганахь:

– Вана, жу цинявппагу, гьарзатгу къадиртун, Вил ххуллу бувгьуну най. Жун ци дуссар[+]?

28Микку Эсал увкуна гайннахь:

– ХӀакьну тӀутӀиссара зухь: щала дуниялгу цӀуларгун, Инсаннал Арсгу[†] Цала Хъуншиврул Тахлий[*] щяивкӀсса чӀумал, му чӀумал Ттул ххуллу бувгьуну нанисса зугу, ацӀния кӀивагу паччахӀтурал тахурдийгу щябивкӀун, Якьувлуя[†] бивзсса Исраэлнал халкьуннал ацӀния кӀивагу авладрай хӀукму[†] бачин буллантӀиссару[+]. 29Ттул цӀаний къатта-къуш, ягу уссурвал, ягу ссурвал,[†] ягу ппу, ягу нину, ягу оьрчӀру, ягу хъу-лухччи кьадиртманал ттуршийла ххишала ласунтӀиссар, мунан Абадлийсса Оьрмугу булунтӀиссар[+]. 30ЦӀана хьхьичӀва-хьхьичӀсса чӀявуми махъва-махъмину хьунтӀиссар, цӀана махъва-махъмигу хьхьичӀва-хьхьичӀмину хьунтӀиссар[+].

### 20


Бувгьу зузалтран хӀакь булаврил мисал

1– Ссавруннайсса ПаччахӀлугъ[†] кӀюрххила цала лухӀитӀутӀул багъраву зунсса инсантал бугьан увксса залуннаха лархьхьуссар. 2Зузи кьинилух ца-ца динарий[*] дулун икьрал дурну, ганал гай цала лухӀитӀутӀул багъравун гьан бувссар. 3КӀюрххил ссят урчӀунний[*] ялагу увксса ганан базаллул майданнив даву дакъа бавцӀусса инсантал ккавкссар. 4Ганал гайннахь увкуссар: «Бачи зугу ттул лухӀитӀутӀул багъраву зун, на зун багьайсса хӀакьгу[†] булунна», – куну. 5Гайгу бавчуссар. Ссят ацӀния кӀинний ахттайнай ва ахттая махъ ссят шамунний га ялагу увккун, мукунма цанма зузалт бувгьуссар. 6Ахиргу, ахттакьунай ссят ххюннийх зузисса чӀумал увксса ганан ялагу лякъайссар гукунма бавцӀусса инсантал. «Зу циванну шикку кьинибархан оьнма бавцӀусса?» – куну, цӀуххайссар ганал. 7«Жу бугьанма къаувккунни», – жаваб дуллуссар гайннал. «Бачи туну ттул лухӀитӀутӀул багъраву зун», – увкуссар гайннахь залуннал. 8МаркӀачӀан бивзукун, залуннал цала къуллугъчинахь увкуссар: «Оьвча циняв зузалтрайнча, була гайннан хӀакь.[†] Айихьу махъва-махъ бувгьуминнаяту, ахирданий хӀакъи-хӀисав дува кӀюрххил бувгьуминнащал», – куну. 9Ахттакьунмай ссят ххюннийх зузисса чӀумал бувгьуми бувкӀукун, гьарцаннан ца-ца динарий дуллуссар. 10Цалчин бувгьуми зузалтрайн яржа бивукун, тай бивкӀссар цанма ххишаласса хӀакь булунссар тӀий, амма гайннангу ца-цанан ца-ца динарий дуллуссар. 11Гайннащал хӀакъи-хӀисав дурувкун, гай залуннахь цӀуру-кӀуру буллан бивкӀссар: 12«Ина махъва-махъ бувгьуми так ца ссятрайяхха зий бивкӀсса, тайннангу ина багьа буллунни кьинибархан кӀирисса бургъилу зий бивкӀсса жун кунма!», – тӀий. 13Залуннал жаваб дуллуссар гайннавусса цаннахьхьун: «Дус, на вил чулухуннай даччин къадавхха. Ина акъаяв рязи хьусса ца динарийрах зун? 14Ласича, туну, вила хӀакьгу, насу. Ттун ччай бур махъва-махъ бувгьуминнангу булун вин буллуссаксса хӀакь. 15Ттула арцул заллушиву ттунна ччикун дан ттухь ихтияр дакъассарив? Юхссагу ттул хъиншиврул вин сси-къащи дуллай дурив?» – куну. 16Мукунни цӀана хьхьичӀва-хьхьичӀсса чӀявуми махъва-махъмину хьунтӀисса, цӀана махъва-махъмигу хьхьичӀва-хьхьичӀмину хьунтӀисса[+].


Эсал Цала бивкӀулияту ва утта уккаврияту шамилчингу бусаву


(Мк. 10:32-34; Лк. 18:31-34)

17[•]Ярусалимрайнсса ххуллий Эсал ацӀния кӀиягу вакил тийнай увцуну, гайннахь увкуна:

18– Вана, най буру жува Ярусалимрайн, тикку Инсаннал Арснайн[†] хаин хьуну, Га хъун рувхӀанийтурахьхьун[†] ва Тавратрал аьлимтурахьхьун[†] улунтӀиссар. Гайннал Га ивчӀансса диван кьувкьуну, 19путпараснахьхьун[†] улунтӀиссар кьякьлухун ихьлан, муркӀа ан ва ххачлий ищун[*]. Амма шамилчинмур кьини Га утта уккантӀиссар[+].


ПаччахӀшиву къадуллай, къуллугъ буллалияра


(Мк. 10:35-45)

20[•]Яла ЭсачӀан гъан хьуна Завадейл арсурваврал нину цила арсурвавращал. Икрамгу бувну, ганил Ганахь миннат бувна[+].

21– Ци ччай дур вин? – куну, цӀувххуна Эсал.

Ганил увкуна:

– Амру ба, ттул кӀиягу арснайн, Вила ПаччахӀлугърай ца вила урчӀа канил чулух, гама куя канил чулух щябикӀи куну[+].

22– Зува ци тавакъю буллалиссарув, зунма кӀулну бакъар, – куну, жаваб дуллуна Эсал. – Зуща хьунссарив На хӀачӀантӀисса хӀасратрал кьуру хӀачӀан?

– Хьунссар, – увкуна гайннал[+].

23Эсал гайннахь увкуна:

– Ттул кьурттарава зу хӀачӀанссар, амма Ттул чӀарав урчӀах цу щяикӀантӀиссарив, куях цу щяикӀантӀиссарив, мунил хӀукму[†] На бакъар байсса, ми кӀанттурду Ттул Буттал цӀа увкуминнанни бикӀантӀисса.

24Му бавукун, махъсса ацӀа вакилнан ми кӀиягу уссийн ссибивзуна. 25Эсал тӀурча гайннайн оьвкуну, увкуна:

– Зун кӀулссар цайми халкьунначӀа хӀакимтал агъашиву дуллай бикӀайшиву, хъунимигу хӀукмурду[†] бачин буллай бикӀайшиву. 26Амма зул дянив иш мукун бикӀан къааьркинссар! Ялунгума, зуву яла хъунама[†] хьун ччима, зул къуллугъчину икӀан аьркинссар,[+] 27зуву цалчинману икӀан ччимагу зул лагъну[†] икӀан аьркинссар. 28Инсаннал Арсгу[†] Цахава цайми къуллугъ буллали бан акъарча увкӀсса, цайминнаха къуллугъ буллан ва чӀявуссаннахлу Цала жан дулунни увкӀсса[+].


КӀия мурчӀу хъин аву


(Мк. 10:46-52; Лк. 18:35-43)

29[•]Эсагу, Ганал мюталимталгу Ярихон шагьрулияту бавчукун, гайннал хъирив чӀявусса инсантал бавчуна. 30ХхуллучӀа щябивкӀун бия кӀия мурчӀу. ЧӀарах Эса нанишиву бавну, гай леххаву тӀун бивкӀуна:

– Заллу, Давудлул[†] Арс, рахӀму-цӀими бакьай жуй! – тӀий[+].

31Инсантал дяъван бивкӀуна гайннайн, кьабикӀи тӀий, амма тай хъиннува лахъну леххаву тӀун бивкӀуна:

– Заллу, Давудлул[†] Арс, рахӀму-цӀими бувакьай жуй! – тӀий.

32Эса авцӀуну, гайннайн оьвкуна.

– Зун На зунма ци бувну ччай бур? – куну, цӀувххуна Ганал.

33– Заллуй, жун янин чани буну ччива, – куну, жаваб дуллуна гайннал.

34Эсан гайннай цӀими хьуну, гайннал яруннийн ка щуна. МурчӀултрангу гара ссят чани бувкӀун, Ганал хъирив бавчуна[+].

### 21


Сий дуну Ярусалимрайн уххаву


(Мк. 11:1-10; Лк. 19:28-38; ЮхӀ. 12:12-15)

1[•]Гай ЯрусалимрачӀан гъан хъанай, Элион зунттуйсса Байт-Пагия шяравалличӀан бивсса чӀумал, Эсал кӀия мюталим хьхьичӀун гьан бувна,[+] 2укунгу куну:

– Насияра та тийсса шяравун, зун найбуна тикку лякъинтӀиссар бавхӀусса ттукку, чӀаравгу бикӀантӀиссар танил жагьилсса хӀукӀу. Тай ттиривхӀуну, ТтучӀан бувцуну бухьхьияра. 3Агана щил-бунугу зухьва цӀуххирча, зу ци дуллалиссару куну, вай Залуннан аьркинну бур учара, таналгу тай зущал гьан бантӀиссар.

4Мукун тӀайла бавцӀуссар идавсийхчӀин[†] увкуну бивкӀсса махъру:[+]

5«Учара Сионнал душнихь[*]:
вана вичӀан най,
гьиву ласлай аьдатсса ттуккуй,
ва ванил жагьилсса хӀукӀуйгу бурттий,
дакӀ хъундакъасса вил ПаччахӀ!»[*]

6Мюталимтурал бувна Эсал цахьва ба кумур. 7Гайннал бувцуну бувкӀуна ттуккугу, хӀукӀугу, дирхьуна гайннуй ялттуянна, Эсагу щяивкӀуна гайннуй. 8Гиккун бавтӀсса чӀявуми байбивхьуна цала ялттуянна щяв дичлай, гайми булувкьуна мурхьирдаяту къяртри кьукьлай, щяв дихьлай. 9Ганал хьхьичӀгу, махъгу чӀявусса халкь най бия лахъну, укун тӀий:

– Гьосанна[*] – Давудлул[†] Арснан!
Барачатсса хьуннав Заллу-Заннал цӀанийну Нанима!
Гьосанна Ссавруннайгу – Ялувссаманан![+]

10Эса Ярусалимрайн увххукун, щала шагьру гьалак бувккун, циняв цӀухлан бивкӀуна:

– Ва цур? – тӀий.

11Халкьуннал жаваб дулайва:

– Ва Галил билаятрайсса Назарат шяраватусса Эса идавсри! – куну[+].


Машачитал Заннал Къатлувату буккан баву


(Мк. 11:15-19; Лк. 19:45-48; ЮхӀ. 2:13-22)

12[•]Эса Заннал Къатлул[†] хӀаятравун увххун, гива дахху-ласу дуллалими циняв буккан бувна. Арцу хурдадувултрал[*] дахиллу ва кьурван[†] бансса хьхьиру бахлахиминнал лув бишай кӀантту щяв бивчуна[+].

13Чивчуну буссархха, – увкуна Ганал, – «Ттул Къатта дуаьрду дай къаттану бикӀантӀиссар», зу тӀурча ва «къачагътурал кюрттарайн» кӀура баен бувну бур.

14Заннал Къатлуву ГаначӀан мурчӀими ва аьрччами гъан хьуна, Ганалгу гай хъин бувна. 15Эсал буллалисса тамашасса ишру ккавккун, Заннал Къатлул хӀаятраву: «Гьосанна Давудлул[†] Арснан!» – тӀисса оьрчӀал лахъсса чӀурду бавсса хъун рувхӀанийтуран[†] ва Тавратрал аьлимтуран[†] оьну ссибивзуна[+].

16– Вин баллай бурив вай оьрчӀал тӀутӀимур? – куну, цӀувххуна гайннал Ганахь.

– Баллай бур, – куну, жаваб дуллуна Эсал. – Мубараксса Луттирдай[†] зу къабувккуссарив: «Ина хӀадур дурунни мюрщи оьрчӀал ва вирттили оьрчӀал зумату Вила ЦӀа бюхттул хъанахъаву», – тӀий[+]?

17Гайгу кьабивтун, Га шагьрулияту увккун, Байт-Аниялийн лавгун, гикку гьантта ивкӀуна[+].


Ахъулсса къадулай инжирданул мурхьирайн нааьна даву


(Мк. 11:12-14; 11:20-24)

18[•]КӀюрххи-кӀюрххила шагьрулийн занахъанахъисса Эса ккашикар хьуна[+]. 19ХхуллучӀа инжирданул мурхь ххал хьуну, Га ганичӀан гъан хьунача, амма ганий чӀапӀив бакъа, цичӀав къаляркъуна. Микку Эсал увкуна мурхьирахь:

– Ххишала вий ахъулсса къашивуй! – куну.

Мурхьгу га бусса кӀанай кьавкьуна[+]. 20Му ккавксса мюталимтал хъинну махӀаттал хьуна:

– Цукуннивав ва мурхь ваксса ччяни кьавкьсса? – тӀий.

21Эсал гайннахьхьун жаваб дуллуна:

– ХӀакьну[†] тӀутӀиссара зухь: агарда зу щак-щук бакъа, иман дуну бухьурча, зуща мурхьиран хьун бувмур бакъа, хӀатта ва зунттухь: «Гьаз хьуча, хьхьиривун ххяхху», – учин хьунтӀиссар, мукун хьугу-хьунтӀиссар[+]. 22Агарда зу иман дуну бухьурча, зула дуаьлуву чӀа кусса гьарзатгу зун дуссар[+].


Эсал кашилул хӀакъиравусса хъун рувхӀанийтурал суал


(Мк. 11:27-33; Лк. 20:1-8)

23[•]Эса Заннал Къатлувун увххун, халкьуннахь вяъза-насихӀат[†] буслан ивкӀуна, ГаначӀан хъун рувхӀанийталгу,[†] хъунисригу[†] гъан хьуна, суал буллай:

– Ци кьудратрайну бара Ина цимурца Инава буллалимур? Щил дуллур Вихьхьун му каши[+]?

24Эсал гайннахьхьун жаваб дуллуна:

– Нагу булунна зухьхьун суал. Агана зу Ттухьхьун жаваб дулурча, Нагу бусанна зухь, ци кашилийну Нава укун зий уссарав. 25ЯхӀъянахьхьун[†] щинайну марцӀ баврил эбадат[†] дуллансса каши Ссавния дуллуссиявкьай, ягу инсантурал дуллуссияв?

Гай цащала цивппа щурщурду буллан бивкӀуна:

– «Агана „Ссавния дуллуссия“ учирча, Ганал цӀуххинссар: „Туну зу ЯхӀъянайн циван вих къавхьуру?“ – куну[+]. 26„Инсантурал дуллуссия“ учингу къабучӀир, халкьунная нигь дур: миннал ЯхӀъя хӀакьсса идавсин ккалли увну ур»[+].

27– Жун къакӀулли, – куну, жаваб дуллуна гайннал.

Эсал увкуна гайннахь:

– Туну, Нагу зухь къабусанна, Ттухьхьунна мукунсса каши щил дуллуссарив.


КӀия арснаятусса мисал

28– Ванийн ци учинну зу? Ца инсаннал ивкӀун ур кӀия арс. Ца кьини га инсаннал гайннавату цаннахь увкуну бур: «Арс, улу хӀакьину лухӀитӀутӀул багъраву зун», – куну. 29«Къачча», – куну, жаваб дуллуну дур арснал, амма яла пикри баххана хьуну, лавгун ур. 30Яла гама арснахьгу буттал гава тавакъю бувну бур. Арснал увкуну бур: «Най ура, ттул ппу», – куну, цувама къалавгун ур. 31Гайннаву цуманалли буттал бияла[†] щаллу бувсса?

– Цалчинманал, – куну, жаваб дуллуна хъун рувхӀанийтурал ва хъунисриннал.[†]

Му чӀумал Эсал увкуна гайннахь:

– ХӀакьну тӀутӀиссара зухь: дишалартту датӀултгу[†], лурзи хъамигу зуяр хьхьичӀ буххантӀиссар Заннал ПаччахӀлугъравун[†]. 32ЗучӀан ЯхӀъя увкӀсса зун иман марцӀминнал ххуллу ккаккан банъя, зурив ганайн вих къавхьунав. Дишалартту датӀулт[†] ва лурзи хъами тӀурча, ганайн вих хьуну, тӀайла бавцӀуна. Зурив, му ккавккун махъгума, зула бунагьирттая тавба къадурна, вихгу къавхьунав[+].


ЛухӀитӀутӀул багъ ижаралий буллусса адиминаясса мисал


(Мк. 12:1-12; Лк. 20:9-19)

33[•]ВичӀидишара уттигу ца мисалданух: ца мулкирал[*] залуннал бувгьуну бур лухӀитӀутӀул багъ, ганил лагма чапаргу дурну дур, лухӀитӀутӀи ккуччу бансса кӀаланггу[*] дурккун дур, къарал бансса чӀюйгу бувну бур. ЛухӀитӀутӀуха зузисса багъманчитурахьхьун ижаралий мугу буллуну, цувама архсса билаятрайн лавгун ур[+]. 34ЛухӀитӀутӀи батӀай чӀун дуркӀукун, ганал къазахътал гьан бувну бур багърая цанна дагьайсса ахъулсса ласун. 35Гайннал тӀурча къазахътал бувгьуну, цавай бавттун бур, цавай ливтӀуну бур, гайминнайнгу чарттал лачӀун дурну дур[+]. 36Залуннал ялагу гьан бувну бур хьхьичӀминнаяргу гьарзасса цайми къазахътал, гайннангу мукунма бувну бур. 37Ахиргу, ганал гьан увну ур цала арс: «Гайннан ттул арсная нач хьунссархха», – куну[+]. 38Амма арс ккавккукун, багъманчитал куннахь кув тӀун бивкӀун бур: «Вананни ва багъ буттаяту бутӀурай буккантӀисса. Бачи, ва ивчӀаннуча, ванал буттаяту бутӀурансса багъгу жунма личӀанссар». 39Гайннал га увгьуну, багъраватугу уккан увну, ивкӀуну ур. 40Туну утти, багърал заллу гиккун увкӀукун, цири ганал гай багъманчитуран бантӀисса?

41– Ганал оьминнан оьсса бивкӀу булунтӀиссар, – жаваб дуллуна гайннал, – лухӀитӀутӀул багъгу булунссар цанна дагьаймур цила чӀумал дулайсса цайми багъманчитурахьхьун[+].

42Эсал увкуна гайннахь:

– Лажиннича зу къабувккуссарив вава иширая Мубараксса Луттирдай увкумур:

«Чарил усттартурал сан бакъа экьи бувтсса чару
гьанулул мурцӀниймурну хьуссар!
Зу цуксса махӀаттал хъанарчагу,
га чару Заннал кашилийнур гьанулул мурцӀний хьусса!»[+]

43– Мунияту Нагу тӀутӀиссара зухь, Заннал ПаччахӀлугъ[†] зуща зерххуну, ахъулсса дулайми халкьуннахьхьун дулунтӀиссар. 44Га чарийх ивщума гъюжу уккантӀиссар, га ялун багьмарив ккуччу антӀиссар.

45Эсал мисаллах вичӀидирхьусса хъун рувхӀанийтурангу, фарисейтурангу[†] бувчӀуна Га цаятува гъалгъа тӀий ушиву. 46Гай бия Эса угьансса багьанттух луглай, амма халкьуннаяту нигьа буслай бия, цанчирча инсантурал Эса идавсин ккалли айва[+].

### 22


ХъатӀул мажлисраятусса мисал


(Лк. 14:15-24)

1[•]Эса гайннахь мисаллайну ялагу вяъзарду[†] буслай ия, укун тӀий:[+]

2– Ссавруннайсса ПаччахӀлугъ[†] лащан дан бучӀиссар ца паччахӀнал цала арснан хӀадур бувсса хъатӀул мажлисраха[+]. 3Гьан бувну бур оьвкуну бивкӀсса хъамаллурахь бухьхьи учин, амма хъамаллуран бучӀан ччай бивкӀун бакъар. 4ЦӀунилгу гьан бувну бур цаймигу къазахъ: «Насича, на хъатӀи хӀадур бав, биххав къячри, цаймигу буч бувсса ризкьи, гьарзат хӀадурну дуссар, бухьхьикьай хъатӀул мажлисрайн учара», – тӀий. 5Амма оьвкуми, хъис къулагъас къадурну, ппив хьуну бур. Ца лавгун ур цала хъув, гама – маша бан, 6цавайннал тӀурча хӀатта гьан бувсса къазахъ бувгьуну, гайгу кьюкьин бувну, ливтӀуну бур[+]. 7ПаччахӀнан ссибивзун бур. Ганал, гьан бувну аьрал, тай жанласултгу бухлаган бувну, тайннал шагьругу ччувччуну бур[+].

8Яла увкуну бур цала къазахънахь: «ХъатӀи хӀадурну бур, амма на оьвкуми лайкьсса инсантал къабивкӀун бур[+]. 9Насиярача ххуллул кӀибачӀурдайн, гьарца хьунаавкьуманайн оьвчара», – куну. 10Къазахъ кӀичӀирттавух буклай, хьунаавкьу-авкьуманайн, оьманайнгу, хъинманайнгу оьвтӀий, къатта буцӀин бувну бур ссупрардах чул[†] бувсса хъамаллурал. 11ПаччахӀ чул бувминнах урган увкӀукун, ца инсан хӀисав хьуну ур, хъатӀул янна къалархсса. 12«АцӀула, дус, ина цукун увкӀра шиккун хъатӀул янна дакъа?» – куну, цӀувххуну бур. Инсан учин-бусан бакъа ивкӀун ур. 13Микку паччахӀнал буюр бувну бур къазахънайн: «Кару-ччаннугу дархӀуну, экьиутияра гихунай, КьатӀаллил ЛухӀи ЦӀаннавун[*], аьсивсса агьи ва аьзав-аькьува дунийн», – куну[+].

14Оьвкуми чӀявуссархха, амма язими чанссар.


Дишалартту дулавриясса ихтилат


(Мк. 12:13-17; Лк. 20:20-26)

15[•]Мунияр махъ фарисейтал[†] машвара буллан бивкӀуна, ци тахсир лякъин шайвав Эсал увкумуниву тӀий[+]. 16Яла гайннал ЭсачӀан гьан бувна цала мюталимтал ва Гьиродлул[†] чул бувгьуми.

Гайннал Эсахь цӀухлан бивкӀуна:

– Муаьллим, жун кӀулли Ина тӀайламур учайшиву, лажин ккарккун махъ къабусайшиву. Ина Заннал хӀакьсса[†] ххуллу ккаккан буллан икӀара. 17Буси жухь, Вила пикрилий, багьайссарив ягу къабагьайссарив Румуллал паччахӀнан дишалартту дуллан?[*][+]

18Эсал, гайннал оьсса кьаст лархӀушиву кӀулну, увкуна:

– Лажинлякъулт, зу, Нагу аьйкьин увну, Ттувату ци личин бан ччай буру[+]? 19Ларсун бухьхьияра ТтучӀан дишалалун дулайсса арцу.

Гайгу динарий ларсун бувкӀуна. 20Эсал гайннахь цӀувххуна:

– Ванийсса сурат щилли, ваний щил цӀа чирчуну дур? – куну.

21– Румуллал паччахӀнал, – жаваб дуллуна гайннал.

Микку Эсал гайннахь увкуна:

– Туну дулара паччахӀнан – паччахӀнанмур, Заннан – Заннанмур.

22Мукунсса жавабрал махӀаттал бувну, гай лавгуна, Эсагу Цува кьаивтун.


Саддукейтурал утта буккаврил хӀакъиравусса суал


(Мк. 12:18-27; Лк. 20:27-40)

23[•]Гара кьини бувкӀуна ЭсачӀан, ливтӀуми утта буккаву дакъассар тӀисса саддукейтал[†]. Тайннал цӀувххуна Ганахь:[+]

24– Муаьллим, Мусал[†] увкуну бур, агана инсан, оьрчӀ-кӀарчӀ баннин къаивтун, ивчӀарча, уссил ганал щарсса дуцин аьркинссар, уссил авлад хьун баншиврул. 25Учин мукъун, жул арула уссу уссия тӀар. Цалчинманал щарсса дурцуссия тӀар ва оьрчӀ-карчӀ бакъа ивкӀуну, ганал щащар ганал уссил дурцуссия тӀар. 26Мува му хьуссия тӀар кӀилчинманангу, шамилчинманангу, цинявгу арулагу уссин. 27Гай циняннаяр махъ диркӀуссия тӀар щарссагу. 28ХӀасил, утта бувксса чӀумал арула уссияту цумананни га нясив дантӀисса? Гайния циняв бия ганил ласруну.

29Эсал жаваб дуллуна:

– Зу бяйкьлакьиссару, цанчирча зун я Мубараксса Луттирдай[†] бумур, я Заннал кьудрат кӀулну дакъатӀий. 30Утта бувккукун, инсантал я щар дуцлай, я щар хъанай къабикӀантӀиссар, гай бикӀантӀиссар ссавнийсса малаиктал кунма. 31ЛивтӀуми утта буккаврил хӀакъираву тӀурча, зу къабувккуссарив, Заннал зухьва увкумур: 32«На Ибрагьимлул[†] Залла, ИсхӀакьлул Залла ва Якьувлул[†] Залла», – куну? Га ливтӀуминнал Зал акъарча, сагъминнал Залли.

33Инсантал вичӀидирхьуну, Ганал Мубараксса Луттирду[†] бувчӀин буллалаврий махӀаттал хъанай бия.


Яла агьаммур Заннал амру


(Мк. 12:28-34; Лк. 10:25-28)

34[•]Фарисейталлив,[†] Эсал саддукейтал[†] кьабикӀан бувсса куц бавну, Ганал лагма лавгуна. 35Га ца Тавратрал аьлимнал[†], Ганавату ци-бунугу личин банна тӀий, цӀувххуна:

36– Муаьллим, цумурдикьай Кьанундалий[†] яла агьаммур Заннал амру? – куну.

37Эсал жаваб дуллуна:

– «Вила Заллу-Зал дакӀнийхтуну, вила рухӀирайну, дусса аькьлу-кӀулшилийну бюхъайссаксса ххирану икӀу!» 38Вари цалчинмур ва яла агьаммур Заннал амру. 39Мунияр къалувссар кӀилчинмургу: «Вина инава ххирасса куна, вила чӀаравмагу ххирану икӀу»[+]. 40Вай кӀива Заннал амру щала Тавратралгу[†], Идавстурал[†] Луттирдалгу гьануну хъанахъиссар[+].


Цуну хъанахъиссар МасихӀ?


(Мк. 12:35-37; Лк. 20:41-44)

41[•]Фарисейтал цачӀун бавтӀукун, Эсал цӀувххуна тайннахь:

42– Зул ци пикри бур МасихӀнаяту[†]? Щил Арсри Га?

– Давудлул[†] Арсри, – жаваб дуллуна тайннал[+].

43Эсал увкуна тайннахь:

– Циванни, туну, Давудлул,[†] Заннал РухӀирал каялушиврулу, Ганайн Заллу тӀутӀисса? Гания ур:

44«Увкуссар Заллу-Заннал ттул Залуннахь:
„ЩяикӀу Ттул урчӀа чулух,
На Вила душмантал Вила ччанналун бичиннин“», – тӀий[+].

45Давуд ур МасихӀнайн[†] Заллу тӀий. Цукунни, туну, Га Давудлул Арсну икӀан бюхъайсса?

46Жавабран щищачӀав цичӀав учин къабювхъуна, ва му кьинилия шийнмай тайннал Ганахьхьун суал булун кьаст къалахӀайва[+].

### 23


Эсал лажинлякъаврил хӀакъираву дюъ дишаву


(Мк. 12:38-40; Лк. 11:43-46; 20:45-47)

1[•]Яла Эсал увкуна халкьуннахь ва Цала мюталимтурахь:

2– Мусал[†] кӀану Тавратрал аьлимтурал[†] ва фарисейтурал[†] бувгьуну бур. 3Мунияту зу тайннал ба тӀутӀимур баван аьркинссар, амма тайннаха лащан гьич къабучӀиссар, цанчирча тай бур ца ба тӀий, буллайрив бур цамур. 4Тай бур агьалинал хъачӀунттай кӀусса гьивурду дихьлай, цала тӀурча кӀисса сукку къабай му гьиву гьаз дан.

5Тайннал байсса гьарза бур ххан бикӀан бансса: тайннал филактерияртту ялу-ялун гьарта хъанай дур, янналул ссимиялттуйсса чуру ялу-ялун лахъи хъанай бур[*]. 6Тайннан хъатӀай ва эбадат-къатраву[†] хьхьичӀми кӀанттурду цанма булаву къулай бизлай бур[+]. 7Тайннан ххирар, цанма майданнай ссалам булаву ва инсантурал «муаьллим» тӀий, цащала гъалгъа тӀутӀаву.

8Зуйн «муаьллим» маучаваннича, цанчирча зул цари усса Муаьллим – Заллу, зу циняв тӀурча уссурваллу[+]. 9Аьрщарайсса щихьчӀаввагу «ппу» маучаванни, цанчирча цари усса Ппу, КӀагу Ссавруннаймари[*]. 10Маучаваннича зуйн «насихӀатчи», цанчирча зул цари усса НасихӀатчи – МасихӀ[†]. 11Зуву яла хъунама[†] зул къуллугъчину икӀувча,[+] 12цанчирча гьарцагу цана цува лахъну чӀалачӀима лагь антӀиссар, цана цува лагьну чӀалачӀима лахъ антӀиссар[+].


Эсал диндалул бакӀчитал баявур баву


(Лк. 11:39-42; 11:47-52)

13-14– Язугъ зуй, Тавратрал аьлимтал[†] ва фарисейтал![†] Лажинлякъулт! Зу инсантуран Ссавруннайсса ПаччахӀлугъ[†] лакьлай буру, КӀивун зувагу къабухлай, буххан ччимигу буххан къабитлай[+].

15Язугъ зуй, Тавратрал аьлимтал ва фарисейтал! Лажинлякъулт! Зу хьхьиригу, кьиригу битару ца-унугу инсан ягьуди диндалийн кӀура аен аншиврул, амма га кӀура аен увкун, ганаяту Жагьаннамравун утан зуярвагу кӀилийну лайкьма ару.

16Язугъ зуй, зу буру цайминнан ххуллу ккаккан буллай, зува мурчӀисса бунува! Зу тӀий буру: «Агар зу Заннал Къатлуйн[†] хъа барча, му ялагу за бакъассар, амма Заннал Къатлул мусийн щил-бунугу хъа барча, га цала буллусса хъалул авхӀуну уссар», – куну[+]. 17Зу мурчӀисса ахӀмакьталлу! Цир хьхьичӀунсса: мусиривкьай, юхссагу Заннал Къаттарив,[†] ЗанначӀан ми муси гъан дуллалисса? 18Зу тӀий буру: «Щил-бунугу кьурван[†] бай кӀанайн хъа барча, му ялагу за бакъассар, амма щил-бунугу, кьурван дан ларсун бувкӀмунийн хъа барча, га хъалул авхӀуну уссар», – тӀий. 19МурчӀулт! Цир агьамсса: кьурван дуллалимурдивкьай, юхссагу кьурван бай кӀанурив, цил му кьурван Заннал ххуллий бюхттулсса даражалийн биян бантӀисса? 20Кьурван бай кӀанайн хъа буллалиманал кьурван бай кӀанай думунийнгурхха хъа буллалисса. 21Заннал Къатлуйн хъа буллалиманал Заннал Къатлуву Уманайнгурхха хъа буллалисса. 22Ссавнийн хъа буллалиманал му хъа буллалиссар Заннал Тахлийнгу, кӀаний ЩяивкӀманайнгу.

23Язугъ зуй, Тавратрал аьлимтал ва фарисейтал! Лажинлякъулт! Зу сурараяту, накьлил урттуяту ва явшлияту ацӀва бутӀул ца бутӀа булару, Кьанундалий[†] яла агьаммур – аьдлу[†], цӀими ва дакӀ тӀайлашиву – ккалли дуллай бакъару. Вагу дан аьркинссар, тагу къакьаритан. 24Я чин ххуллу ккаккан буллалисса мурчӀулт! Зу зура хӀачӀлачӀимунивату мичӀак букьлай буру, варани тӀурча бюкьлай буру.

25Язугъ зуй, Тавратрал аьлимтал ва фарисейтал! Лажинлякъулт! Зу кӀичӀу ва бушкъап ялтту марцӀ дуллай буру, амма зул вивалу бувцӀуну бур цӀалхъаншиврул ва къанихшиврул. 26МурчӀисса фарисей! Цал кӀичӀугу, бушкъапгу вивату марцӀ дува, яла гай ялттугу марцӀ хьунтӀиссар.

27Язугъ зуй, Тавратрал аьлимтал ва фарисейтал! Лажинлякъулт! Зу буру кӀяла дурсса гьаврду кунмасса, ялату чӀюлуну чӀалайнугу, вивалу ливтӀуминнал ттурчӀардил ва цукунсса-дунугу нажасмунил дурцӀусса[+]. 28Зугу мукунма ялун бюхъайссару иман марцӀмину чӀалан, вивату лажинлякъултну ва Заннал Кьанундалувату[†] бувкмину бикӀан.

29Язугъ зуй, Тавратрал аьлимтал ва фарисейтал! Лажинлякъулт! Зу идавстуран[†] гьаттай гьайкаллу[*] дуллай, иман марцӀминнан гьаттал нухру чӀюлу дуллай, 30тӀий буру: «Жува жула буттахъал заманнай ялапар хъанай бивкӀссания, жува гайннащал архӀал идавстурал оьтту экьибутӀлай къабикӀантӀиссияв»[+]. 31Мунийну зу идавстал[†] ливтӀуминнал оьрчӀру зува бушиврул барашин дуллай буру. 32Ци банссар, туну, зула буттахъал дурсса оьшивуртту чӀяру дуллалияра! 33Шатрий, шатлул оьрчӀрув! Зул уттигу умуд[†] бурив Дивандалиятугу, Жагьаннамрал цӀараятугу ххассал хьунсса[+]? 34Вана, гьан буллай ура На зучӀан идавстал, аькьилсса инсантал, муаьллимтал, зу тӀурча гайннаватусса цавай литӀунтӀиссар ва ххачлий бищунтӀиссар[†], гайми муркӀа буллантӀиссару зула эбадат-къатраву ва шагьрулияту шагьрулийн лихълахъи буллантӀиссару[+]. 35Мунияту зунни лахъан багьантӀисса зува ливтӀусса циняв иман марцӀминнал оьттухлусса тахсир: зурихха ливтӀусса цинявгу – Заннайн мукӀрусса Гьабиллуяту байбивхьуну, Заннал Къатлул ва кьурван бай кӀанттул дянив увтсса Закарияйн, Берахиял арснайн, бияннин[+]. 36ХӀакьну[†] тӀутӀиссара зухь: Заннал Кьанундалува бувксса вай циняв иширттахлу таммихӀ[†] бантӀиссар цӀанасса халкьуннан.


Эса Ярусалимрах аьтӀутӀаву


(Лк. 13:34-35)

37[•]– Агь, Ярусалим, Ярусалим, идавстал литӀайсса, вичӀанма гьан бувминнайн чарттал лачӀун дайсса шагьруй! Цимил ччай бивкӀссар Ттун вил агьали Ттула лагма лаган бан, лелуххул цила оьрчӀру хъаттиралун лакьайсса кунма, амма зун, Ярусалимуллал агьалий, ччан къабивкӀунни![+] 38Вана тти зул Къатта бачӀва личӀлай! 39Утти На зухь тӀий ура: зува «Барачатсса хьуннав Заллу-Заннал цӀанийну Нанима!», – тӀисса чӀун къадуркӀун, На зун къаккаккантӀиссара[+].

### 24


Эсал ялун нанимунияту бусаву


(Мк. 13:1-2; Лк. 21:5-6)

1[•]Эса Заннал Къатлул[†] хӀаятравату увккун нанисса чӀумал, ГаначӀан мюталимтал гъан хьуна Ганан щалагу Заннал Къатта[†] ккаккан бан.

2– Ккаккайрив вай гьарзат? – куну, цӀувххуна гайннахь Эсал. – ХӀакьну[†] тӀутӀиссара зухь: шиккусса гьарзат, чарий чару къабивтун, ххит дантӀиссар[+].


Бала ликлай байбишаву


(Мк. 13:3-20; Лк. 21:7-24)

3Эса Элион зунттуй щяивкӀукун, ГаначӀан цивппалу мюталимтал гъан хьуну, цӀувххуна:

– Буси жухь, му иш та хьунтӀиссар? Цукунсса аьламатрайну[†] жун кӀул хьунтӀиссар Ина учӀантӀишиву ва цӀанасса дунияллул ахир хьунтӀишиву?

4Эсал гайннахьхьун жаваб дуллуна:

– Явара, зува щилчӀав хъяврин къабан. 5ЧӀявусса букӀлантӀиссар Ттул ЦӀанийну: «На МасихӀра[†][*]», – тӀисса ва чӀявусса хъяврин бантӀиссар. 6Хъанахъисса ва хьун бюхъайсса дяъвирдаяту бавукун, явара, нигьа мабусари. Ми цимурца хьун аьркинсса ишрур, амма мугу ахир дакъар. 7Миллатрайн къарщину миллат, паччахӀлугърайн къарщину паччахӀлугъ гьаз хьунтӀиссар, личӀи-личӀисса кӀанттавун багьантӀиссар ккаши ва дуниялгу сукку хьунтӀиссар[+]. 8Му ваца оьрчӀ бан вяртту буллай байбивхьусса хъамитайпалун дуллусса куннасса аьзаврттал дайдихьури.

9Му чӀумал зу бахлантӀиссару, зун аьзият дуллантӀиссар, зу литӀлантӀиссару, зу циняв билаятирттайсса халкьуннан къаччан хьунтӀиссару Ттул ялув[+]. 10Му чӀумал чӀявусса имандалияту яла багьантӀиссар, куннал кув бахлантӀиссар ва цаннан ца къаччан хьунтӀиссар[+]. 11Гьарзасса буккантӀиссар чӀявусса инсантал хъяврин буллалисса щялусса идавсталгу.[†][+] 12Ялу-ялун чӀявуссаннал Заннал Кьанун[†] лиллалаврийн бувну, ччаву дяхълантӀиссар, 13ахирданийнин яхӀ бан бювхъумари ххассал антӀисса[+]. 14Амма цал щалагу дунияллийх Заннал ПаччахӀлугъраясса[†] Ххарисса Хавар[†] ппив бантӀиссар, му циняв миллатирттан баяншиврул – ва анжагъ му чӀумалли ахир дучӀантӀисса[+].

15[•]Даниял идавсил кӀицӀ дурну диркӀсса, мубарак кӀанайсса «цимурца нажас дуллалисса мурдалшиву»[*] ккарккукун (ккалаккиминнан му цирив бувчӀича), 16Ягьудинаву буми зунттавун лихъийча. 17ЦӀив лавхъма бузлул хъирив къатлувун маучӀарача,[+] 18хъув ума лаххиялул хъирив шавай магьарача. 19Тай гьантрай язугъ бикӀантӀиссар оьрчӀ лякьлувуминнай ва оьрчӀан ккукку буллалиминнай[+]. 20Дуаь дуллалияра, зунма кӀинттул ягу Ххуллун-кьини[†] лихъан къабагьаншиврул, 21цанчирча та чӀумал кунмасса бала-мусиват дуниял лярхъуния цӀанасса чӀумалнин къабивкӀссар, хьугу-къахьунтӀиссар[+]. 22Агана тай гьантри кутӀа бувну къабивкӀссания, инсантурава цучӀав ххассал къахьунтӀиссия, амма Заннал язи бувгьуминнал[†] цӀаний гай кутӀа бантӀиссар[+].


Эсал Цува занашаврияту бусаву


(Мк. 13:21-31; Лк. 21:25-33)

23– Агарда му чӀумал зухьва: «Бурги! МасихӀ ур шикку!» ягу «Тана Та тикку!» – учирча, вих машари,[+] 24цанчирча чӀявусса бикӀантӀиссар щялу масихӀтал ва щялу идавстал, ккаккангу дантӀиссар, бюхъарча Заннал язи бувгьумигума хъяврин баншиврул, чӀярусса аьламатру[†] ва караматру[+]. 25Явара, На зухь бакӀрайва бусав[+]. 26Мунияту, зухьва: «Га тийх, чулданий[†] ур», – учирча, малагари, ягу: «Га гикку, кьюлтӀмур къатлуву ур», – учирча, вих машари, 27цанчирча Баргъбуккаваллил чулух пар кусса цӀупар Баргълагаваллийгу чӀалан дикӀайсса кунна, мукуннассар дикӀантӀисса Инсаннал Арс[†] учӀавугу[+]. 28Кьаркьала дунийнни хъатӀултгу батӀайсса[+].

29[•]Тай гьантрай ликкантӀисса бала-мусиватрал хъиривва

«баргъ цӀан лагантӀиссар,
зурулгу чани къабуллантӀиссар,
цӀуртти ссавния кьатӀ хьунтӀиссар,
ссавруннай думур гьалакӀу хьунтӀиссар»[+].

30Му чӀумал ссавний чӀалантӀиссар Инсаннал Арснал[†] аьламат, циняв лухччинийсса халкьгу агьи тӀий аьтӀунтӀиссар. Гайннан ккаккантӀиссар кьудрат дуну ва хъуншиврул нурдануву ссавруннайсса ттуруллайх нанисса Инсаннал Арс[+]. 31Ганал Цала малаиктал гьан бантӀиссар, кӀайнналгу, сувр[†][*] бишлай, ссавруннал ца зуманияту гамунийн бияннин, дунияллул мукьвагу чулуха Ганал Цала язи бувгьуми батӀинтӀиссар[+].

32[•]Масалдаран бургияра инжирданул мурхьирах: ганий къупругу хъя куну, чӀапӀивгу буклан бивкӀукун, зун кӀулссар гъи гъан хьушиву. 33Мува куццуй, зунма кӀай циняв ишру хъанай ккавккукун, кӀулну бикӀияра, Инсаннал Арс гъаннува, нузахва ушиву. 34ХӀакьну тӀутӀиссара зухь: ва ттисса ник цӀулаганнинна, вай ишру хьунтӀиссар[+]. 35Ссав ва лухччи духлагантӀиссар, амма Ттул махъру уттаванма личӀантӀиссар.


Мудангу хӀадурну бикӀи


(Мк. 13:32-37; Лк. 17:26-30,34-36)

36[•]– Амма кьинигу, ссятгу я Ссавруннайсса малаиктуран, я Арснан къакӀулссар, анжагъ Ссавруннайсса Буттан дакъасса. 37Амма НухӀ идавсил гьантрай куннассар дикӀантӀисса Инсаннал Арс учӀавугу. 38ТӀюпан[*] букканнин хьхьичӀгу инсантал бивкӀссар канай ва хӀачӀлай, щар дуцлай ва щар хъанай, мукун бивкӀссар, НухӀ жамилувун увхсса кьини дучӀаннин. 39ТӀюпан бувтӀуну, циняв пуч хьунцӀа, хьунтӀимур гайннан къабувчӀлай бивкӀссар. Мукунмари бикӀантӀисса Инсаннал Арс увкӀукунгу. 40КӀия икӀантӀиссар хъув зий: гайннавату ца ласунтӀиссар, гама личӀантӀиссар. 41КӀира щарсса дикӀантӀиссар ца гьарахъ: ца ласунтӀиссар, гамур личӀантӀиссар.

42Мунияту личӀлулну бикӀи: зунния къакӀулли зула Заллу учӀантӀисса кьини[+]. 43КӀулну бикӀияра: агар къатлул залуннан цурку хьхьуниву ци чӀумал учӀантӀиссарив кӀулссания, га цала къатта ябуллай икӀантӀиссия, цурку къатлувун уххансса ххуллугу ганал къабитантӀиссия. 44Мунияту зугу хӀадурну бикӀан аьркинссару, цанчирча Инсаннал Арс учӀантӀиссар зун Га учӀаншиву дакӀний-мазрай бакъасса чӀумал[+].


ТӀайласса ва тӀайла акъасса ичӀаллил хъунманаясса мисал


(Лк. 12:41-48)

45-46[•]– Цума ичӀаллил зузалар залуннал вихшала дишин лайкьманан ва аькьлу буманан ккалли айсса? Залуннал гайми зузалтрал ялувгу ивтун, гайннан цила чӀумал дуки-хӀачӀиягу итадакьлан вихшала дурма ва, цува занаивкӀукун, цала увкумур тӀайлану буллай лявкъума – мури талихӀ бума![+] 47ХӀакьну тӀутӀиссара зухь: мукун зузима залуннал цала щалва мулкирал[*] ялув итантӀиссар. 48Агар ичӀаллил хъунма, цахьва цала «Ттул заллу ччяни къаучӀантӀиссар» тӀий,[+] 49ичӀаллил зузалтгу батлай, хӀачӀултращал канай, хӀачӀлай ачирча, 50учӀантӀиссар заллу, ганал къаучӀанссар тӀисса чӀумал, ганан къакӀулсса кьини, къакӀулсса ссятрай. 51Залунналгу му оьккисса ичӀаллил хъунма кӀиххяуккантӀиссар, мунал бакӀрачӀан бучӀантӀимургу бикӀантӀиссар лажинлякъултран кунмасса – экьиутантӀиссар аьсивсса агьи ва аьзав-аькьува дунийн[+].

### 25


АцӀва душниясса мисал

1– Му чӀумал Ссавруннайсса ПаччахӀлугъ[†] наврузбагнал хьхьичӀун, чирахъругу кӀунттил бувгьуну, буклакисса ацӀва чӀаравдуш куннассар дикӀантӀисса[+]. 2Гайннаву ххюва бивкӀссар ахӀмакьсса, гайми ххюва аькьлу бусса. 3АхӀмакьми душварал чирахъру лавсун бур, амма ларсун дакъар гайннувун дутӀинсса аьгъушиву. 4Аькьлу буми душварал чирахъирттащал архӀал лавсун бур аьгъушиврул къукъугу. 5Наврузбаг аглан хъанай уну, гай циняв, анкӀа тӀийгу бивкӀун, шанан бивкӀун бур[+]. 6Хьхьудяризал бавну бур: «Наврузбаг най ур! Букки га хьунаакьин!» – тӀисса чӀу. 7Душру чантӀ куну, чирахъру бакьин буллан бивкӀун бур. 8АхӀмакьми душру лергъа тӀун бивкӀун бур аькьлу буминнахь: «Дуларакьай, чансса аьгъушиву, жул чирахъру лешлай бурча», – тӀий. 9«Юх, – увкуну бур тайннал, – жу зун аьгъушиву дулурча, ми я зун диял къахьунссар, я жунна. Лавгун машачитурачӀан, машан ласияра». 10Дахьва гай аьгъушиврул хъирив лагайхту, увкӀун ур наврузбаг. Лавхъсса чирахъирттащалсса душру бувххун бур ганащал хъатӀуйн, нузгу гайннал хъирив ларкьуну дур[+]. 11Яла-махъ гайми душругу бувкӀун: «Хъунама![†] Хъунама! ТӀитӀакьай жун!» – тӀун бивкӀун бур[+]. 12Наврузбагнал жаваб дуллуну дур: «ХӀакьну[†] тӀутӀиссара зухь: ттун зу къакӀуллу!» – куну[+]. 13Мунияту мудан личӀлулну билукӀи, зун я кьини, я ссят къакӀулссарча[+].


Тапшур дурсса арцуясса мисал


(Лк. 19:11-27)

14[•]– Уттигу хӀисавравун ласияра: архсса билаятрайн нанийни, ца адиминал, цала лагътурайн[†] оьвкуну, цала хъус-хъиншиву гайннайн тапшур дурну дур. 15Цаннахьхьун ххюра талант[*] арцул дуллуну дур, гаманахьхьун – кӀира, шамилчинманахьхьун – ца: гьарнан цала гьунарданух урувгун. Цувама лавгун ур чил билаятрайн. 16Ххюра талант дирирманал, гара ссят лавгун, арцу ишираву зузи дурну, ялагу ххюра ххишала дурну дур. 17КӀира талант дуллуманалгу кӀира ялагу ххишала дурну дур. 18Ца талант дуллуманал, лавгун, дурккун хъунтӀа, залуннал цайнна вихшала дирхьуну дуллусса арцу гиву дурччуну дур.

19Диялсса чӀун ларгун махъ, вана тти гай лагътурал[†] заллу занахьуну, гайннаяту дурсса даврил жаваб тӀалав дурну дур. 20Вихшалларай цахьунна ххюра талант дуллусса инсаннал, ялув ххюра цаймигу дирхьуну, занадиртун дур: «Ургу, вана, заллу, – ина ттуйн вихшала дурну, ххюра талант дуллуна, на ялагу ххюра ялун дучӀан дав!» – увкуну бур. 21Залуннал увкуну бур: «Хъина! Ина ххуйсса, дакӀ тӀайласса лагъ ура! Ина чӀивимуниву ттуйн дакӀ тӀайлашиву дурунни, нагу вийн муниярдагу хъунмуниву вихшала дишинна. Ухху, вила залуннал ххаришиву кӀидачӀи!» – куну[+].

22УвкӀун ур кӀира талантращалмагу. «Заллу, – увкуну бур ганал, – ина ттуйн вихшала дирхьуну кӀира талант дуллуна, ургу, вана, на кӀира ялагу ялун дучӀан дав», – куну. 23Залуннал увкуну бур: «Хъина! Ина ххуйсса, дакӀ тӀайласса лагъ ура! Ина чӀивимуниву ттуйн дакӀ тӀайлашиву дурунни, нагу вийн муниярдарагу хъунмуниву вихшала дишинна. Ухху, вила залуннал ххаришиву кӀидачӀи!» – куну.

24УвкӀун ур, вихшала дурну, цахьунна ца талант дуллумагу. «Заллу, – увкуну бур ганал, – ттун кӀулли ина кьянкьасса хасиятрал адимина ушиву, инара дукъаргьуния ттихӀайсса, дикъарчуния датӀайсса. 25На вияту нигьа увсун уссияв, мунияту лавгун, вил талант аьрщараву лариртссия. Вана инава заллумур», – куну. 26Залунналлив жаваб дуллуну дур: «СсанчӀав акъасса, таммалсса лагъ! Гьа, туну, вин кӀулну бивкӀун бурхха на мукунсса, дукъаргьуния ттихӀайсса, дикъарчуния датӀайсса ушиву?! 27Мукун буния махъ, ина ттул арцу пайдалун дулун аьркинссия, на занахьувкун, ми ттухьхьун, ялувгу дирхьуну, занаритан. 28Ласиярача ванаща талант, ацӀра талант думанахьхьун дулара. 29Думанан ххишалану дулайссар, ганачӀа буллугъшиву дикӀайссар, дакъаманаща думургу ласайссар[+]. 30Ва ссанчӀав акъасса лагъ экьиутияра тихунай, КьатӀаллил ЛухӀи ЦӀаннавун, аьсивсса агьи ва аьзав-аькьува дунийн», – куну[+].


Заннал хьхьичӀунмурну ккаклакимур

31– Инсаннал Арс[†] Цала бюхттулсса ЦӀанил нурдануву ва циняв малаиктуращал увкӀукун, Га Цала Хъуншиврул Тахлий щяикӀантӀиссар[+]. 32Ганал хьхьичӀ бикӀантӀиссар циняв миллатирттал халкь, Ганалгу цавай инсантал гайминнавату личӀи бантӀиссар, хӀухчил личӀи байсса кунма ттарду кьяцраяту[+]. 33Ттарду Ганал батӀинтӀиссар Цала урчӀа чулух, кьяцри – куя чулух.

34Му чӀумал ПаччахӀнал Цала урчӀа чулухминнахь учинтӀиссар: «Бачияра ТтучӀанмай, Ттул Буттал барачат ливкмий, зунни дикӀантӀисса бутӀурай нанисса хъус – дуниял ляхъан дурния шиннай зун хӀадур дурсса ПаччахӀлугъ[+]. 35Цанчирча На ккашилний, зу Ттун ччатӀ буллуна; На мякьний, зу Ттун щин дуллуна; На уххансса кӀану бакъа уний, зу Ттуйн зуннийнма оьвкуна[+]. 36Ттул янна дакъаний, зу Ттун янна дуллуна; На къашавай уний, зу Ттух бурган бувкӀунав; На дуснакьраву уний, зу Ттул ялун бувкӀунав», – куну.

37Му чӀумал Заннал хьхьичӀ тӀайламиннал учинтӀиссар: «Заллу, тари, Ина ккашилну ккавккун, жу Вин ччатӀ буллусса? Тари, Ина мякьну ккавккун, жу Вин щин дуллусса? 38Тари, Ина уххансса кӀану бакъа ккавккун, жу Вийн жуннинма оьвкусса ягу Ина янна дакъа ккавккун, Вин янна дуллусса? 39Тару, Ина къашавай уний, жу Вих бурган бувкӀсса, ягу Ина дуснакьраву уний, Вил ялун бувкӀсса?» – куну. 40ПаччахӀнал гайннахьхьун жаваб дулунтӀиссар: «ХӀакьну тӀутӀиссара зухь: Ттул ххуллу бувгьуминнава щин-бунугу, га яла ялавайманангу, зу бувсса хъинбала Ттунгур зу бувсса», – куну[+].

41Яла Ганал Цала куямур чулухминнахь учинтӀиссар: «Наси ТтучӀату, нааьналун бивхьуми, Иблислун[†] ва ганил къуллугъчитуран хӀадур дурсса Абадлийсса ЦӀаравун[+]. 42Цанчирча На ккашилний, зу Ттун ччатӀ къабуллуна; На мякьний, зу Ттун щин къадуллуна; 43На уххансса кӀану бакъа уний, зу Ттухь зучӀана ухху къаувкуна; Ттул янна дакъаний, зу Ттун янна къадуллуна; На къашавай уний, зу Ттух бурган къабувкӀунав; На дуснакьраву уний, зу Ттул ялун къабувкӀунав», – куну.

44Гайнналлив цӀуххинтӀиссар: «Заллу, тари, Ина жун ккашилну, ягу мякьлилну, ягу уххансса кӀану бакъа, ягу янна дакъа, ягу къашавай, ягу дуснакьраву ккавккун, жу Вин кумаг къабувсса?» – куну. 45Ганал жаваб дулунтӀиссар: «ХӀакьну тӀутӀиссара зухь: Ттул ххуллу бувгьуминнава щин-бунугу, га яла ялавайманангу, зу къабувсса хъинбала Ттунгур зу къабувсса», – куну[+].

46Гайгу гьантӀиссар абадлийсса аьзав-аькьува дунийн, Заннал хьхьичӀ тӀайлами тӀурча – Абадлийсса Оьрму бунийн.

### 26


Диндалул бакӀчитал Эса ивчӀаврих пикрирдай


(Мк. 14:1-2; Лк. 22:1-2; ЮхӀ. 11:45-53)

1[•]Бусласимур къуртал бувкун, Эсал увкуна мюталимтурахь:

2– Зун кӀулссар кӀива гьантлувун Пейсах[*] байран душиву, миккурихха Инсаннал Арсгу[†] ххачлий ищун[†] ириян антӀисса.

3Хъунама рувхӀаний[†] Каиафал[*] къатрал хӀаятравун тӀурча бавтӀуна хъун рувхӀанийтал[†] ва жяматрал хъунисри[†]. 4Гайннал хӀукму[†] бувна макрурдайну Эса увгьуну, ивчӀан.

5– Пейсахрал чӀумал къаданссархха му даву, – тӀун бивкӀуна гай, – акъахьурча халкь гьалак букканссар.


Эсайх миро-аьтри дуккаву


(Мк. 14:3-9; ЮхӀ. 12:1-8)

6[•]Эса ия Байт-Аниялий, хьхьичӀва жазан-цӀуцӀаврил[†] къашавай ивкӀсса Симоннул къатлуву[+]. 7Га ссупралух чул[†] бувну унува, ГаначӀан гъан хьуна ца хъамитайпа, хъинну багьлул ххирасса миро-аьтрилущалсса чинилул шушагу ларсун. Ганил гай аьтри Ганал бакӀрайн дуртӀуна. 8Му ххал хьувкун, мюталимтуран ганийн сси бивзуна:

– Ссан аьркинссия муксса харж буккан буллан? 9Яр, ми аьтри ххирану дарххуну, арцу мискинтурайх дачӀин бюхъанссияхха, – тӀий.

10Амма Эсал, гайннал тӀутӀимур кӀулну, гайннахь увкуна:

– Циван буру ва хъамитайпалий бювкьу-аьй дуллай? Мунилния Ттун цищава шайсса хъинбала бувунни! 11Мискинтал мудангу зущал буссар, На тӀурча зущал мудан къаикӀантӀиссара[+]. 12Ттуйн вай аьтри дуртӀуну, мунийну ганил На ивкӀукун, уччин хӀадур увунна[+]. 13ХӀакьну[†] тӀутӀиссара зухь: щалагу дунияллий, ва Ххарисса Хавар[†] баян бувсса гьарцагу кӀанай, ва хъамитайпа дакӀнийн бутавантӀиссар, ванил бувмур буслай[+].


Кариотлиятусса Ягьудал Эсайн хаин хьун хӀукму баву


(Мк. 14:10-11; Лк. 22:3-6)

14[•]Яла Кариотлиятусса Ягьуда,[†] ацӀния кӀия вакилнаватусса ца, лавгуна хъун рувхӀанийтурачӀан,[+] 15укунсса жуавращал:

– Ци дулунну зу ттун, агана на Эса зухьхьуна ириян арча? – куну, цӀувххуна мунал тайннахь.

Тайннал мунахьхьун, дурккуну, зувира кӀяла арцул монета дуллуна. 16Муния шийнай Ягьуда Га ириян ансса сантирах луглан ивкӀуна.


Пейсах байрандалийнсса хӀадуршин


(Мк. 14:12-16; Лк. 22:7-14)

17[•]Кьири ЧчатӀул байрандалул[†] цалчинмур кьини мюталимтурал цӀувххуна Эсахь:

– Чув хӀадур бавикьай жу Вин Пейсахрал чӀи? – куну.

18Ганал увкуна:

– Шагьрулийн пуланначӀан насуча, ганахь: «Муаьллим ия: „Ттул чӀун гъан хьуссар, Ттун Пейсах Ттула мюталимтуращал винний дан ччай бур“, – уча тӀий».

19Мюталимтурал гьарза Эсал цахьва увкусса куццуй бувну, Пейсахрал гьанттайнсса хӀадур дуруна.


Цала мюталимтуращалсса Эсал махъра-махъсса гьанттайнсса


(Мк. 14:17-26; Лк. 22:17-23; ЮхӀ. 13:21-30)

20МаркӀачӀа-хъатӀанмай Эсал ва ацӀния кӀиягу вакилнал ссупралуцӀух чул бувна. 21Канакисса чӀумал Эсал увкуна:

– ХӀакьну тӀутӀиссара зухь: зувусса ца Ттуйн хаин хьунтӀиссар[+].

22Гай хъинну пашман хьуну, цаннал хъирив ца Ганахь цӀухлан бивкӀуна:

– Ттуйнвагу тӀий акъарав, Заллу? – тӀий.

23Эсалгу жаваб дуллуна:

– ВяртӀуллувун Ттущал архӀал ка гьан дурмари Ттуйн хаин хьунтӀисса. 24ТӀайлассар, Инсаннал Арснал[†] бакӀрачӀан бучӀантӀимур Мубараксса Луттирдай[†] чивчусса куццуй хьунтӀиссар. Инсаннал Арснайн хаин хьуманал бакӀрайннив бала ликкантӀиссар! Му адиминан увагу къаувну ивкӀссания хъинссия[+].

25Миккугу хаин Ягьудал цӀувххуна:

– Ттуйнвагу тӀий акъарав, Муаьллим? – куну.

– Ина инава увкуннихха мукун, – куну, жаваб дуллуна Эсал.

26[•]Дукра канакисса чӀумал, Эсал, лавсун ччатӀ, дуаьгу дурну, бувхъун, Цала мюталимтуран буллуна, укунсса махъругу тӀий:

– Ласиярача, букияра, ва Ттул чурхри[+].

27Яла Ганал лавсун кьуру, дуаьгу дурну, гайннахьхьун буллуна, укунгу тӀий:

– ХӀачӀияра ванивату циняннал. 28Вай Ттул оьттур – чӀявусса инсантурал бунагьру шюшиншиврул экьибутӀлатӀисса КьутӀилул[*] оьттур. 29ТӀутӀиссара зухь, уттиния тийннай На зущал архӀал лухӀитӀутӀул чахир къахӀачӀантӀиссар, Ттула Буттал ПаччахӀлугърай цӀусса чахир хӀачӀантӀисса кьини дучӀаннин.

30Забурданувасса[†][*], Зал бюхттул уллалисса балайрдугу увкуну, гай Элион зунттуйн лавгуна[+].


«Ажарттул эоь учиннин, ина шамийла учинтӀиссар, вина На къакӀулли куну»


(Мк. 14:27-31; Лк. 22:31-34; ЮхӀ. 13:36-38)

31[•]Яла Эсал гайннахь увкуна:

– Гьархьхьуну зу циняв Ттуяту яла багьантӀиссару, цанчирча чивчуну буссархха:

«На рищунна ХӀухчийх,
яттуми цивппа лихъантӀиссар», – куну[+].

32Амма Нава утта увккукун, Галил билаятрайн лавгун, тикку зух ялугьланна, – куну[+].

33Петрдул увкуна:

– ХӀатта циняв яла багьарчагу, на тачӀав яла къаагьанна, – куну.

34– ХӀакьну тӀутӀиссара вихь, – увкуна Ганал Петрдухь, – гьархьхьуну, ажарттул эоь учиннин, ина шамийла учинтӀиссар, вина На къакӀулли куну.

35Амма Петр цаламуний авцӀуну ия:

– Вищал архӀал ивчӀан багьарчагу, на тачӀав Вияту махъунай къахьунна, – тӀий.

Мува му тӀий бия гайми мюталимталгу[+].


Гетсеманнал багъраву Эсал дуаь дуллалаву


(Мк. 14:32-42; Лк. 22:39-46)

36[•]Эса гайннащал Гетсеман тӀисса кӀанайн увкӀун, мюталимтурахь увкуна:

– ЩябикӀи шикку, Нарив лавгун, дуаь данна, – куну.

37Га лавгуна, Цащала Петргу, Завадейл кӀия арсгу бувцуну. Га хӀасратрал ва буруккинттарал увгьуна[+]. 38Яла Ганал гайннахь увкуна:

– Ттул дакӀ бивкӀулул хӀасратрал дургьуну дур. Зу шикку бацӀияра. На къашанашисса куна, зугу машанарди! – куну[+].

39Чансса тийнай хьуну, суждалийнгу агьну, Эса дуаь дуллан ивкӀуна:

– Ттул Ппу, бюхъайсса бухьурча, ва хӀасратрал кьуру Ттул чӀарах буккан бува. Амма, Ттун ччимур къавхьуну, хьувча Вин ччимур, – тӀий[+].

40Яла Га Цала мюталимтурачӀан занахьувкун, гай шанай лявкъуна.

– Лажинни, зуща ца ссятрайссавагу Ттущал архӀал къашанай бацӀан къавхьурив? – куну, цӀувххуна Ганал Петрдухь. – 41Зува хъяврин къахьун личӀлулну бикӀи, дуаь дуллалияра. РухӀ тазассар, амма чурх заэвссар[+].

42КӀилчингу Га лавгун, дуаь дуллан ивкӀуна:

– Ттул Ппу, агана ва кьуру Ттул чӀарах буккан бан, Ттун ва къахӀачӀан къабучӀину бухьурча, хьувча Вин ччимур[+].

43Га занахьувкун, мюталимтал ялагу шанан бивкӀун бия, цанчирча гайннал иттархъенну кӀуларгун диркӀунтӀий. 44Гайгу цивппа бивтун, Эса тийнай хьуну, шамилчингу гайва мукъурттий дуаь дуллан ивкӀуна. 45Яла занахьуну, мюталимтурахь увкуна:

– Шанай, бигьалаглай бурув? Вана ссят дуркӀун, Инсаннал Арсгу бунагькартурал кӀунттихьхьун ириян уллалиссар[+]. 46Бизи, бачи. Бурги: вана хаингу увкӀун.


Ягьуда хаин шаву ва Эса угьаву


(Мк. 14:43-50; Лк. 22:47-53; ЮхӀ. 18:3-12)

47[•]Эсал укун тӀий унува, увкӀуна Ягьуда – ацӀния кӀия Ганал мюталимтураясса ца. Ганащалгу хъун рувхӀанийтурал ва хъунисриннал[†] гьан бувсса турдащалсса ва къазихъ-ччаллащалсса чӀявусса инсанталгу бия[+]. 48Хаиннал гайннащал бакӀрайра икьрал дурну дия:

– На ппай увкумарича Эса, Га угьияра, – куну.

49Ягьуда тӀайлана ЭсачӀан увкӀун:

– Ссалам аьлайкум, Муаьллим! – куну, Ганайн ппай увкуна.

50Эсаллив ганахь увкуна:

– Дус, бува инава бан увкӀмур.

Микку инсантал гъан хьуну, Эса увгьуну, увцуна. 51Ганащал бивкӀсса цаннал, дурккун тур, Хъунама рувхӀанийнал[†] лагънайх[†] рирщуну, ганал вичӀи личин дурна[+].

52– ДиркӀний диша вила тур, – увкуна ганахь Эсал. – Тур дуркма турлил игу-ивчӀайссар[+]. 53Ттуща къашайсса ххай урав ина, Ттула Буттахь ацӀния кӀивагу, ххишалассагу малаиктурал аьраллу гьан бува учин? 54Туну цукуна му чӀумал бартлагантӀисса Мубараксса Луттирдай чивчуну бивкӀмургу, хьун аьркинмургу?

55Яла Эсал увкуна инсантурахь:

– Зу ТтучӀан, ваца къачагъначӀан кунма, турдащал ва къазихъ-ччаллащал На угьан бувкӀрув? На зущала гьарца кьини Заннал Къатлул[†] хӀаятраву Мубараксса Луттирдай чивчумур бувчӀин буллай ивкӀун унува, та чӀумал зу На къаувгьунав[+]. 56БикӀувча мукун! Вай цимурца хьусса Идавстурал[†] Луттирдай чивчумур бартлаганшиврулли.

Микку циняв мюталимтал, Гагу кьаивтун, ливхъуна[+].


Эса Ягьудинал Хъун Дивандалул хьхьичӀ ацӀаву


(Мк. 14:53-65; Лк. 22:54-55,63-71; ЮхӀ. 18:13-14,19-24)

57[•]Эса увгьуминнал Га увцуну бувкӀуна Хъунама рувхӀаний КаиафачӀан, ганачӀарив бавтӀун бия Тавратрал аьлимтал[†] ва хъунисри. 58Чансса махъун агьну, Эсал хъирив нанисса Петр тӀайлана Хъунама рувхӀанийнал хӀаятравун увххуна. Гивун увххун, га къаралчитуращал щяивкӀуна, иш ссайну къуртал шайрив ккаккан. 59Хъун рувхӀанийталгу,[†] щала Ягьудинал Хъун Дивангу[†][*] Эсайн къарщину щялусса барашинну лякъинмур буллай бия, Га ивчӀансса диван кьукьиншиврул. 60Амма гайннаща цичӀав лякъин хъанай бакъая, чӀявусса щялусса бардулт бувкӀун бунувагу. Ахиргу, кӀия инсан бувккун, 61увкуна:

– Ва инсан ия: «Ттуща бюхъанссар Заннал Къатта[†] лекьан бувну, шанма гьантлий цӀунилгу бан», – тӀий[+].

62Му чӀумал Хъунама рувхӀаний ивзун, цӀувххуна Эсахь:

– Вай Вийнна къарщисса барашиннардан дулунсса жаваб Вил дакъарив? – куну[+].

63Эсал ссихӀ къадурккуна. Хъунама рувхӀанийнал Ганахь увкуна:

– Абадлийссаманал цӀаний, буси жухь: Ина МасихӀ[†], Заннал Арсрав[†]?

64– Ина инава увкуннихха мукун, – жаваб дуллуна Эсал, – амма зухь тӀутӀиссара, уттиния махъ зун ккаккантӀиссар Инсаннал Арс, Кьудратрал Залуннал урчӀа чулух щяивкӀун, ссавруннайсса ттуруллай най! – куну[+].

65Му чӀумал Хъунама рувхӀанийнал цайрасса лаххиягу ххя-ххя дурккун, увкуна:

– Яр, Вания Зал оьккиккаккул уллай ур! Утти бардултгу жунма ссан аьркинссар?! Уттиния зун зунма бавунни Ванал Зал оьккиккаккул уллалишиву![+] 66Ци хӀукму[†] кьукьлай буру зу?

Гайннал жаваб дуллуна:

– Ва ур тахсирлу, ва ивчӀан аьркинссар.

67Микку Эсал лажиндарайн пуврду тӀун, Ганайх заккантту бишлан бивкӀуна, бия Ганал чӀаврдайх ришлай, 68суал буллалиссагума:

– МасихӀ,[†] утти ккаккан да Вила идавсшиву! БувчӀа Вийхва цуманал рирщуссарив?


Петрдул цана Эса къакӀулли учаву


(Мк. 14:66-72; Лк. 22:54-62; ЮхӀ. 18:15-18,25-27)

69[•]Петр кьатӀув, хӀаятраву щяивкӀун унува, ичӀувадуш ганачӀан гьан хьуну, увкуна:

– Инагуявхха Галил билаятраятусса Эсащал усса.

70Петр, циняннан баллай, мукӀру къавхьуна:

– Ина тӀутӀимур ттун бувчӀлай бакъар, – тӀий.

71Га тихунай, дарвазалучӀанай, хьувкун, цамунин ккавккун, чӀаравминнахь ганил увкуна:

– Ва инсан ия Назаратлиятусса Эсащал.

72Петр уттигу мукӀру къавхьуна, хъагума бувна, цан Га Инсан къакӀулли тӀий. 73Амма чансса хӀаллавун гивах бавцӀусса инсантал гъан хьуну, ганахь увкуна:

– Ина мяйжаннугу гайннавасса ца ура, му вил лугъатралгума буслай бур.

74Амма Петр хъарду буллан ивкӀуна:

– Му зу тӀутӀисса Инсан ттун къакӀулли! На тӀайламурда тӀутӀисса! Щялмахъ буслай ухьурча, ттуйн нааьна ликканнав! – тӀий.

Микку ажарттул эоь куна. 75Петрдунгу дакӀнийн багьуна Эсал махъру: «Ажарттул эоь учиннин, ина шамийла учинтӀиссар, вина На къакӀулли куну».

КьатӀувгу увккун, га агьи тӀий аьтӀун ивкӀуна[+].

### 27


Ягьудинал Хъун Дивандалул Эса тахсирлув аву


(Мк. 15:1; Лк. 23:1-2; ЮхӀ. 18:28-32)

1[•]КӀюрх дуркӀукун, циняв хъун рувхӀанийтурал[†] ва хъунисриннал[†] Эса ивчӀансса хӀукму[†] кьувкьуна. 2Гайннал Га, агу-авхӀуну, румуллал ивтсса сардар[†] ПилатлучӀан[*] иян увна[+].


Ягьудал цанма цала баву


(Иш. 1:18-19)

3[•]Эса авххусса Ягьудан[†] Ганан диван кьувкьушиву ккавккукун, цала бувмуния пашман хьуну, зувирагу кӀяла арцул монета ганал махъуннай хъун рувхӀанийтурахьхьун ва хъунисриннахьхьун[†] дуллуна.

4На ттуйнма нава бунагь ласав, – увкуна ганал, – на тахсир бакъасса Инсан ивчӀан улав.

– Жун ци бур? – жаваб дуллуна гайннал. – Ургу инава.

5Заннал Къатлувун[†] арцугу дирчуну, Ягьуда лавгун аьс хьуна. 6Хъун рувхӀанийтурал, арцугу дартӀун, увкуна:

– Вай арцу Заннал Къатлул ххазиналуву дишин къабучӀиссар, оьттухсса хӀакь[†] бунутӀий[+].

7МаслихӀатгу бувну, гайннал хӀукму[†] бувна, гайннух тӀахӀнидувул хъу ларсун, чил билаятраятусса инсантурансса хӀатталлин дулун. 8Муниятур та хъунийн хӀакьинусса[†] кьинигу, Оьттул Къур, куну учайсса. 9Укун биттур хьуссар Ярамей идавсил увкуну бивкӀмур: «Гайннал ларсуна зувира кӀяла арцул монета – Исраэлнал халкьуннал Ганан бивщусса багьа,[+] 10гайннух тӀахӀнидувул хъу ларсуна. Залуннал ттуйн амру бувна укун учин».


Пилатлул хьхьичӀун Эса уцаву


(Мк. 15:2-5; Лк. 23:3-5; ЮхӀ. 18:33-38)

11[•]Му мутталий Эса сардарнал[†] хьхьичӀ ацӀан увна, таналгу цӀувххуна:

– Ина ягьудинал ПаччахӀрав?

– Ина инава увкуннихха мукун, – жаваб дуллуна Эсал[+].

12Хъун рувхӀанийтурал ва хъунисриннал Га тахсирлу уллалийни тӀурча, Ганал жаваб къадуллуссия. 13Пилатлул цӀувххуна:

– Вин къабаллай бурив Вийва бихьлахьицири тахсирду[+]?

14Амма Эсал, сардаргу махӀаттал хьун увну, цайва бихьлахьисса цавагу тахсирдания ссихӀ къадурккуна.


Эса ххачлий ищун диван кьукьаву


(Мк. 15:6-15; Лк. 23:13-25; ЮхӀ. 18:39–19:16)

15[•]Сардарнал аьдат дия байрандалул кьини дуснакьлувтуравату ца, халкьуннан ччан ивкӀма, итаакьайсса. 16Му чӀумал къаралданучӀа ия ца Барабба тӀисса цӀа дусса чӀявучин кӀулсса дуснакьлув. 17Мунияту халкь бавтӀсса чӀумал, Пилатлул цӀувххуна:

– Зун на цума итаавкьуну ччива: Барабба ягу цайн МасихӀ[†] учайсса Эса? – куну.

18Ганан кӀула Эса цахьхьуна уллушиву, сси-къащи шаврийн бувну[+]. 19Ххишалдаран, Пилат диванчинал тахлий щяивкӀун унува, ганал щарссанил ганахь учин гьан бувну бия: «Ва иман марцӀсса чувнан цичӀав мабаракьай, на Ганал цӀаний макӀра оьну хӀасратрай бивкӀрача», – куну.

20Амма хъун рувхӀанийтурал ва хъунисриннал халкь вих хьун бувну бия, Барабба итаакьин, Эсама аьс ан миннат бара, куну[+].

21– Туну, вай кӀиннавату цума итаавкьуну ччай бур зун на? – куну, цӀувххуна сардарнал.

– Барабба! – увкуна гайннал.

22– Ци бави на МасихӀ[†] Цайн учайсса Эсан? – куну, цӀувххуна Пилатлул.

Циняннал ца чӀуний леххаву увкуна:

– Ххачлий ища[†] Му! – куну.

23– Ци оьбала бувссар Ванал? – цӀувххуна Пилатлул. Амма халкь ялу-ялун лахъну леххаву тӀун бивкӀуна:

– Ххачлий ища Му! – тӀий[+].

24Цащава цичӀав бан къахъанахъишиву ва халкь ялу-ялун хъиннува гьалак буклакишиву чӀалай, Пилатлул, цачӀанна щин ларсун бучӀан бувну, циняв халкьуннал хьхьичӀ каругу шюршуну, увкуна:

– Утти ттуй Ва Инсаннал оьттул тахсир бакъассар. Тти жаваб зуйри дусса!

25Халкьунналгу увкуна:

– Мунал оь бикӀантӀиссар жуйгу, жул оьрчӀайгу!

26Пилатлул гайннан Барабба итаавкьуна, Эсама, мурхьардих муркӀагу увну, ххачлий ищун амру бувна[+].


Румуллал саллатӀтурал Эса кьюкьин уллалаву


(Мк. 15:16-20; ЮхӀ. 19:2-3)

27[•]СаллатӀтурал Эса сардарнал чӀалъаьлувун увцуну, Ганал лагма аьралуннал кьюкьри дартӀуна. 28Ганаяту яннагу лирккун, паччахӀнал лаххия хӀисаврай, Ганал хъачӀунттайн ятӀулсса янналул парчагу бувтуна. 29Яла, таж[†] хӀисаврай, Ганал бакӀрай бухълил щаххуллуя щавшсса шалкка бивхьуна, хӀукмулул заллушиврул лишан хӀисаврай, урчӀамур канихьхьун ттархьгу дуллуна. Яла Ганал хьхьичӀ никирттайн багьлай, хъягу-хъяй, тӀун бивкӀуна:

– ЦӀуллу хьуннав Ягьудинал ПаччахӀ!

30Ганайн пув тӀун, Ганал бакӀрайх тара ттархь ришлан бивкӀуна[+]. 31Буччиннин кьякьлухун ивхьуну махъ, Ганал хъачӀунттаяту ятӀулсса янналул парчагу ливккун, Ганай Ганал Цала яннагу ларххун, увцуна ххачлий ищун.


Эса ххачлий ищаву


(Мк. 15:21-32; Лк. 23:26-43; ЮхӀ. 19:17-27)

32[•]Гай бувккун нанисса чӀумал, гайннан хьунаавкьуна Кирина билаятраясса Симон тӀисса адимина, саллатӀналгу га Эсансса ххач лавсун ачин увна. 33Гай Голгота тӀисса кӀанайн, мукун тӀиссагу «Няракъатта» тӀиссар, бивсса чӀумал, 34гайннал Ганан ссигу хӀала бувсса чахир хӀачӀан дуллуна. Ххув куну, ххалгу дурну, Ганал къахӀарчӀуна.

35Эса ххачлий ивщуну, саллатӀнал кӀунурду бичлай, Ганал янна цайхра цала дарчӀуна, 36цивппагу щябивкӀуна Ганан къарал буллай. 37Эсал бакӀрал ялув тахта рирщуна Ганайсса тахсиргу чивчуну: «ВА ЭСАРИ, ЯГЬУДИНАЛ ПАЧЧАХӀ». 38Ганащал архӀал ххачурдий бивщуну бия кӀия къачагъгу, ца урчӀа чулух, гама куя чулух. 39ЧӀарах наними, бювкьулий бакӀругу кӀутӀу дуллай, рихшантрай тӀий бия:

40– Ина акъаяв, Заннал Къатта[†] лекьан бувну, шанма гьантлул мутталий га банна тӀий?! Инава Заннал Арс[†] ухьурча, циван ххассал къаара утти Вила Инава?! Ликку ххачлия![+]

41Хъяй бия Эсай хъун рувхӀанийтал,[†] Тавратрал аьлимтал[†] ва хъунисригу.

42– Цайми ххассал буллай уссияхха, – тӀий бия гай куннахь кув, – утти Цува ххассал хьун хъанай акъассар! Исраэлнал ПаччахӀ! Цува ххачлияту учӀувча, яла иман дишинну жу Цайн[+]. 43Ванал умуд[†] Заннайнъяхха бусса, утти Заннал ххассал увача, агана Ва КӀанан ччай ухьурча; Ваналния Цув Заннал Арсра[†] учайва!

44Ганащал архӀал ххачурдий бивщусса къачагъталгу бия Га кьякьлухун ихьлай.


Эса ххачлий ивчӀаву


(Мк. 15:33-41; Лк. 23:44-49; ЮхӀ. 19:28-30)

45[•]Ахттайн бивзукун, щала дунияллийн цӀан дагьуна, мукун бия ссят шанна хьуннин. 46Шанна шавайсса чӀумал, Эсал лахъсса чӀуний леххаву куна:

– Илагьи́, Илагьи́, лема́ шевакта́ни? – куну. Мукун тӀиссагу: «Ттул Зал, Ттул Зал, цан кьаитав Ина На?» тӀиссар[+]. 47ЧӀаравсса цаппараннан му бавну, увкуна:

– Ва Илияс идавсийн[†] оьвтӀий ур, – куну.

48Гайннавасса ца левчуна увкӀун, кьурчӀи чахирданийн щуну атил дурсса ацци ттуршайх ларххун, Ганал зумув дихьлан ивкӀуна. 49Гаймирив бия:

– БацӀила, да, бурганнуча, Ва ххассал ан Илияс идавс учӀайрив, – тӀий.

50ЦӀунилгу лахъну леххавугу куну, Эсал жан дуллуна. 51Микку Заннал Къатлувусса пардав[*] кӀия гилун дияннин ххяларгуна. Дуниял сукку хьуна, ххяллу хъя-хъя куна. 52Ядирхьуна гьаврду ва чӀявусса ливтӀусса мубаракталгу утта бувккуна[+]. 53Гай гьаттардива бувккун, Цува Эса утта увккун махъ, мубараксса шагьру Ярусалимрайн бувххуна, гикку гай чӀявусса инсантуран ккавккун бия. 54Румуллал хӀаписарнан[†] ва ганащал Эсан къарал буллалинан дуниял сукку шаву, цаймигу ишру хьушиву ккавккукун, ццаххандарал хьуну, гайннал увкуна:

– Га мяйжаннугу Заннал Арс ивкӀун ур! – куну.

55Гикку мукунма чӀявусса хъами бия, хъанахъимуний тамаша буллалисса. Гай Эсал хъирив най бия Галил билаятраяту, Ганан кумаг буллай. 56Гайннуву бия Маждаллал Мариямгу, Якьувлул[†] ва Юсуплул нину Мариямгу, Завадейл оьрчӀал нинугу[+].


Эса уччаву


(Мк. 15:42-47; Лк. 23:50-56; ЮхӀ. 19:38-42)

57[•]МаркӀачӀанай таммихӀ[†] бай кӀанайн увкӀуна ца авадансса инсан, Ариматеялиясса Юсуп тӀисса. Гагу ия Эсал мюталим. 58Юсуплул, ПилатлучӀан лавгун, Эсал нурчӀи дула куна. Пилатлул амру бувна, ганахьхьун нурчӀи дулара куну. 59Юсуплул га ларсун, марцӀсса чатандалул сурувраву кай-кай дурну, 60ххяллуву цанна дурксса цӀусса нух-гьаттаву[†] дирхьуна. Хьулухун чарил нузкьунгу дуртун, га гичча лавгуна. 61Маждаллал Мариямгу, гамур Мариямгу нух-гьаттал тия чулий щябивкӀун гиккува ливчӀуна.


Нух-гьаттачӀа къарал бацӀан баву

62Гьунттихавай, га Ххуллун-кьини[†] дия, хъун рувхӀанийтал ва фарисейтал[†] ПилатлучӀан бавтӀун бия.

63– Хъунама,[†] – увкуна гайннал ганахь, – жун дакӀнийн багьунни, га щялмахъчи сагъсса чӀумала, Ганал: «Шанма гьантлувун На утта уккантӀиссара», – куну бивкӀшиву[+]. 64Мунияту амру бува, шанма гьантлий гьаттачӀа къарал битан, акъахьурча Ганал мюталимтурал, бувкӀун, Ганал нурчӀи дацингу бюхъайссар, яла халкьуннахь Га ивкӀуну махъ утта увккуна тӀун. Ва махъва-махъсса щялмахъ цалчинмунияргу оьккисса хьунтӀиссар.

65– Буцара саллатӀ, – куну, жаваб дуллуна Пилатлул, – насийча, зун ччикун къарал бувача.

66Гайнналгу, лавгун, чарил нузкьунттуй мугьругу бивщуну, нух-гьаттачӀа къарал бацӀан бувна[+].

### 28


Эса утта уккаву


(Мк. 16:1-8; Лк. 24:1-12; ЮхӀ. 20:1-10)

1[•]Ххуллун-кьинилул[†] хъирив, нюжмардул цалчинмур кьинилул[*] зунзул чаннахь, Маждаллал Мариямгу, гамур Мариямгу лавгуна нух-гьаттах[†] бурган[+]. 2Цакуну гужну дуниял сукку хьуна: Ссавруннаяту Заннал малаик ливккун, нух-гьаттачӀан гъан хьуну, чарил нузкьунгу чулухуннай дурну, утти ганий щяивкӀун ия[+]. 3Га ия марххала кунна кӀяласса янналуву, лажиндараватугу цӀупарданул кунмасса чани най бия[+]. 4Га ккаккайхту, къаралчитал ццаххандарал хьуну, ливтӀусса хханссия[+]. 5Малаикнал хъаннихь увкуна:

– Нигьа мабусари, ттун кӀулли зу ххачлий ивщусса[†] Эсах луглай бушиву. 6Га шиву акъассар. Га утта увкссар, хьхьичӀва Ганал Цала увкусса куццуй. Гъан хьуну, бургияра Га ивхьуну ивкӀсса кӀанттух. 7Анаварну насича, Ганал мюталимтурахь бусияра Га ивкӀуну махъ утта увкшиву ва цаярва хьхьичӀ Галил билаятрайн лавгшиву. Тиккур зун Га ккаккантӀиссагу. Вана укун тӀутӀиссара на зухь[+].

8Хъами нигьагу бувсун, мунищала архӀал хъинну ххаригу хьуну, нух-гьаттачӀату лавгуна. Гай левчуна гьарзат Эсал мюталимтурахь бусан. 9Цакуну хъаннин Цува Эса хьунаавкьуна.

– Ссалам зуйн, – увкуна Ганал.

Гай гъан хьуну, Ганал ччаннайн хъямала багьну, Ганайн икрам бувна[+]. 10Му чӀумал Эсал гайннахь увкуна:

– Нигьа мабусари. Насича, Ттул уссурваврахь – мюталимтурахь Галил билаятрайн бухьхьи учара. Тикку На гайннан ккаккантӀиссара[+].


Диндалул бакӀчитурал къаралчитал машан ласаву

11Хъами ххуллийва бунува, къаралчитуравату цаппара шагьрулийн бувкӀун, хъун рувхӀанийтурахь[†] цимурца бувсуна. 12Хъун рувхӀанийтал,[†] хъунисриннащал[†] маслихӀатгу бувну, ца хӀукмулийн[†] бувкӀуна. СаллатӀнан чӀярусса арцугу дуллуну, 13гайннал увкуна:

– Циняннахь укун тӀутӀияра: «Жу шанай бунува, Ганал мюталимтал хьхьувай бувкӀун, Ганал нурчӀи дарцуну ляркъунни». 14Агана му хавар сардарначӀан[†] биярча, ганащалмур ихтилат жу банну, зун цичӀав къабантӀиссар, пикри мабари, – куну.

15СаллатӀналгу, арцугу ларсун, цахьва увкумур бувуна. Та чӀумал ляхъан бувсса му аваза ягьудинаву хӀакьинусса[†] кьининингу буссар.


Мюталимтурай хъунмасса къуллугъ ялув бишаву


(Мк. 16:14-18; Лк. 24:36-49; ЮхӀ. 20:19-23; Иш. 1:6-8)

16[•]АцӀния цая мюталим лавгуна Галил билаятрайн, Эсал бухьхьи увкусса зунттуйн. 17Тикку гайннан ккавккуна Эса, Ганайн икрам бувна, амма цаппара, урвав га Эса тӀий, щак-щук тӀун бивкӀуна[+]. 18Микку Эсал гайннахь увкуна:

– Ттухьри дусса Ссавруннайгу, Аьрщарайгу хӀукмурду[†] бачин буллансса щала кьудрат[+]. 19Мунихлуну насияра цинявгу билаятирттайсса агьалиначӀан, гайннаяту Ттул мюталимтал бувара: гай щинайну марцӀ баврил эбадат[†] дуллалияра Бутталгу, Арсналгу, Заннал РухӀиралгу цӀанийну,[+] 20На зунма лахьхьин бувмур зугу гайннан лахьхьин буллалияра. КӀулну бикӀи: дунияллул ахир дучӀаннин, На даин зущал уссара[+].

## БувчӀинбавуртту

### БувчӀинбавуртту

БувчӀинбавуртту


Б

ГЬ

Д

Ж

З

И

КЬ

М

Н

П

Р

С

Т

Ф

Х

ХЪ

Э

Я


БувчӀинбавуртту

Шикку буллуну буссар текстраву ва лишандалийну (…) ккаккан бувми махъру.

### Баал-Зевул (Веельзевул)

Баал-Зевул (Веельзевул) – му Иблислул цамургу цӀа дикӀан бюхъайссар тӀий бур. Ва диркӀун дур ягьудинал лагмасса халкьуннал залтуравасса цаннал цӀа.

### Гьирод (Хъунама)

Гьирод (Хъунама) – жугьутӀнал машгьурсса паччахӀ (жула заманалуяр хьхьичӀсса 37-ку шиная – 4-ку шинайнин). Ганал заманнай Ягьудинал паччахӀлугъ Румуллал паччахӀлугърайн мютӀину, танил провинцияну диркӀссар. Гьирод Хъунаманал Заннал Къатта цӀубуккан бувну, хъунма бувну бивкӀссар.

### Гьирод Агриппа I

Гьирод Агриппа I – му Ягьуди, Галил, Перей ва Самар билаятирттал паччахӀри (жула заманалул 37–44 шш.), Гьирод Хъунама паччахӀналгу арснал арсри.

### Гьирод Антипа

Гьирод Антипа – му Галил ва Перей билаятирттал паччахӀри (жула заманалуяр хьхьичӀсса 4 – жула зуманалул 39 шш.), Гьирод Хъунама паччахӀналгу арсри.

### Давуд

Давуд – Исраэлнал яла цӀадуркма паччахӀ ивкӀссар. Га ивкӀссар Ягьудал авладраясса. Дакьавугу, тӀайлашивугу ччай, Давуд Заннал бияла бартбигьлай ивкӀссар. Муниятур Занналгу Исраэлнал паччахӀтал Давудлул авладраяту хьун байсса бивкӀсса. Махъ заманнай учӀантӀисса МасихӀгу Давудлул авладраятур икӀантӀисса тӀий бивкӀссар ягьудинал идавстал.

### Дишалартту датӀулт

Дишалартту датӀулт – румуллал паччахӀлугърал хазналувун дишалартту датӀлатӀисса къуллугъчитал. Ккаккан дурмунияр ххишаласса датӀлай, гай цанмагу хайр ласлай бивкӀссар. Заннайн иман къадирхьусса румуллаха зийгу, хӀарамну арцу ляхълайгу бунутӀий, ягьудитуран гай къаххирасса бивкӀссар.

### Жазан-цӀуцӀаву

Жазан-цӀуцӀаву – му хъинну захӀматсса, инсаннал чӀалачӀин оьккину зия хьун дайсса бурчул азарди (проказа). Му азар Заннал таммихӀран ккалли дайсса диркӀссар, къашайшалтгу цайми инсантураща биян къашайсса кӀанайн бакьайсса бивкӀссар. Му азарданул увгьуманан дин-эбадатрал ххуллу-хха бан къабучӀину (къахӀалалну) бивкӀссар.

### Забур

Забур – му диндалул 150 балай цачӀун бувсса жужри. Миннуву чӀявусса балайрду бур агьали ххассал баврихлу Зал бюхттул уллалисса, цайми бур КӀанал хъуншиву, кьудрат, ччаву чӀалачӀи дуллалисса ягу кумаг чӀа тӀисса. Ми балайрдаву чӀявуми Давуд идавсил чивчусса бивкӀссар.

### Заннал Арс

Заннал Арс – укун куну буссар Инжилданий Эсайн, Га Мариямлул инсаннацӀа увну акъатӀий, Га Заннал РухӀирайну (РухӀ ал-кьуддус) ниттил ляхълуву ивхьуну ивкӀунтӀий. Му бакъассагу, Мубараксса Луттирай (Забурданий) Исраэлнал паччахӀтурайн Заннал арсру увкуну буссар.

### Заннал Къатта

Заннал Къатта – ягьудинал Ярусалимрайсса яла агьаммур ва мубаракмур къаттар. Ягьудинал кьурван байсса бивкӀссар так Заннал Къатлуву, байраннал гьантрайгу гай мивун батӀайсса бивкӀссар. Заннал Къатта бувну бивкӀссар Эса ан азараксса шиннардил хьхьичӀ ягьудинал цӀадурксса паччахӀтурал Давудлул ва Сулайманнул. Мунияр махъ Бабилоннал паччахӀнал Бухтнасардул (Навуходоносор) га лекьан бувну бивкӀссар. Яла га цӀуницӀакул бувссар Зоробабеллул. Эсал заманнай тӀурча га Заннал Къатта ягьудинал паччахӀ Гьирод Хъунаманал цӀубуккан бувну бивкӀссар. Заннал Къатлул диркӀссар халкь батӀайсса цаппара хӀаятру. Жула заманнул 70-ку шинал Заннал Къатта румуллал лекьа-пӀякьу бувссар, ххишала га цӀубуккангу къабувссар.

### Заннал ПаччахӀлугъ

Заннал ПаччахӀлугъ – я бунагьру, я бивкӀу къабикӀантӀисса ялун дучӀантӀисса дуниял. Утта буккан бувминнаву му дунияллун лайкь хьуми яхъанантӀиссар Заннал дирхьусса низамрай. Амма му дунияллун лайкь хьунсса ххуллу Заннайн иман дирхьусса гьарца инсаннаща ласун бюхъайссар цала дакӀнивух. Заннал ПаччахӀлугърайн Ссавруннайсса ПаччахӀлугъ кунугу учайссар.

### Зума дугьаву

Зума дугьаву – (ягьудинал аьдатрай зума дугьаву) му хъанахъиссар ккаккан бувсса гьантрай дукра дурагу къадукаву. Мунил мурадну хъанахъиссар эбадат дуллалиманал цала дакӀнивусса буруккин Заннан чӀалачӀи баву, мунийну цала дуллалисса дуаьрду гуж даву.

### Иблис

Иблис – му ссавнияту Заннал экьи увтсса малаикнал цӀари. Му хъанахъиссар циняв щяйтӀантрал (жиндрал, мурдалсса рухӀирдал) бакӀчину, инсантал ххуллул тӀайламунияту баччан буллалиману ва Заннал яла оьма душманну.

### Ибрагьим

Ибрагьим – му хъунисса идавстураясса цар. Мубараксса Луттирай бувсун буссар Заннал ганащал кьутӀи дурну диркӀшиву. Заннал ганал авлад «хьхьирил къун кунма» чӀяву банна куну бивкӀссар. Ибрагьимлул оьрчӀаяту байбивхьуссар жугьутӀнал, аьрабнал ва цаппара цайми миллатру.

### Идавстал

Идавстал – ми Заннал Махъ (Калам) бавми ва му инсантуран баян буллалимири. Идавстал ягьудинан цинияргу хьхьичӀ Заннал амрурду бартбигьлан, цаннал цаннан оьбаларду къабуллан, дакӀру марцӀну бикӀан аьркиншиву лахьхьин буллай бивкӀссар. Мукун бакъахьурча, аьдатру дуручлачаврил инсаннан цичӀав мюнпат бакъассар. Тамансса идавстурал Заннал Махъ луттирдай чивчуссар, ми луттирдугу ягьудиначӀа хъуннасса сий дуну бивкӀссар.

### Инсаннал Арс

Инсаннал Арс – МасихӀнал цӀардал цар. Укун увкуну бур Ганайн Даниял идавсил. Эсал Цайнма Цалагу чӀявуну мукун учайсса бивкӀссар. Даниял идавсил МасихӀнаяту бувсун бур, ссавнияту ливккун увкӀманая кунма, Га Заннал бюхттул увну, щала дунияллий каялувшиву дантӀиссар куну. Мукун учаврил мяънагу Цува гьаманки Гана Га Данияллул кӀицӀ увсса цинявппагу агьалинал ПаччахӀ, Цал ПаччахӀлугъ абадул абадлийсса дикӀантӀима ушиву ккаккан бавур тӀиссар.

### Кьири ЧчатӀул байран

Кьири ЧчатӀул байран – Пейсахрал хъиривсса арулва гьантлий дайсса байранни. Ми гьантрай дукралухун кьирисса кӀюла ччатӀ бакъа букан бучӀину къабивкӀссар. Ххал бува мукунма статья Пейсах байран.

### Кьурван

Кьурван – ягьудинал диндалуву Заннан цӀа куну дуллалисса личӀи-личӀисса эбадатирттал журардур. Миннувун духлахиссар Заннайнсса щукрулун Заннал Къатлувун лавсун букӀлакӀисса къама, ччатӀ, зайтуннагь; мукунма, цащава хьусса бунагьрал ялтту учӀаву чӀа тӀий, Заннан кьурваннун биххансса хӀайван рувхӀанийтурачӀан биян баву (мукунсса хӀайван бивххун, яла щаллунма ягу мунил бутӀа ччуччайсса бивкӀссар мунинва хас бувсса кьурван ччуччай кӀанай). Эса МасихӀ ххачлий ищаву, Га ивчӀаву ва яла утта уккаву гьарца инсаннал гьарца бунагь шюшинсса хӀакьсса кьурванну хьуссар.

### МарцӀ баврил эбадат

МарцӀ баврил эбадат – укун таржума буллалиссар грекнал «баптизма», оьруснал «крещение» тӀисса махъру. Ва эбадатрал мяъна хъанахъиссар инсаннал бунагьру кьабивтун, Заннал тӀийкунсса ххуллийн кӀура аяву. Ва эбадат дайни, инсан щинавун уххан айсса ивкӀссар.

### МарцӀбай ЯхӀъя (оьрус.м. Иоанн Креститель)

МарцӀбай ЯхӀъя (оьрус.м. Иоанн Креститель) – му Захариял арсри. Му щинайну марцӀ баврил эбадат дуллай ивкӀмари. Инсантал щинайну марцӀ буллай, ЯхӀъя Эса МасихӀнан ххуллу хӀадур буллай ивкӀссар. Мунайн ЯхӀъя ХьхьичӀ увкӀмагу учайссар. Ххал бува мукунма статья МарцӀ баврил эбадат.

### МасихӀ (оьрус.м. Мессия, Христос)

МасихӀ (оьрус.м. Мессия, Христос) – жугьутӀ мазрай ва мукъул мяъна «Заннал Язи Увгьума» дур. Ягьудинал аьдат диркӀун дур, нахӀусса кьанкь дусса нагь бакӀрайх дуккаврийну инсан ляличӀину бюхттулсса даражалийн лахъан айсса. Мусан буллусса Тавратрай, Идавстурал Луттирдай ва Забурданий бувсун буссар МасихӀ учӀаншиву ПаччахӀну ва Ххассалбайману.

### Мубараксса Луттирду

Мубараксса Луттирду – ми ягьудинал хъинну ккалли байсса имандалул луттирду хъанахъиссар. Гивунгу бухлай бивкӀссар Таврат (Кьанун), Забур, Идавстурал Луттирду ва цаймигу луттирду.

### Муса

Муса – хъунисса идавстураясса цар. Муса бакӀчи увну, ягьуди халкь Заннал Мисрилия (Египетнава) буккан бувссар, Мисриллал паччахӀнал лагъартшиврия ххассал бувссар. Мусан Заннал ликкан бувссар Таврат.

### Нух-гьав

Нух-гьав – ххяли виттириркӀуну, инсаннал нурчӀи дишин бувсса къатта. Ганивунсса хьулу чарил нигь дирхьуну лакьайсса бивкӀссар.

### Пейсах байран

Пейсах байран – ягьудинал байранни. Ва байран гайннал хас дурну дур Муса идавс бакӀчину цивппа Мисрилия (Египетнава) лавгун, Мисриллал паччахӀнал лагъартшиврия мурахас шаврин. КӀицӀ лагайссар гьарца ягьудинал шиндайдихьулий, жула календарьданул март-апрельданий. Пейсахрал дукра дан му кьини чӀи ягу гада биххайсса бивкӀссар.

### Путпарас

Путпарас – щялусса залтурайн, миннал гьайкаллайн иман дирхьума. Ягьудитурал укун учайсса бивкӀссар лагма-ялттусса циняв халкьуннайн, Ца акъа акъасса Заннайн вих бакъаминнайн.

### РувхӀанийтал

РувхӀанийтал – Ярусалимрайсса Заннал Къатлул къуллугъчитал. РувхӀанийтурал агьаммур бурж бивкӀссар – Заннансса кьурван булаврил эбадатру даву. Тавратрайн бувну, рувхӀанийталну зун бучӀину бивкӀссар так Гьаруннул (Мусал уссил) авладраясса инсантуран.

### Саддукейтал

Саддукейтал – ягьудинал ккураннавасса цар. Ганивун буххайсса чӀявуми бивкӀссар диндалул къуллугъчитал, хъуни къатрал агьлу ва дурккусса инсантал. Гайннал яла ккалли баймур бивкӀссар Мусал Тавратрайсса ххювагу луттирай (яни Мубараксса Кьанундалий) бан ккаккан бувмур. Масала, гай вих къашайсса бивкӀссар Кьиямасса кьини дучӀаврийн, мунил хӀакъираву Тавратрай цичӀав увкуну бакъатӀий. Саддукейтал Ягьудинал Хъун Дивандалувугу хъинну махъ нанимину бивкӀссар.

### Сардар

Сардар – хъунисса билаятирттал ялув хӀакимшиву дуллан ивтсса румуллал вакил.

### Ссавруннайсса ПаччахӀлугъ

Ссавруннайсса ПаччахӀлугъ – ххал бува Заннал ПаччахӀлугъ.

### Ссуннат

Ссуннат – Ибрагьим идавсищал Заннал дурсса кьутӀилийн бувну, бурхьнисса гьарца инсаннан аьркинну бивкӀссар ссуннат бан. Увсса оьрчӀан ссуннат байсса бивкӀссар мяйлку кьини. Эсал заманнай му кьини оьрчӀан цӀагу дизайсса диркӀссар.

### Таврат (Кьанун)

Таврат (Кьанун) – му МусайхчӀин жугьутӀнал халкьуннан Заннал ликкан дурсса иман дишаврил ва оьрму бутаврил кьяйдардал (тӀул-тӀабиаьтрал, адаврал, оьрмулувусса циняв иширттал кьараллал, хӀараммунил ва хӀалалмунил) жямри. Ми кьяйдарду цачӀун дурну дуссар Мусал Луттирай – Тавратрай. Тавратрал буссар ххюва бутӀа. Гайннуй бувсун бур дуниялгу, инсангу ляхъан баврия, цалчинсса идавстурая, жугьутӀнал халкь дунияллийн буккаврия, Заннал ми халкь Мисриллал паччахӀнал лагъшиврия мурахас баврия ва миннан дулунна куну диркӀсса аьрщи дулаврия. Мукунна му Луттирай дуссар Исраэлнал халкьунан Заннал дирхьусса кьанун.

### Тавратрал аьлимтал

Тавратрал аьлимтал – хъинну куртӀну ва биялну Таврат (Заннал Кьанун) кӀулсса ва му халкьуннан лахьхьин буллай бивкӀсса инсантал. Ягьудинал халкьуннаву миннал хӀурмат ва сий хъуннасса диркӀссар.

### Тетрарх (грек мазрава)

Тетрарх (грек мазрава) – Гьирод Хъунаманал цала паччахӀлугъ мукьа арснайх дарчӀуну диркӀссар, ца бутӀул бакӀчинайн тетрарх учайсса бивкӀссар.

### Фарисейтал

Фарисейтал (бухсса жугьутӀ мазрай «батӀул хьуми», «личӀи хьуми») – ми бивкӀссар Тавратрал, буттахъал аьдатирттал тӀутӀимур цахъис даччин хьун къадиртун биттур дан, диндалул ххуллу-хха марцӀну буруччин аьркинссар тӀисса, дурккусса, дин ххирасса инсантал. Гай жяматраву хъинну махъ наними бивкӀссар. Гайннал цалагу диндалул тӀалавшинну хъинну ялув бавцӀуну дуруччайсса диркӀссар, махъминнаятугу гайннал мура тӀалавшин дайсса диркӀссар.

### Ххарисса Хавар

Ххарисса Хавар – му, МасихӀнал мукъурттийн бувну, Заннал ПаччахӀлугъ дучӀавриясса хаварди. Махъату мукун тӀун бивкӀссар Инжил Луттирайн, яни Заннал гьан увсса МасихӀ дунияллийн учӀавриясса ва, бунагьирттая мурахас бувну, инсантал ххассал бавриясса хаварданийн.

### Ххачлий ищаву

Ххачлий ищаву – инсаннан жаза баврил ца журар. Ххачлил журалийсса ттурцӀай, каруннай ва ттурцӀацӀух ялавай итабавкьусса ччаннай мярду бивщуну, инсан зурчӀай тӀутӀи айсса ивкӀссар. Мукунсса таммихӀ байсса бивкӀссар нукӀузаманнул Румливгу, цаймигу кӀанттавугу. Ххачлий ивщума аьзаврай ивчӀаву бакъасса, хъунмур мяъна диркӀссар халкьуннал хьхьичӀ га аски-кьюкьин авугу. Амма яла-махъ гьаманки ххачлияту хьуссар Эсал ххуллу бувгьуминнан бунагьру багъишла баврил ва оьрму бивкӀулуяр ххув шаврил лишан.

### Ххуллун-кьини

Ххуллун-кьини – му ягьудинал бусравсса кьинир. Ягьудинал календарьданийн бувну, му нюжмардул махъра-махъсса кьинир. Му кьини, Тавратрал тӀийкун, зун, даву дуллан къабучӀиссар. Так Заннайн эбадатру дуллан бучӀи бувну бивкӀссар.

### Хъунама рувхӀаний

Хъунама рувхӀаний – ягьудинал диндалул къуллугъчитураву яла хъунама ивкӀссар. Цаппара эбадатру дайсса диркӀссар так мунал. Масалдаран, Заннал Къатлувусса Яла Мубаракмур КӀанайн уххан мунан бакъасса, цаманан щинчӀав бучӀину къабивкӀссар.

### Хъун рувхӀанийтал

Хъун рувхӀанийтал – ми ягьудинал яла лавайми диндалул къуллугъчитал бивкӀссар. Эсал заманнай сайки циняв хъун рувхӀанийтал ца-кӀива авадансса къатлувасса бивкӀссар.

### Эбадат-къатта (синагога)

Эбадат-къатта (синагога) – му къатлуву буккайсса бивкӀссар Мубараксса Луттирду, дуккайсса диркӀссар дуаьрду. Эсал заманнай мукунсса къатри ягьуди яхъанахъисса гьарца шагьрулий бивкӀссар. Ми къатравун бавтӀминнаяту ччиманаща бюхъайсса бивкӀссар, хьхьичӀун увккун, Мубараксса Луттирдава ци-бунугу циняннахь буккин, яла – цала бувккумунил мяъна дурчӀин дуллалисса ихтилатгу бан.

### Ягьуда

Ягьуда – Якьувлул ацӀния кӀия арснаясса цар. Ганаяту Исраэлнал тухумравасса ца байбивхьуссар. Ганал наслулийн ганал цӀанияту ягьуди тӀун бивкӀссар (Инжилданий чӀявуну мукун тӀий буссар циняв жугьутӀнайн). Исраэлнал билаятрал гай бивзмур кӀанайн Ягьуди билаят учайссар. Ягьудинал тухумраяту ивкӀссар Исраэлная яла хъунама паччахӀ Давуд ва Ганал наслулиятусса Эса МасихӀ. Яла махъ му цӀа дусса тамансса инсантал бивкӀссар, масалдаран, Кариотлиятусса Ягьуда – МасихӀ авххусса мюталим.

### Ягьудинал Хъун Диван (синедрион)

Ягьудинал Хъун Диван (синедрион) – му бивкӀссар ягьудинал хъунмур суд. Ганивун буххайсса бивкӀссар Хъунама рувхӀаний, рувхӀанийтал, хъунисри ва Тавратрал аьлимтал. Эсал заманнай яла агьамми Ягьудинал Хъун Дивандалул хӀукмурду румуллал сардарнал цӀакь байсса бивкӀссар.

### Якьув

Якьув – хъуни идавстуравасса цар. Ибрагьимлул арснал арсри. Ганал оьрчӀаяту байбивхьуссар ягьудинал ацӀния кӀивагу агьлу-авлад. Мунин бувну, ягьудинал халкьуннайн учайссар Якьувлул миллат. Заннал му миллатрайн Исраэл куну буссар.

## Мяъна дурчӀавриву захӀматшивуртту хьуна дакьайсса лакку махъру

### Мяъна дурчӀавриву захӀматшивуртту хьуна дакьайсса лакку махъру

Мяъна дурчӀавриву захӀматшивуртту хьуна дакьайсса лакку махъру


А

АЬ

Б

В

Ж

З

Л

С

Т

У

ХЪ

ХӀ

Ч

ЧӀ

Щ

Я


Мяъна дурчӀавриву захӀматшивуртту хьуна дакьайсса лакку махъру

Ва сияхӀравун бивчуну буссар цаппара буккултран бувчӀин захӀматну бивкӀсса махъру. Вай махъру (…*) лишандалийну ккаккан бувну буссар.

### Агьлу-авлад

Агьлу-авлад – ца тухумрал инсантал, ца бакӀбуттая нанисса наслу (племя).

### АхӀрам

АхӀрам – храм.

### Аьдлу

Аьдлу – тӀайласса хӀукмурду бачин буллалаву (справедливость).

### Аьламат

Аьламат – Заннаясса лишан, ци-бунугу хьунтӀишиву бусласисса аьш (знамение).

### Аьрип (аьриф)

Аьрип (аьриф) – хъинну дурккусса, хъинну аькьлу бусса инсан.

### Бияла

Бияла – ци-бунугу бан, щияту-бунугу ци-бунугу тӀалав бан бюхъайшиву; Заннал бияла – цимурцаннул каши Заннахь цахьра душиву.

### Вяъза (вяъза-насихӀат)

Вяъза (вяъза-насихӀат) – халкьуннахь диндалия бусаву, Заннал Махъ инсантурачӀан биян баву.

### Жумужул ккукку

Жумужул ккукку – хъинну чӀирисса зат тӀисса мяъналий ишла байсса махъри.

### Зайтуннагь

Зайтуннагь – зайтундалул (оливалул) мурхьирал ахъулссаннуя дуккайсса нагь.

### Лагъ

Лагъ – щил-унугу канилусса, цала ихтияр цахьра дакъасса инсан (раб).

### Сувр (ссур)

Сувр (ссур) – Кьиямасса кьинилул баларду ливкшиву баян буллалисса труба.

### Таж

Таж – паччахӀтурал бакӀрай бишайсса, ххирасса металлдания бувсса, ляълу-жавагьирттай чӀюлу бувсса кьяпуха лавхьхьусса шалкка (корона).

### ТаммихӀ

ТаммихӀ – щий-бунугу хьусса тахсирданухлу багьаймур баву (наказание).

### Ташу

Ташу – закондалий цӀакь бувсса щар шаву ва щар дуцаву.

### Уммат

Уммат – ца диндалул агьлу.

### Умуд

Умуд – хьул; хьуну ччимур (надежда).

### Хъунисри

Хъунисри – жяматрал бакӀчитал.

### ХӀакь

ХӀакь – дурсса даврихсса багьа.

### ХӀаписар

ХӀаписар – ларайсса чиндалул аьраличу (дяъвилул къуллугъчи – офицер). Шикку кӀицӀ увну уссар ттурша аскарнал амир – румуллал мазрай центурион.

### ХӀикмат

ХӀикмат – аьжаивсса, инсан махӀаттал уллалисса, хӀайран уллалисса Заннал Цала каши ккаккан дайсса иш (чудо).

### ХӀукму

ХӀукму – ссал-бунугу хӀакъираву ахир-пикри кьамул баву (постановление, решение).

### Чул (чулданул)

Чул (чулданул) – къундалул ягу чарил авлахъ (пустыня).

### ЧӀапа

ЧӀапа – щяпрая щавшсса, аьркинмур дишайсса зат (корзина).

### Щахъами

Щахъами – лас ивкӀусса, яла щар къавхьусса хъами (вдовы).

### Язи бугьан

Язи бугьан – цанма ччимур, аьркинмур ссавату-бунугу, щивату-бунугу личӀи бан (отобрать, выбрать).

## Грек мазрай личӀину буллумур

Грек мазрайсса канихчичрурдаву личӀисса куццуй буллусса кӀанттурду

Инжилданул канихчичрурдаву буссар яла тӀайламиннун ккаллисса грек мазрайсса текстру. Гьаманки ми текстирдаяту бувну буссар лакку мазрайсса таржумарттугу. Амма грек мазрайсса канихчичрурдаву буссар яла мяйжанми текстирдавугу цаппара личӀишивуртту дусса текстру. Миннуву яла агьамми личӀину буллусса кӀанттурду жу гилунмай буллай буру.

Эса МасихӀная Маттейл чивчусса Ххарисса Хавар

Мт. 6:13б Вихьри дусса ПаччахӀлугъ, гуж ва бюхттулсса цӀа абадул абадлий. Амин.

Мт. 8:28 Цаппара чичрурдай «Гергеса аьрщарайн» увкуну бур.

Мт. 17:21 Жиндри тӀурча буккан байссар анжагъ дуаьлийну ва зума дугьаврийну.

Мт. 18:11 Инсаннал Арс увкӀсса ахир пуч хьуну наними ххассал банни, – тӀий, буслай ия Эса ялагу.

Мт. 23:14 Бала багьанссар зуйн, Тавратрал аьлимтал ва фарисейтал! Лажинлякъулт! Зу щахъаннил къатри думуницӀа дуллай буру ва хъунмасса хӀаллай дуаь дуллалими хъанай буру. Мунихлу зун оьсса таммихӀ буссар.

Эса МасихӀная Марклул чивчусса Ххарисса Хавар

Мк. 11:26 Цаппара чичрурдай ххибувну бур вай махъру: «Зу хӀалал къабитарчан, Занналгу зулми бунагьру хӀалал къабитантӀиссар».

Мк. 16:9-20 – цаппара канихчичрурдаву ва бухзаманнул таржумарттаву Марклул Инжилданул ахир укунсса дакъар.

Эса МасихӀная Лукал чивчусса Ххарисса Хавар

Лк. 9:54 Цаппара чичрурдай ххибувну бур «…Илияслул бувсса кунма…» тӀисса махъру.

Лк. 8:26 Цаппара чичрурдай «…Гадара аьрщарайн».

Лк. 9:55-56 Цаппара чичрурдай укун ккаккан бувну бур: «Эсал, гайннахгу урувгун, къадагъа дирхьуну дур. – Зува цукунсса рухӀирал бачин бувну буссарув къакӀулну бур зун, – увкуну бур Эсал гайннахь, – Инсаннал Арс халкьуннал жанну ласлан акъарча увкӀсса, ххассал булланни. Яла гай цамур шяравун лавгун бур».

Лк. 10:1 Цаппара чичрурдай «арулцӀала мюталим» увкуну бур.

Лк. 10:17 Цаппара чичрурдай «арулцӀала мюталим» увкуну бур.

Лк. 11:4 Цаппара чичрурдай буссар укунсса махъру ххибувну: «…буручча жу Оьсса Душманная».

Лк. 17:35-36 Цаппара чичрурдай ххибувну бур: «Хъув зузисса кӀиннаяту ца уцинтӀиссар, гама кьаитантӀиссар».

Лк. 22:47 Цаппара чичрурдай ххибувну бур: «Цащала бувкӀсса инсантуращал Ягьудал мукунсса икьрал дурну диркӀун дур, на ппай увкумари Эса куну».

Лк. 23:16-17 Цаппара чичрурдай буссар укунсса махъру ххибувну: «Байрандалул кьини Пилатлун укунагу ца инсан дуснакьрава итаакьин багьлай бивкӀун бур».

Лк. 23:34 Вай махъру цаппара чичрурдаву бакъар: «Эсарив укун тӀий ивкӀун ур: „Я Ттул Ппу! Ина вай халкьуннал ялтту учӀу, вайннан цивппа ци дуллалиссарив кӀулну бакъарча“, – тӀий».

Эса МасихӀная ЮхӀаннал чивчусса Ххарисса Хавар

ЮхӀ. 1:42 Цаппара чичрурдай «…Юнуслул арс…» увкуну бур.

ЮхӀ. 5:3-4 Цаппара чичрурдай ххибувну бур: «Гай бия щин сукку хъананнин ялугьлай. Ца-ца чӀумал Заннал малаик кӀия ливккун, щин гьалак дайва, му чӀумал хӀавзливун цалчин увхма ччимур азардануяту ххассал шайва».

ЮхӀ. 7:53–8:11 – цаппара канихчичрурдаву ва бухзаманнул таржумарттаву ва парча бакъар.

Эса МасихӀнал вакилтурал ишру

Иш. 8:36-37 Цаппара чичрурдай ххибувну бур: «Филипплул увкуна: – Ина дакӀнийхтуну вихну ухьурча, бучӀиссар. Къуллугъчинал увкуна: – На вихра Эса МасихӀ Заннал Арс ушиврийн».

Иш. 12:25 Цаппара чичрурдай «Ярусалимрайн занахьуна» увкуну бур.

Иш. 15:20 Цаппара чичрурдай буссар укунсса махъру ххибувну: «…цайминнал цанма бувну къаччимур цалагу цайминнан къабаву».

Иш. 15:29 Цаппара чичрурдай ххибувну бур: «Мабаванни цайминнан зунма цайминнал бувну къаччимур».

Иш. 15:33-34 Цаппара чичрурдай буссар укунсса махъру ххибувну: «Силуаннул хӀукму бувна тиккува ацӀан, Ягьуда занахьуна Ярусалимрайн».

Иш. 20:28 Цаппара чичрурдай укун ккаккан бувну бур: «…аякьа дуллан Залуннал ва Заннал умматрай, Цала оьттул багьлухрихха му уммат Цаламурну бувсса».

Иш. 24:6-8 Цаппара чичрурдай ххибувну бур: «…ва, жула Кьанундалийн бувну, диван кьукьин ччай буссияв. Амма румуллал полкирал командир Лисийл, гужрай ва жуща зевххунни, ванай тахсир бихьлахьисса жугу, вичӀан наси куну, гьан бувунну».

БучӀантӀимуниясса лу

БучӀ. 22:21 Цаппара чичрурдай ххибувну бур «Амин!»

## Картарду

### Картарду

Картарду


Эса Масихӏнал заманнайсса Палистина

Эса Масихӏнал заманнайсса Ярусалим

Эса Масихӏнал заманнайсса Ярусалимрал Заннал Къатлул план

Эса Масихӏнал заманнайсса Румуллал империя

Эсал вакил Павлул цала цалчинмур къуллугъ биттур буллай бувсса аьрххи-ххуллу

Эсал вакил Павлул цала кӏилчинмур къуллугъ биттур буллай бувсса аьрххи-ххуллу

Эсал вакил Павлул цала шамилчинмур къуллугъ биттур буллай бувсса аьрххи-ххуллу

Эсал вакил Павлул Румливсса аьрххи-ххуллу


Картарду

### Эса Масихӏнал заманнайсса Палистина

Эса Масихӏнал заманнайсса Палистина

### Эса Масихӏнал заманнайсса Ярусалим

Эса Масихӏнал заманнайсса Ярусалим

### Эса Масихӏнал заманнайсса Ярусалимрал Заннал Къатлул план

Эса Масихӏнал заманнайсса Ярусалимрал Заннал Къатлул план

### Эса Масихӏнал заманнайсса Румуллал империя

Эса Масихӏнал заманнайсса Румуллал империя

### Эсал вакил Павлул цала цалчинмур къуллугъ биттур буллай бувсса аьрххи-ххуллу

Эсал вакил Павлул цала цалчинмур къуллугъ биттур буллай бувсса аьрххи-ххуллу

### Эсал вакил Павлул цала кӏилчинмур къуллугъ биттур буллай бувсса аьрххи-ххуллу

Эсал вакил Павлул цала кӏилчинмур къуллугъ биттур буллай бувсса аьрххи-ххуллу

### Эсал вакил Павлул цала шамилчинмур къуллугъ биттур буллай бувсса аьрххи-ххуллу

Эсал вакил Павлул цала шамилчинмур къуллугъ биттур буллай бувсса аьрххи-ххуллу

### Эсал вакил Павлул Румливсса аьрххи-ххуллу

Эсал вакил Павлул Румливсса аьрххи-ххуллу

Баал-Зевул (Веельзевул) – му Иблислул цамургу цӀа дикӀан бюхъайссар тӀий бур. Ва диркӀун дур ягьудинал лагмасса халкьуннал залтуравасса цаннал цӀа.

Гьирод (Хъунама) – жугьутӀнал машгьурсса паччахӀ (жула заманалуяр хьхьичӀсса 37-ку шиная – 4-ку шинайнин). Ганал заманнай Ягьудинал паччахӀлугъ Румуллал паччахӀлугърайн мютӀину, танил провинцияну диркӀссар. Гьирод Хъунаманал Заннал Къатта цӀубуккан бувну, хъунма бувну бивкӀссар.

Гьирод Антипа – му Галил ва Перей билаятирттал паччахӀри (жула заманалуяр хьхьичӀсса 4 – жула зуманалул 39 шш.), Гьирод Хъунама паччахӀналгу арсри.

Давуд – Исраэлнал яла цӀадуркма паччахӀ ивкӀссар. Га ивкӀссар Ягьудал авладраясса. Дакьавугу, тӀайлашивугу ччай, Давуд Заннал бияла бартбигьлай ивкӀссар. Муниятур Занналгу Исраэлнал паччахӀтал Давудлул авладраяту хьун байсса бивкӀсса. Махъ заманнай учӀантӀисса МасихӀгу Давудлул авладраятур икӀантӀисса тӀий бивкӀссар ягьудинал идавстал.

Дишалартту датӀулт – румуллал паччахӀлугърал хазналувун дишалартту датӀлатӀисса къуллугъчитал. Ккаккан дурмунияр ххишаласса датӀлай, гай цанмагу хайр ласлай бивкӀссар. Заннайн иман къадирхьусса румуллаха зийгу, хӀарамну арцу ляхълайгу бунутӀий, ягьудитуран гай къаххирасса бивкӀссар.

Жазан-цӀуцӀаву – му хъинну захӀматсса, инсаннал чӀалачӀин оьккину зия хьун дайсса бурчул азарди (проказа). Му азар Заннал таммихӀран ккалли дайсса диркӀссар, къашайшалтгу цайми инсантураща биян къашайсса кӀанайн бакьайсса бивкӀссар. Му азарданул увгьуманан дин-эбадатрал ххуллу-хха бан къабучӀину (къахӀалалну) бивкӀссар.

Забур – му диндалул 150 балай цачӀун бувсса жужри. Миннуву чӀявусса балайрду бур агьали ххассал баврихлу Зал бюхттул уллалисса, цайми бур КӀанал хъуншиву, кьудрат, ччаву чӀалачӀи дуллалисса ягу кумаг чӀа тӀисса. Ми балайрдаву чӀявуми Давуд идавсил чивчусса бивкӀссар.

Заннал Арс – укун куну буссар Инжилданий Эсайн, Га Мариямлул инсаннацӀа увну акъатӀий, Га Заннал РухӀирайну (РухӀ ал-кьуддус) ниттил ляхълуву ивхьуну ивкӀунтӀий. Му бакъассагу, Мубараксса Луттирай (Забурданий) Исраэлнал паччахӀтурайн Заннал арсру увкуну буссар.

Заннал Къатта – ягьудинал Ярусалимрайсса яла агьаммур ва мубаракмур къаттар. Ягьудинал кьурван байсса бивкӀссар так Заннал Къатлуву, байраннал гьантрайгу гай мивун батӀайсса бивкӀссар. Заннал Къатта бувну бивкӀссар Эса ан азараксса шиннардил хьхьичӀ ягьудинал цӀадурксса паччахӀтурал Давудлул ва Сулайманнул. Мунияр махъ Бабилоннал паччахӀнал Бухтнасардул (Навуходоносор) га лекьан бувну бивкӀссар. Яла га цӀуницӀакул бувссар Зоробабеллул. Эсал заманнай тӀурча га Заннал Къатта ягьудинал паччахӀ Гьирод Хъунаманал цӀубуккан бувну бивкӀссар. Заннал Къатлул диркӀссар халкь батӀайсса цаппара хӀаятру. Жула заманнул 70-ку шинал Заннал Къатта румуллал лекьа-пӀякьу бувссар, ххишала га цӀубуккангу къабувссар.

Заннал ПаччахӀлугъ – я бунагьру, я бивкӀу къабикӀантӀисса ялун дучӀантӀисса дуниял. Утта буккан бувминнаву му дунияллун лайкь хьуми яхъанантӀиссар Заннал дирхьусса низамрай. Амма му дунияллун лайкь хьунсса ххуллу Заннайн иман дирхьусса гьарца инсаннаща ласун бюхъайссар цала дакӀнивух. Заннал ПаччахӀлугърайн Ссавруннайсса ПаччахӀлугъ кунугу учайссар.

Зума дугьаву – (ягьудинал аьдатрай зума дугьаву) му хъанахъиссар ккаккан бувсса гьантрай дукра дурагу къадукаву. Мунил мурадну хъанахъиссар эбадат дуллалиманал цала дакӀнивусса буруккин Заннан чӀалачӀи баву, мунийну цала дуллалисса дуаьрду гуж даву.

Иблис – му ссавнияту Заннал экьи увтсса малаикнал цӀари. Му хъанахъиссар циняв щяйтӀантрал (жиндрал, мурдалсса рухӀирдал) бакӀчину, инсантал ххуллул тӀайламунияту баччан буллалиману ва Заннал яла оьма душманну.

Ибрагьим – му хъунисса идавстураясса цар. Мубараксса Луттирай бувсун буссар Заннал ганащал кьутӀи дурну диркӀшиву. Заннал ганал авлад «хьхьирил къун кунма» чӀяву банна куну бивкӀссар. Ибрагьимлул оьрчӀаяту байбивхьуссар жугьутӀнал, аьрабнал ва цаппара цайми миллатру.

Идавстал – ми Заннал Махъ (Калам) бавми ва му инсантуран баян буллалимири. Идавстал ягьудинан цинияргу хьхьичӀ Заннал амрурду бартбигьлан, цаннал цаннан оьбаларду къабуллан, дакӀру марцӀну бикӀан аьркиншиву лахьхьин буллай бивкӀссар. Мукун бакъахьурча, аьдатру дуручлачаврил инсаннан цичӀав мюнпат бакъассар. Тамансса идавстурал Заннал Махъ луттирдай чивчуссар, ми луттирдугу ягьудиначӀа хъуннасса сий дуну бивкӀссар.

Инсаннал Арс – МасихӀнал цӀардал цар. Укун увкуну бур Ганайн Даниял идавсил. Эсал Цайнма Цалагу чӀявуну мукун учайсса бивкӀссар. Даниял идавсил МасихӀнаяту бувсун бур, ссавнияту ливккун увкӀманая кунма, Га Заннал бюхттул увну, щала дунияллий каялувшиву дантӀиссар куну. Мукун учаврил мяънагу Цува гьаманки Гана Га Данияллул кӀицӀ увсса цинявппагу агьалинал ПаччахӀ, Цал ПаччахӀлугъ абадул абадлийсса дикӀантӀима ушиву ккаккан бавур тӀиссар.

Кьири ЧчатӀул байран – Пейсахрал хъиривсса арулва гьантлий дайсса байранни. Ми гьантрай дукралухун кьирисса кӀюла ччатӀ бакъа букан бучӀину къабивкӀссар. Ххал бува мукунма статья Пейсах байран.

Кьурван – ягьудинал диндалуву Заннан цӀа куну дуллалисса личӀи-личӀисса эбадатирттал журардур. Миннувун духлахиссар Заннайнсса щукрулун Заннал Къатлувун лавсун букӀлакӀисса къама, ччатӀ, зайтуннагь; мукунма, цащава хьусса бунагьрал ялтту учӀаву чӀа тӀий, Заннан кьурваннун биххансса хӀайван рувхӀанийтурачӀан биян баву (мукунсса хӀайван бивххун, яла щаллунма ягу мунил бутӀа ччуччайсса бивкӀссар мунинва хас бувсса кьурван ччуччай кӀанай). Эса МасихӀ ххачлий ищаву, Га ивчӀаву ва яла утта уккаву гьарца инсаннал гьарца бунагь шюшинсса хӀакьсса кьурванну хьуссар.

МарцӀ баврил эбадат – укун таржума буллалиссар грекнал «баптизма», оьруснал «крещение» тӀисса махъру. Ва эбадатрал мяъна хъанахъиссар инсаннал бунагьру кьабивтун, Заннал тӀийкунсса ххуллийн кӀура аяву. Ва эбадат дайни, инсан щинавун уххан айсса ивкӀссар.

МарцӀбай ЯхӀъя (оьрус.м. Иоанн Креститель) – му Захариял арсри. Му щинайну марцӀ баврил эбадат дуллай ивкӀмари. Инсантал щинайну марцӀ буллай, ЯхӀъя Эса МасихӀнан ххуллу хӀадур буллай ивкӀссар. Мунайн ЯхӀъя ХьхьичӀ увкӀмагу учайссар. Ххал бува мукунма статья МарцӀ баврил эбадат.

МасихӀ (оьрус.м. Мессия, Христос) – жугьутӀ мазрай ва мукъул мяъна «Заннал Язи Увгьума» дур. Ягьудинал аьдат диркӀун дур, нахӀусса кьанкь дусса нагь бакӀрайх дуккаврийну инсан ляличӀину бюхттулсса даражалийн лахъан айсса. Мусан буллусса Тавратрай, Идавстурал Луттирдай ва Забурданий бувсун буссар МасихӀ учӀаншиву ПаччахӀну ва Ххассалбайману.

Мубараксса Луттирду – ми ягьудинал хъинну ккалли байсса имандалул луттирду хъанахъиссар. Гивунгу бухлай бивкӀссар Таврат (Кьанун), Забур, Идавстурал Луттирду ва цаймигу луттирду.

Муса – хъунисса идавстураясса цар. Муса бакӀчи увну, ягьуди халкь Заннал Мисрилия (Египетнава) буккан бувссар, Мисриллал паччахӀнал лагъартшиврия ххассал бувссар. Мусан Заннал ликкан бувссар Таврат.

Нух-гьав – ххяли виттириркӀуну, инсаннал нурчӀи дишин бувсса къатта. Ганивунсса хьулу чарил нигь дирхьуну лакьайсса бивкӀссар.

Путпарас – щялусса залтурайн, миннал гьайкаллайн иман дирхьума. Ягьудитурал укун учайсса бивкӀссар лагма-ялттусса циняв халкьуннайн, Ца акъа акъасса Заннайн вих бакъаминнайн.

РувхӀанийтал – Ярусалимрайсса Заннал Къатлул къуллугъчитал. РувхӀанийтурал агьаммур бурж бивкӀссар – Заннансса кьурван булаврил эбадатру даву. Тавратрайн бувну, рувхӀанийталну зун бучӀину бивкӀссар так Гьаруннул (Мусал уссил) авладраясса инсантуран.

Саддукейтал – ягьудинал ккураннавасса цар. Ганивун буххайсса чӀявуми бивкӀссар диндалул къуллугъчитал, хъуни къатрал агьлу ва дурккусса инсантал. Гайннал яла ккалли баймур бивкӀссар Мусал Тавратрайсса ххювагу луттирай (яни Мубараксса Кьанундалий) бан ккаккан бувмур. Масала, гай вих къашайсса бивкӀссар Кьиямасса кьини дучӀаврийн, мунил хӀакъираву Тавратрай цичӀав увкуну бакъатӀий. Саддукейтал Ягьудинал Хъун Дивандалувугу хъинну махъ нанимину бивкӀссар.

Сардар – хъунисса билаятирттал ялув хӀакимшиву дуллан ивтсса румуллал вакил.

Ссавруннайсса ПаччахӀлугъ – ххал бува Заннал ПаччахӀлугъ.

Таврат (Кьанун) – му МусайхчӀин жугьутӀнал халкьуннан Заннал ликкан дурсса иман дишаврил ва оьрму бутаврил кьяйдардал (тӀул-тӀабиаьтрал, адаврал, оьрмулувусса циняв иширттал кьараллал, хӀараммунил ва хӀалалмунил) жямри. Ми кьяйдарду цачӀун дурну дуссар Мусал Луттирай – Тавратрай. Тавратрал буссар ххюва бутӀа. Гайннуй бувсун бур дуниялгу, инсангу ляхъан баврия, цалчинсса идавстурая, жугьутӀнал халкь дунияллийн буккаврия, Заннал ми халкь Мисриллал паччахӀнал лагъшиврия мурахас баврия ва миннан дулунна куну диркӀсса аьрщи дулаврия. Мукунна му Луттирай дуссар Исраэлнал халкьунан Заннал дирхьусса кьанун.

Тавратрал аьлимтал – хъинну куртӀну ва биялну Таврат (Заннал Кьанун) кӀулсса ва му халкьуннан лахьхьин буллай бивкӀсса инсантал. Ягьудинал халкьуннаву миннал хӀурмат ва сий хъуннасса диркӀссар.

Тетрарх (грек мазрава) – Гьирод Хъунаманал цала паччахӀлугъ мукьа арснайх дарчӀуну диркӀссар, ца бутӀул бакӀчинайн тетрарх учайсса бивкӀссар.

Фарисейтал (бухсса жугьутӀ мазрай «батӀул хьуми», «личӀи хьуми») – ми бивкӀссар Тавратрал, буттахъал аьдатирттал тӀутӀимур цахъис даччин хьун къадиртун биттур дан, диндалул ххуллу-хха марцӀну буруччин аьркинссар тӀисса, дурккусса, дин ххирасса инсантал. Гай жяматраву хъинну махъ наними бивкӀссар. Гайннал цалагу диндалул тӀалавшинну хъинну ялув бавцӀуну дуруччайсса диркӀссар, махъминнаятугу гайннал мура тӀалавшин дайсса диркӀссар.

Ххарисса Хавар – му, МасихӀнал мукъурттийн бувну, Заннал ПаччахӀлугъ дучӀавриясса хаварди. Махъату мукун тӀун бивкӀссар Инжил Луттирайн, яни Заннал гьан увсса МасихӀ дунияллийн учӀавриясса ва, бунагьирттая мурахас бувну, инсантал ххассал бавриясса хаварданийн.

Ххачлий ищаву – инсаннан жаза баврил ца журар. Ххачлил журалийсса ттурцӀай, каруннай ва ттурцӀацӀух ялавай итабавкьусса ччаннай мярду бивщуну, инсан зурчӀай тӀутӀи айсса ивкӀссар. Мукунсса таммихӀ байсса бивкӀссар нукӀузаманнул Румливгу, цаймигу кӀанттавугу. Ххачлий ивщума аьзаврай ивчӀаву бакъасса, хъунмур мяъна диркӀссар халкьуннал хьхьичӀ га аски-кьюкьин авугу. Амма яла-махъ гьаманки ххачлияту хьуссар Эсал ххуллу бувгьуминнан бунагьру багъишла баврил ва оьрму бивкӀулуяр ххув шаврил лишан.

Ххуллун-кьини – му ягьудинал бусравсса кьинир. Ягьудинал календарьданийн бувну, му нюжмардул махъра-махъсса кьинир. Му кьини, Тавратрал тӀийкун, зун, даву дуллан къабучӀиссар. Так Заннайн эбадатру дуллан бучӀи бувну бивкӀссар.

Хъунама рувхӀаний – ягьудинал диндалул къуллугъчитураву яла хъунама ивкӀссар. Цаппара эбадатру дайсса диркӀссар так мунал. Масалдаран, Заннал Къатлувусса Яла Мубаракмур КӀанайн уххан мунан бакъасса, цаманан щинчӀав бучӀину къабивкӀссар.

Хъун рувхӀанийтал – ми ягьудинал яла лавайми диндалул къуллугъчитал бивкӀссар. Эсал заманнай сайки циняв хъун рувхӀанийтал ца-кӀива авадансса къатлувасса бивкӀссар.

Эбадат-къатта (синагога) – му къатлуву буккайсса бивкӀссар Мубараксса Луттирду, дуккайсса диркӀссар дуаьрду. Эсал заманнай мукунсса къатри ягьуди яхъанахъисса гьарца шагьрулий бивкӀссар. Ми къатравун бавтӀминнаяту ччиманаща бюхъайсса бивкӀссар, хьхьичӀун увккун, Мубараксса Луттирдава ци-бунугу циняннахь буккин, яла – цала бувккумунил мяъна дурчӀин дуллалисса ихтилатгу бан.

Ягьуда – Якьувлул ацӀния кӀия арснаясса цар. Ганаяту Исраэлнал тухумравасса ца байбивхьуссар. Ганал наслулийн ганал цӀанияту ягьуди тӀун бивкӀссар (Инжилданий чӀявуну мукун тӀий буссар циняв жугьутӀнайн). Исраэлнал билаятрал гай бивзмур кӀанайн Ягьуди билаят учайссар. Ягьудинал тухумраяту ивкӀссар Исраэлная яла хъунама паччахӀ Давуд ва Ганал наслулиятусса Эса МасихӀ. Яла махъ му цӀа дусса тамансса инсантал бивкӀссар, масалдаран, Кариотлиятусса Ягьуда – МасихӀ авххусса мюталим.

Ягьудинал Хъун Диван (синедрион) – му бивкӀссар ягьудинал хъунмур суд. Ганивун буххайсса бивкӀссар Хъунама рувхӀаний, рувхӀанийтал, хъунисри ва Тавратрал аьлимтал. Эсал заманнай яла агьамми Ягьудинал Хъун Дивандалул хӀукмурду румуллал сардарнал цӀакь байсса бивкӀссар.

Якьув – хъуни идавстуравасса цар. Ибрагьимлул арснал арсри. Ганал оьрчӀаяту байбивхьуссар ягьудинал ацӀния кӀивагу агьлу-авлад. Мунин бувну, ягьудинал халкьуннайн учайссар Якьувлул миллат. Заннал му миллатрайн Исраэл куну буссар.

Аьдлу – тӀайласса хӀукмурду бачин буллалаву (справедливость).

Аьламат – Заннаясса лишан, ци-бунугу хьунтӀишиву бусласисса аьш (знамение).

Аьрип (аьриф) – хъинну дурккусса, хъинну аькьлу бусса инсан.

Бияла – ци-бунугу бан, щияту-бунугу ци-бунугу тӀалав бан бюхъайшиву; Заннал бияла – цимурцаннул каши Заннахь цахьра душиву.

Вяъза (вяъза-насихӀат) – халкьуннахь диндалия бусаву, Заннал Махъ инсантурачӀан биян баву.

Жумужул ккукку – хъинну чӀирисса зат тӀисса мяъналий ишла байсса махъри.

Лагъ – щил-унугу канилусса, цала ихтияр цахьра дакъасса инсан (раб).

Сувр (ссур) – Кьиямасса кьинилул баларду ливкшиву баян буллалисса труба.

Таж – паччахӀтурал бакӀрай бишайсса, ххирасса металлдания бувсса, ляълу-жавагьирттай чӀюлу бувсса кьяпуха лавхьхьусса шалкка (корона).

ТаммихӀ – щий-бунугу хьусса тахсирданухлу багьаймур баву (наказание).

Ташу – закондалий цӀакь бувсса щар шаву ва щар дуцаву.

Уммат – ца диндалул агьлу.

Умуд – хьул; хьуну ччимур (надежда).

Хъунисри – жяматрал бакӀчитал.

ХӀакь – дурсса даврихсса багьа.

ХӀаписар – ларайсса чиндалул аьраличу (дяъвилул къуллугъчи – офицер). Шикку кӀицӀ увну уссар ттурша аскарнал амир – румуллал мазрай центурион.

ХӀикмат – аьжаивсса, инсан махӀаттал уллалисса, хӀайран уллалисса Заннал Цала каши ккаккан дайсса иш (чудо).

ХӀукму – ссал-бунугу хӀакъираву ахир-пикри кьамул баву (постановление, решение).

Чул (чулданул) – къундалул ягу чарил авлахъ (пустыня).

ЧӀапа – щяпрая щавшсса, аьркинмур дишайсса зат (корзина).

Язи бугьан – цанма ччимур, аьркинмур ссавату-бунугу, щивату-бунугу личӀи бан (отобрать, выбрать).

• 1:1 Лк. 3:23-28

* 1:1 МасихӀ (Христос) тӀисса «Заннал Язи Увгьума» тӀиссар. Гьартану ххал бува глоссарийрай.

* 1:1 Нясав – ппухълуннал сияхӀ.

+ 1:16 Лк. 1:27

• 1:18 Лк. 2:1-7

+ 1:18 Лк. 1:27, Лк. 1:35

* 1:19 Ташу – закондалий цӀакь бувсса щар шаву ва щар дуцаву.

* 1:21 ЖугьутӀ мазрай Эсайн учайссар «Йешуа»; ва цӀанил мяънагу хъанахъиссар «Залуннал ххассал бантӀиссар».

+ 1:21 Лк. 1:31, Иш. 4:12, Иш. 13:38

+ 1:22 Мт. 2:14, Мт. 4:14, Мт. 21:4, Мт. 26:56, Мк. 14:49, ЮхӀ. 19:36,

* 2:1-2 Гьирод, яъни Гьирод Хъунама Ягьудинал паччахӀну ивкӀссар жула заманалуяр хьхьичӀсса 40-ку шинаяту 4-ку шинайн ияннин.

+ 2:1 Лк. 1:5, Лк. 2:4-7, ЮхӀ. 7:42

* 2:4 РувхӀаний – диндалул къуллугъчи.

Тавратрал аьлимтал – хъинну куртӀну ва биялну Таврат (Заннал Кьанун) кӀулсса ва му халкьуннан лахьхьин буллай бивкӀсса инсантал.

+ 2:11 ЮхӀ. 19:39

* 2:15 Ва Идавстурал увкумунивасса парчлуву Зал уссар Цала язи бувгьусса ягьудинал халкьуннаяту гъалгъа тӀий, амма Маттей ур му цитата Эса МасихӀнайн буцлай, мунийну ягьудинал халкьуннай Заннал дихьлай ивкӀсса гьарцагу вихшала ва умуд Эсаву бивхьуну бушиву ккаккан буллай.

+ 2:15 Мт. 1:22

+ 2:17 Мт. 27:9

* 2:18 Рама – шикку ихтилат Байт-ЛахӀимраяту арх бакъамур Рама тӀисса шагьрулиятур. Рамалияту арх бакъасса кӀанай дурччуну диркӀссар РахӀил – Якьув идавсил (Исраэлнал халкьуннал хъунбуттал) щарсса.

+ 2:23 Лк. 1:26, Лк. 2:39, ЮхӀ. 1:45

• 3:1 Мк. 1:1-8, Лк. 3:1-9, Лк. 3:15-17, ЮхӀ. 1:19-28

* 3:1 МарцӀбай ЯхӀъя – Захариял арс, щинайну марцӀ баврил эбадат дуллалима. Гьартану ххал бува глоссарийрай.

+ 3:1 Лк. 1:80, ЮхӀ. 1:6

+ 3:2 Мк. 1:15

* 3:6 Ва эбадатрал мяъна хъанахъиссар инсаннал бунагьру кьабивтун, Заннал тӀийкунсса ххуллийн кӀура аяву.

+ 3:6 Иш. 19:18

* 3:7 Фарисейтал ва саддукейтал ягьудинал кӀира диндалул партиялувусса инсантал бивкӀссар (миннуя гьартану бувсун буссар глоссарийрай).

+ 3:7 Мт. 12:34, Мт. 23:33,

* 3:8-9 Ибрагьим – ягьудинал хъунбутта ивкӀссар, цувагу мукун сий дусса идавс ивкӀссархха, ганал тухумран цивппа ганал арсру бушиву гьасса ххай бивкӀун бур цала иман марцӀмунин ккалли даншиврул ва Заннал цанма таммихӀ къабаншиврул.

+ 3:9 ЮхӀ. 8:33

+ 3:10 Мт. 7:19

+ 3:11 ЮхӀ. 1:15, Иш. 2:3

+ 3:12 Мт. 13:30,

• 3:13 Мк. 1:9-11, Лк. 3:21-22

+ 3:16 Иш. 7:56, ЮхӀ. 1:32-33

+ 3:17 Мк. 9:7, ЮхӀ. 12:28, Мт. 17:5,

• 4:1 Мк. 1:12-13, Лк. 4:1-13

+ 4:2 Мт. 21:18

* 4:5 Заннал Къатта – Ярусалимрайсса ягьудинал диндалул хъунмур дин-эбадат дай къатта.

+ 4:6 ЮхӀ. 7:4

+ 4:10 Мт. 16:23,

+ 4:11 Лк. 22:43

• 4:12 Мк. 1:14-15, Лк. 4:14-15

+ 4:12 Мт. 14:3

+ 4:13 Мт. 2:23, Мк. 1:21

+ 4:14 Мт. 1:23

• 4:18 Мк. 1:16-20, Лк. 5:1-11

+ 4:18 ЮхӀ. 1:40-42

+ 4:19 Мт. 13:47

+ 4:20 Мт. 19:27

• 4:23 Лк. 6:17-19

* 4:23 Эбадат-къатта (синагога) – му къатлуву буккайсса бивкӀссар Мубараксса Луттирду, дуккайсса диркӀссар дуаьрду.

+ 4:23 Мк. 1:39

+ 4:24 Лк. 2:2

+ 4:25 Мк. 5:20, Мк. 7:31

• 5:3 Лк. 6:20-23

* 5:3 Ссавруннайсса ПаччахӀлугъ – ягьудинал чӀяруну Заннал цӀа аьдада кӀицӀ къадулланшиврул, ганин кӀанай Ссав (Ссавру) тӀисса махъ ишла байсса бивкӀссар.

+ 5:4 БучӀ. 21:4

+ 5:6 ЮхӀ. 7:37

+ 5:7 Лк. 6:36

+ 5:8 БучӀ. 22:4

+ 5:9 ЮхӀ. 1:12,

+ 5:12 Иш. 5:41,

• 5:13 Мк. 9:50, Лк. 14:34-35

+ 5:15 Мк. 4:21, Лк. 8:16, Лк. 11:33

* 5:17 Таврат – Муса идавсин Заннал ликкан бувсса лу. Гьартану ххал бува глоссарийрай.

+ 5:18 Лк. 16:17

+ 5:19 Мт. 11:11, Мт. 18:4

+ 5:20 ЮхӀ. 3:5

* 5:22 Ягьудинал Хъун Диван бивкӀссар ягьудинал хъунмур суд. Гьартану ххал бува глоссарийрай.

+ 5:25 Лк. 12:58-59

+ 5:30 Мт. 18:8-9, Мк. 9:43-44

• 5:31 Мт. 19:9, Мк. 10:11-12, Лк. 16:18

+ 5:34 Иш. 7:49

• 5:38 Лк. 6:27-36

* 5:41 Та заманнай румуллал саллатӀнахь цала кьай, гьиву цайнма мютӀи бувсса инсантурахь ххилаххи буллан ихтияр диркӀссар.

+ 5:44 Лк. 23:34, Иш. 7:60,

+ 5:45 Иш. 14:17

* 5:46 Дишалартту датӀулт бунагькартуран ккалли байсса бивкӀссар, гай румуллаха зий бунутӀий.

* 5:48 камил(сса) – аьй дакъасса, ттангъа дакъасса, гьарца чулуха щаллусса.

+ 5:48 Мт. 19:21,

+ 6:2 Лк. 6:24

• 6:5 Лк. 11:2-4

+ 6:5 Лк. 18:11

+ 6:10 Мт. 26:42

* 6:13 Оьсса Душман – укун тӀий бухьунссар Иблислуйн.

+ 6:13 Мт. 26:41, ЮхӀ. 17:15,

+ 6:14 Мк. 11:25-26,

+ 6:15 Мт. 18:35,

* 6:16 Зума дугьаву – му хъанахъиссар ккаккан бувсса гьантрай ягьудинал я дукра къадукаву, я хӀачия къахӀачӀаву. Мунийну зума дугьлагьиманал Заннан цала дард ккаккан дуллалиссар, КӀанахь цала бунагьирттал ялтту учӀу тӀиссар ва цува КӀанайн мютӀишиву тасттикь буллалиссар.

• 6:19 Лк. 11:34-36, Лк. 12:22-34

+ 6:20 Мт. 19:21,

+ 6:24 Лк. 16:13

+ 6:26 Мт. 10:31, Мт. 12:12

+ 6:30 Мт. 8:26, Мт. 14:31, Мт. 16:8

• 7:1 Лк. 6:37-38, Лк. 6:41-42

+ 7:2 Мк. 4:24,

+ 7:6 Мт. 15:26

• 7:7 Лк. 11:9-13

+ 7:8 Мт. 18:19, Мт. 21:22, Мк. 11:24, ЮхӀ. 14:13-14,

+ 7:11 Мт. 12:34

+ 7:12 Лк. 6:31, Мт. 22:40,

• 7:13 Лк. 13:24

• 7:15 Лк. 6:43-44, Лк. 13:25-27

+ 7:15 Мт. 24:11, Мк. 13:22, Иш. 13:6, Иш. 20:29

+ 7:17 Мт. 12:33-35

+ 7:19 Мт. 3:10

* 7:22 «Та кьини» тӀисса «Ахир заман бизай кьини» тӀиссар.

+ 7:22 Мт. 25:11, Лк. 6:46, ЮхӀ. 13:13, Мк. 9:38, Лк. 9:49

+ 7:23 Мт. 25:41

• 7:24 Лк. 6:47-49

+ 7:29 Мк. 1:22, Лк. 4:32

• 8:1 Мк. 1:40-45, Лк. 5:12-16

* 8:2 Жазан-цӀуцӀаву – му хъинну захӀматсса, инсаннал чӀалачӀин оьккину зия хьун дайсса бурчул азарди. Му азарданул увгьуманан дин-эбадатрал ххуллу-хха бан къабучӀину (къахӀалалну) бивкӀссар.

+ 8:2 Мк. 9:22

+ 8:4 Мт. 9:30, Мт. 17:9, Мк. 1:34, Лк. 17:14

• 8:5 Лк. 7:1-10

+ 8:10 Иш. 10:2

+ 8:11 Лк. 13:29, Лк. 16:23,

* 8:12 КьатӀаллил ЛухӀи ЦӀан – му Дужжагьри.

+ 8:12 Мт. 13:42, Мт. 22:13, Мт. 22:30, Мт. 24:51, Мт. 25:13, Лк. 13:28

+ 8:13 Мт. 9:29, ЮхӀ. 4:53

• 8:14 Мк. 1:29-34, Лк. 4:38-41

+ 8:15 Мк. 5:41, Мк. 9:27, Иш. 3:7, Иш. 9:41

• 8:18 Лк. 9:57-62

+ 8:18 Мк. 4:35, Лк. 8:22

* 8:20 Инсаннал Арс – МасихӀнал цӀардал ца, укун увкуну бур Ганайн Даниял идавсил. Гьартану ххал бува глоссарийрай.

* 8:22 Шикку «ливтӀуми» тӀисса махъ ишла буллалиссар кӀира мяъналий: 1. мяйжаннугу ливтӀуми, рухӀ дакъами; 2. дакӀурдиву Зал акъами, Заннал Махъ къабаяйми.

• 8:23 Мк. 4:35-41, Лк. 8:22-25

+ 8:26 Мт. 6:30,

• 8:28 Мк. 5:1-20, Лк. 8:26-39

* 8:28 ИвкӀусса инсан цаннасса нуххуву ишайсса ивкӀссар. Муниятур шикку нух-гьав тӀисса махъ ишла буллалиссагу. Нуххул хьулухухгу чарил нузкьун дишайсса диркӀссар, жанаварт жаназалучӀан къабухханшиврул.

+ 8:29 Мк. 1:23-24, Лк. 4:34

+ 8:34 Лк. 5:8, Иш. 16:39

• 9:1 Мк. 2:1-12, Лк. 5:17-26

+ 9:1 Мт. 4:13

+ 9:2 Мк. 6:55, Мт. 8:10, Мк. 10:52, Лк. 7:48

+ 9:3 Мт. 26:65, ЮхӀ. 10:33

• 9:9 Мк. 2:13-17, Лк. 5:27-32

+ 9:11 Мт. 11:19, Лк. 15:2

+ 9:13 Лк. 15:7,

• 9:14 Мк. 2:18-22, Лк. 5:33-39

+ 9:14 Мт. 11:2, Мт. 14:12, Лк. 11:1, ЮхӀ. 1:35, Лк. 18:12

+ 9:15 Мт. 25:1-13, ЮхӀ. 3:29, БучӀ. 19:7, БучӀ. 21:2, Мк. 14:7, Лк. 17:22, ЮхӀ. 16:20

• 9:18 Мк. 5:21-43, Лк. 8:40-56

+ 9:21 Мк. 3:10

+ 9:22 Мк. 10:52, Лк. 7:50,

+ 9:24 ЮхӀ. 11:11

+ 9:25 Иш. 9:40, Мк. 1:31, Мк. 9:27, Иш. 3:7, Иш. 9:41

* 9:27 Давудлул Арс – му МасихӀнал цӀардаватусса цари. Идавстурал бувсмунийн бувну, учӀантӀиссар, тӀисса МасихӀ Давуд паччахӀнал авладраятусса икӀан аьркинну ивкӀссар.

+ 9:27 Мт. 22:42, Лк. 1:32, Мт. 20:29-34

+ 9:29 Мт. 8:13

+ 9:30 Мт. 8:4, Мт. 12:16, Мт. 17:9, Мк. 1:44

+ 9:31 Мк. 1:45, Мк. 7:36

+ 9:34 Мт. 10:25, Мт. 12:24

+ 9:36 Мк. 8:2, Мк. 6:34

+ 9:38 Лк. 10:2, ЮхӀ. 4:35

• 10:1 Мк. 3:13-19, Мк. 6:7-13, Лк. 6:12-16, Лк. 9:1-6, Лк. 10:1-12

* 10:2 Эсал вакил – Эса МасихӀнал апостолли.

* 10:4 Кананей – Симоннул ялун цӀар. Мунил мяънагу «ватан ххирашиврул жан дулун хӀадурма» хъанахъиссар – Исраэл Румуллахь бушиврийн къарщисса диндалул ва политикалул дастталул вакил тӀиссар. Мура мяъналий ишла байссар «зилотхъул» тӀисса махъгу.

+ 10:6 Мт. 15:24,

+ 10:7 Мт. 3:2, Мт. 4:17

+ 10:8 Мт. 8:2, Иш. 20:35

+ 10:14 Иш. 13:51

* 10:15 Содом ва Гоморра шагьрурдайн гайннул агьулданул бувсса бунагьирттахлу бала ликкан бувну бивкӀссар.

• 10:16 Мк. 13:9-13, Лк. 12:2-12, Лк. 21:12-17

+ 10:16 Лк. 10:3,

+ 10:18 Иш. 17:6, Иш. 18:12, Иш. 24:1, Иш. 25:6,

+ 10:21 Мт. 24:10

+ 10:22 Мт. 24:9, ЮхӀ. 15:18, БучӀ. 2:10

+ 10:23 Иш. 8:1, Иш. 14:6

+ 10:24 Лк. 6:40, ЮхӀ. 13:16

* 10:25 Баал-Зевул – Иблислуйн учайсса цамургу цӀа.

+ 10:25 Мт. 9:34, Мт. 12:24

+ 10:26 Мк. 4:21, Лк. 8:17, Лк. 12:2

+ 10:31 Мт. 6:26, Мт. 12:12

+ 10:32 БучӀ. 3:5

+ 10:33 Мт. 25:12,

• 10:34 Лк. 12:51-53, Лк. 14:26-27

* 10:34 «Тур ларсун учӀан» тӀий, Эса дяъви бан увкӀра къатӀиссарча, цавайннал МасихӀнайн иман дирхьуну, гайминнал къадирхьуну, агьали кӀибачӀавриятур гъалгъа тӀутӀисса.

+ 10:34 Иш. 14:4

* 10:38 НукӀузаманнул Румлив ивчӀан ансса диван кьувкьума ххачлий аьс айсса ивкӀссар, ххач цуппагу ивчӀан антӀиманал таммихӀ биттур бантӀисса кӀанайн цала биян бан аьркинну бивкӀссар. Эсал мукъурттил мяънагу: «Ттун лайкьма цала жан дулунгума хӀадурну икӀан аьркинмари», – хъанахъиссар.

+ 10:38 Мт. 16:24-25, Мк. 8:34-35, Лк. 9:23

+ 10:39 ЮхӀ. 12:25

+ 10:40 Мт. 25:40, Лк. 10:16, ЮхӀ. 12:44, ЮхӀ. 13:20,

+ 10:42 Мк. 9:41,

• 11:1 Лк. 7:18-35

+ 11:2 Мт. 14:3, Лк. 3:19-20, ЮхӀ. 3:24, ЮхӀ. 4:25, ЮхӀ. 6:14, ЮхӀ. 11:27

+ 11:6 ЮхӀ. 6:61, ЮхӀ. 16:1

+ 11:7 Мт. 3:1

+ 11:9 Мт. 14:5, Мт. 21:26

+ 11:10 Мк. 1:2

+ 11:11 Лк. 1:15

+ 11:12 Лк. 16:16

+ 11:14 Мт. 17:12-13, Лк. 1:17

+ 11:15 БучӀ. 2:7

+ 11:18 Мт. 3:4, Лк. 1:15

+ 11:19 ЮхӀ. 2:1, ЮхӀ. 12:2, Мт. 9:10-11

• 11:20 Лк. 10:13-15

+ 11:21 Мк. 6:45, Мк. 8:21, Мк. 3:7

+ 11:22 Мт. 15:21

* 11:21-24 Гьуразин ва Байт-Саида – Капарнаумрая арх бакъасса Галил тӀисса бярнил ухссавнилмур зуманивсса шагьрурдур.

Тир, Сидон ва Содом – Мубараксса Луттирдай ккаккан бувсса куццуй агьали ялапар къахъанай бивкӀсса путпараснал шагьрурдур. Содомрайн ганил агьулданул бувсса бунагьирттахлу муниннинва бала ликкан бувну бивкӀссар.

• 11:25 Лк. 10:21-22

+ 11:27 ЮхӀ. 13:3, ЮхӀ. 17:2, ЮхӀ. 6:46, ЮхӀ. 7:29, ЮхӀ. 8:19, ЮхӀ. 10:15

+ 11:28 ЮхӀ. 7:37

* 11:29 РукӀ – ницал дарвачирттах бишайсса тӀаннул хах, ганицӀун хъарас ягу аьрава дахӀиншиврул.

• 12:1 Мк. 2:23-28, Лк. 6:1-5

* 12:1 Ххуллун-кьини – му ягьудинал бусравсса кьинир. Му ягьудинал календарьданийн бувну нюжмардул махъра-махъсса кьинир. Му кьини, Тавратрал тӀийкун, зун, даву дуллан къабучӀиссар. Заннайн эбадатру дуллан бучӀи бувну бивкӀссар.

* 12:2 Фарисейтурал Эсал мюталимтурай чӀаллу карунних битлатаврил ва ттирихьлахьаврил тахсирлу къабуллалиссарча, му даву диндалул цичӀав дан къабучӀи буллалисса Ххуллун-кьини дуллалаврилли тахсирлу буллалисса.

* 12:4 «Аьдат-эбадатрал ччатӀ» гьарцагу Ххуллун-кьини Заннал къатлуву бишайсса бивкӀссар, муниннин хьхьичӀ бивхьуну бивкӀми ччатӀру диндалул къуллугъчитуран шайсса бивкӀссар.

+ 12:6 Мт. 12:41

• 12:9 Мк. 3:1-6, Лк. 6:6-11

+ 12:10 Лк. 11:54, Лк. 20:20

+ 12:12 Мт. 6:26, Мт. 10:31

+ 12:16 Мт. 8:4, Мт. 9:30

• 12:22 Мк. 3:20-30, Лк. 11:14-23

+ 12:23 Мт. 9:27

+ 12:24 Мт. 9:34, Мт. 10:25

+ 12:27 Мк. 9:38, Иш. 19:13

+ 12:30 Мк. 9:40

+ 12:31 Мк. 3:29, Лк. 12:10

+ 12:33 Мт. 7:17-20, Лк. 6:43-45

+ 12:34 Мт. 3:7, Мт. 23:33, Мт. 7:11, Мт. 15:18,

+ 12:37 Мт. 5:22,

• 12:38 Мк. 8:11-12, Лк. 11:29-32

+ 12:39 Мт. 16:4

* 12:41 Ниневия – Ассириянал хъунмур шагьру бивкӀссар.

+ 12:41 Мт. 12:6

* 12:42 Кьиблалул паччахӀ-щарсса, яъни Шебалул паччахӀ-щарсса (Шеба – му ттизаманнул Аьрабусттаннал Кьибла-Баргълагаваллил чулухалур). Га, цуппа путпарас бунувагу, Исраэлнал Заннал кьуватрайнгу, кашилийнгу КӀанайн мукӀру хьуну бивкӀссар.

• 12:43 Лк. 11:24-26

• 12:46 Мк. 3:31-35, Лк. 8:19-21

+ 12:46 Мт. 13:55, ЮхӀ. 2:12, ЮхӀ. 7:3, Иш. 1:14,

+ 12:50 ЮхӀ. 15:14,

• 13:1 Мк. 4:1-9, Лк. 8:4-8

+ 13:9 Мт. 11:15

• 13:10 Мк. 4:10-12, Лк. 8:9-10

+ 13:11 Мт. 19:11

+ 13:12 Мт. 25:29

+ 13:15 ЮхӀ. 12:40, Иш. 28:26-27

+ 13:16 Лк. 10:23-24

• 13:18 Мк. 4:13-20, Лк. 8:11-15

* 13:19 Оьсса Душман – укун тӀий бухьунссар Иблислуйн.

+ 13:22 Мт. 6:25, Мк. 10:23,

+ 13:23 ЮхӀ. 15:5

+ 13:30 Мт. 3:12

• 13:31 Мк. 4:30-34, Лк. 13:18-21

+ 13:32 Мт. 17:20, Лк. 17:6,

* 13:33 Аслиймур текстрай «шанна сата», яъни сайки 36 литра увкуну бур (ягу 23 кг иникӀмалул).

+ 13:38 ЮхӀ. 8:44

+ 13:39 БучӀ. 14:15-16

+ 13:41 Мт. 24:31

+ 13:42 ЮхӀ. 15:6, БучӀ. 20:15, Мт. 8:12

+ 13:43 Мт. 11:15

+ 13:47 Мт. 4:19

+ 13:48 ЮхӀ. 21:11

+ 13:49 Мт. 25:32

+ 13:50 Мт. 8:12

• 13:53 Мк. 6:1-6, Лк. 4:16-30

+ 13:54 Мт. 2:23, Лк. 2:39, Лк. 4:23, Мк. 1:21

+ 13:55 ЮхӀ. 6:42, Мт. 12:46

+ 13:57 Мт. 11:6, ЮхӀ. 4:44

• 14:1 Мк. 6:14-29, Лк. 9:7-9

* 14:1 Тетрарх (грек мазрава) – Хъунама Гьиродлул цала паччахӀлугъ мукьа арснайх дарчӀуну диркӀссар, ца бутӀул хӀакимнайн тетрарх учайсса бивкӀссар. Тетрарх Гьирод – му Гьирод Антипар, Гьирод Хъунама тӀисса паччахӀнал арсри. Га ивкӀссар Галил ва Перей билаятирттал паччахӀну (жула заманалуяр хьхьичӀсса 4-ку – жула заманалул 39-ку шш.).

+ 14:2 Мт. 16:14

+ 14:3 Мт. 4:12, Мт. 11:2, Лк. 3:19-20, ЮхӀ. 3:24

* 14:4 Мусал Луттирайн – Тавратрайн – бувну, уссу сагъну унува, ганал щарсса гама уссил дуцин къабучӀину бивкӀссар.

+ 14:5 Мт. 11:9, Мт. 21:26

+ 14:12 Мт. 9:14

• 14:13 Мк. 6:30-44, Лк. 9:10-17, ЮхӀ. 6:1-14

+ 14:21 Мт. 15:38

• 14:22 Мк. 6:45-56, ЮхӀ. 6:15-21

+ 14:23 Мк. 1:35, Лк. 4:42, Лк. 5:16

* 14:26 Дарс дизлан – личӀи-личӀисса, мяйжанну дакъасса затру дусса кунна чӀалан.

+ 14:26 Лк. 24:37

+ 14:31 Мт. 6:30

+ 14:33 Лк. 1:35

+ 14:34 Мк. 6:53, Лк. 5:1

• 15:1 Мк. 7:1-23

+ 15:2 Лк. 11:38

+ 15:7 Мт. 23:13, Иш. 28:25

+ 15:11 Иш. 10:15

+ 15:14 Мт. 23:16, Лк. 6:39

+ 15:18 Мт. 12:34,

• 15:21 Мк. 7:24-30

+ 15:22 Мт. 9:27, Лк. 1:32

+ 15:24 Мт. 10:6,

* 15:26 Канааннавусса Тир ва Сидон путпараснал шагьрурду бивкӀссар. Ягьудинал путпарас мурдалминнан (гъалгъалуву «ккаччан») ккалли байсса бивкӀссар.

+ 15:26 Мт. 7:6

• 15:29 Мк. 7:31

+ 15:32 Мт. 9:36

+ 15:38 Мт. 14:21

• 16:1 Мк. 8:11-13, Лк. 12:54-56

+ 16:1 Мт. 3:7,

+ 16:4 Мт. 12:39

• 16:5 Мк. 8:14-21

+ 16:6 Лк. 12:1,

+ 16:8 Мт. 6:30

+ 16:9 Мт. 14:13-21

+ 16:10 Мт. 15:36-37

• 16:13 Мк. 8:27-30, Лк. 9:18-21

+ 16:14 Мт. 14:2,

* 16:17 Грек мазрайсса текстраву чивчуну буссар «Барйона», яни Юнуслул арс тӀий. Цаппара таржумарттавугу мукунма чивчуну бур.

* 16:18 Грек мазрай «петрос» тӀисса «чару», «ххяли», «кьун» тӀиссар. Мунияту мунияр махъ Симоннун Петр тӀисса ялун цӀа дуллуссар.

+ 16:18 Мк. 3:16, ЮхӀ. 1:42,

+ 16:20 Мт. 9:30

• 16:21 Мк. 8:31, Лк. 9:22-27

* 16:21 Хъунисри – жяматрал бакӀчитал.

+ 16:21 Лк. 17:25, Мк. 9:31, Мк. 10:34, ЮхӀ. 2:19

+ 16:23 Мт. 4:10,

* 16:24 НукӀузаманнул Румлив ивчӀан ансса диван кьувкьума ххачлий аьс айсса ивкӀссар, ххач цуппагу ивчӀан антӀиманал таммихӀ биттур бантӀисса кӀанайн цала биян бан аьркинну бивкӀссар. Эсал мукъурттил мяънагу: «Ттун лайкьма цала жан дулунгума хӀадурну икӀан аьркинмари», – хъанахъиссар.

+ 16:24 Мт. 10:38-39

+ 16:25 Мт. 19:29

+ 16:27 Мт. 24:30, Мт. 25:31, БучӀ. 2:23

+ 16:28 Мт. 24:34, ЮхӀ. 21:22

• 17:1 Мк. 9:2-13, Лк. 9:28-36

+ 17:1 Мк. 5:37, Мк. 14:33

+ 17:2 БучӀ. 1:16

+ 17:5 Мт. 3:17,

+ 17:9 Мт. 8:4, Мт. 9:30, Мк. 1:44

+ 17:13 Мт. 11:14, Лк. 1:17

• 17:14 Мк. 9:14-29, Лк. 9:37-43

+ 17:18 Мк. 1:26, Иш. 8:7

+ 17:20 Мт. 13:31, Лк. 17:6, Мк. 11:23

• 17:22 Мк. 9:30-32, Лк. 9:43-45

+ 17:23 Мт. 16:21, Мт. 20:19

+ 17:24 Мк. 9:33, Мт. 22:17

* 17:27 ХӀавракӀи – хӀава бугьайсса ярагъ (удочка).

• 18:1 Мк. 9:33-37, Мк. 9:42-48, Лк. 9:46-48, Лк. 17:1-2

+ 18:3 Мт. 19:16

+ 18:5 Мт. 10:40, Лк. 10:16, ЮхӀ. 13:20

+ 18:7 Мт. 26:24

+ 18:8 Мт. 5:30, Мт. 25:41, БучӀ. 20:10

+ 18:9 Мт. 5:29

• 18:10 Лк. 15:3-7

* 18:10-11 Ягьуди вихну бивкӀссар гьарца инсаннал цала-цала малаик ушиврий ва кӀа мудан хӀадурну ушиврий Заннал хьхьичӀ га инсаннал чул бугьан.

+ 18:14 ЮхӀ. 6:39

• 18:15 Лк. 17:3

+ 18:17 Мт. 5:46-47,

+ 18:19 Мт. 7:7-8

+ 18:21 Лк. 17:4

* 18:24 Яъни сайки 260 т (1 талант = 26–40 кг).

* 18:28 Динарий – Румуллал арцу диркӀссар, мунил кьиматгу бивкӀссар багьлух увгьу зузалал кьинилул мутталий лякъайсса хӀакьлищал архӀалсса. ПаччахӀнан буржлувсса къуллугъчинал бурж сайки 500 000-лийла хъунмасса хъанай бур мува къуллугъчинан буржлувманалмурнияр.

+ 18:35 Мт. 6:15,

• 19:1 Мк. 10:1-12

+ 19:9 Мт. 5:32,

+ 19:11 Мк. 4:11,

* 19:12 Ахтта бан – цал оьрчӀру къабай бан, яни адиминашивруцӀа бан. Ссувайсса – къатлул къавхьусса (щар къадурцусса, щар къавхьусса).

• 19:13 Мк. 10:13-16, Лк. 18:15-17

+ 19:14 Мт. 18:3

• 19:16 Мк. 10:17-31, Лк. 18:18-30

+ 19:16 Лк. 10:25

* 19:21 камил(сса) – аьй дакъасса, ттангъа дакъасса, гьарца чулуха щаллусса.

+ 19:21 Мт. 5:48, Лк. 12:33, Мт. 6:20,

+ 19:26 Мк. 14:36

+ 19:27 Мт. 4:20-22

* 19:28 Тах – паччахӀ цала хъуншиврий щяикӀайсса кӀану (оьрус мазрай трон).

+ 19:28 Мт. 16:27, Мт. 25:31, Лк. 22:30, БучӀ. 3:21

+ 19:29 Мт. 16:25

+ 19:30 Мт. 20:16, Лк. 13:30

* 20:2 Динарий – увгьу зузалал кьинилул мутталий лякъайсса хӀакь хъанахъиссар.

* 20:3 Ягьудинал кьини хӀисав дайсса диркӀссар кӀюрххияцӀа. Мукун хӀисав дурувкун, урчӀра ссят дукӀлакӀиссар шанна ссятрайн. Мукун кунугу буссар оригиналданий.

+ 20:16 Мт. 19:30, Лк. 13:30

• 20:17 Мк. 10:32-34, Лк. 18:31-34

* 20:19 «Ххачлий ищун» тӀисса ттурцӀай ххач бувну, бивщусса тталлуй каруннайгу, ттурцӀацӀух ялавай итабавкьусса ччаннайгу мярду бивщуну, зурчӀай тӀутӀи ан тӀиссар. Мукунсса таммихӀ байсса бивкӀссар нукӀузаманнул Румливгу, цаймигу кӀанттайгу. Му хъуннасса аьзав-аькьувагу, кьюкьалагу диркӀссар. Гьартану ххал бува глоссарийрай.

+ 20:19 Мт. 16:21, Мт. 17:23

• 20:20 Мк. 10:35-45

+ 20:20 Мт. 10:2, Мк. 1:19

+ 20:21 Мт. 19:28

+ 20:22 Мт. 26:39, ЮхӀ. 18:11

+ 20:26 Мт. 23:11, Мк. 9:35

+ 20:28 ЮхӀ. 13:4-5, ЮхӀ. 11:51,

• 20:29 Мк. 10:46-52, Лк. 18:35-43

+ 20:30 Мт. 9:27-31

+ 20:34 Лк. 7:13

• 21:1 Мк. 11:1-11, Лк. 19:28-38, ЮхӀ. 12:12-19

+ 21:1 Иш. 1:12

+ 21:4 ЮхӀ. 12:15, Мт. 1:23, Мт. 26:56, ЮхӀ. 19:36

* 21:5 Сионнал душ тӀисса махъ Ярусалим тӀисса мукъул мяъналий ишла буллалиссар, Сион му шагьру бивхьусса бакӀал цаннил цӀа дунутӀий.

* 21:5 Эса Ярусалимрайн увхссар ттуккуй, Цува дакьаву ччисса, хӀалимсса пикрирдащалсса паччахӀ ушиву ккаккан баншиврул, цайми та заманнул паччахӀтал кунма, дяъвилул чайгу бурттий, кӀунттил тургу дургьуну къаувххун.

* 21:9 «Гьосанна» тӀисса «ххассал ба жу» тӀиссар. Ва махъ паччахӀнаха цӀа даврин ишла байссар.

+ 21:9 Мт. 9:27, Мт. 23:39

+ 21:11 Лк. 7:16

• 21:12 Мк. 11:15-19, Лк. 19:45-48, ЮхӀ. 2:13-22

* 21:12 Заннал Къатлуву цадакьа хӀисаврай ччи-ччимур арцу дулайсса къадиркӀссарча, хасъсса арцу диркӀссар, цив дакъа Заннал Къатлун цадакьалун дулун къабучӀисса, мунияту азвардануву румуллал ва грекнал арцух ми хасъсса арцу даххана дулайсса дахханадувулт бивкӀссар.

+ 21:12 Лк. 2:24

+ 21:15 Мт. 9:27

+ 21:16 Лк. 19:39,

+ 21:17 Лк. 19:29, Лк. 24:50, ЮхӀ. 11:18

• 21:18 Мк. 11:12-14, Мк. 11:20-24

+ 21:18 Мт. 4:2

+ 21:19 Мт. 24:32, Лк. 13:6

+ 21:21 Мт. 17:20,

+ 21:22 Мт. 7:8, Мт. 17:20,

• 21:23 Мк. 11:27-33, Лк. 20:1-8

+ 21:23 Иш. 4:7

+ 21:25 Мт. 3:6, Лк. 7:30

+ 21:26 Мт. 11:9, Мт. 14:5

+ 21:32 Лк. 7:29

• 21:33 Мк. 12:1-12, Лк. 20:9-19

* 21:33 Мулк – цува заллусса хъуннасса аьрщи ва му аьрщарай думур.

* 21:33 ЛухӀитӀутӀи куччу бансса кӀаланг – ххяллуву лухӀитӀутӀи ккуччу бан дайсса хъунтӀа. Ганивату бяшкӀанттувух лухӀитӀутӀул щин дачайсса диркӀссар цамургу чарил хъунтӀулувун.

+ 21:33 Мк. 13:34

+ 21:35 Мт. 22:6, Мт. 23:34,

+ 21:37 Мт. 3:17,

+ 21:41 Иш. 13:46

+ 21:42 Иш. 4:11,

+ 21:46 Мк. 11:18, Мк. 11:32

• 22:1 Лк. 14:15-24

+ 22:1 Мт. 13:34

+ 22:2 Мт. 25:10, БучӀ. 19:7, БучӀ. 21:2

+ 22:6 Мт. 21:35, Мт. 23:34,

+ 22:7 Мт. 21:41

+ 22:8 Мт. 10:11, Иш. 13:46, БучӀ. 3:4

* 22:13 КьатӀаллил ЛухӀи ЦӀан – му Дужжагьри.

+ 22:13 Мт. 8:12

• 22:15 Мк. 12:13-17, Лк. 20:20-26

+ 22:15 Лк. 11:54

* 22:17 Ва суал Эсахьхьун хӀиллалий буллай бивкӀссар: арцуй диркӀссар Румуллал паччахӀнал сурат; Эсал «багьайссар» учирча, халкьуннавусса Ганал сий яларай дагьантӀий диркӀссар, цанчирча Румуллан дишала дулаву – му хӀакьсса ягьудинансса кьюкьалану хъанай диркӀунтӀий; агана Ганал «къабагьайссар» учирча, Га румуллахьхьун ириян ан бюхълай бивкӀссар, ваца тайннайн къарщи уклакима ва агьалийгу гьалак буллалима куна.

+ 22:17 Мт. 17:24-25

+ 22:18 Мк. 7:6, Лк. 12:1

• 22:23 Мк. 12:18-27, Лк. 20:27-40

+ 22:23 Иш. 4:1, Иш. 23:8

• 22:34 Мк. 12:28-34, Лк. 10:25-28

+ 22:39 Мт. 19:19

+ 22:40 Мт. 7:12,

• 22:41 Мк. 12:35-37, Лк. 20:41-44

+ 22:42 Мт. 9:27

+ 22:44 Иш. 2:34-35

+ 22:46 Лк. 20:40

• 23:1 Мк. 12:38-40, Лк. 11:37-52, Лк. 20:45-47

* 23:5 Ягьудинал дуаьртту дуклакийни, ненттабакӀрацӀун ва куямур каницӀун Мубараксса Луттирдаватусса текстирдащалсса ятӀул луттирал къутив (филактерияртту) дахӀайсса диркӀссар. Му бакъассагу, гайннал ялттуянналул зумардайн къунчуллив буруххайсса бивкӀссар. Амма фарисейтурал цивппа яла Зал ххирамину ккакканшиврул, ми филактерияртту хъиннура хъуни дайсса, янналийсса къунчуллал лахъишивугу хъиннура хъунна дайсса диркӀун дур.

+ 23:6 Лк. 14:7-8

+ 23:8 Лк. 22:32,

* 23:9 Шикку кӀулну бикӀан аьркинссар ихтилат мяйжансса ппухълуннаяту бакъашиву, диндалул цӀарду (титуллу), къуллугъру (санну) ва м. ц. ишла дуллай, цала лагма-ялттуминнаву цу-унугу лавай уллан къабучӀишиву.

+ 23:11 Мт. 20:26, Мк. 9:35, Мк. 10:43

+ 23:12 Лк. 14:11, Лк. 18:14

+ 23:13 Мт. 15:7

+ 23:16 Мт. 15:14

+ 23:27 Иш. 23:1,

* 23:29 Гьайкал – памятник, шикку гьаттай дацӀан дурсса памятник.

+ 23:30 Иш. 7:52

+ 23:33 Мт. 3:7, Мт. 12:34

+ 23:34 Мт. 21:35, Мт. 22:6, Мт. 10:17, Мк. 13:9, Лк. 21:12

+ 23:35 БучӀ. 18:24

• 23:37 Лк. 13:34-35

+ 23:37 Иш. 7:52,

+ 23:39 Мт. 21:9

• 24:1 Мк. 13:1-13, Лк. 21:5-19

+ 24:2 Лк. 19:44

* 24:5 МасихӀ (Христос) тӀисса «Заннал Язи Увгьума» тӀиссар. Гьартану ххал бува глоссарийрай.

+ 24:7 БучӀ. 6:4, Иш. 11:28, БучӀ. 6:8, БучӀ. 6:12

+ 24:9 Мт. 10:22, ЮхӀ. 15:18

+ 24:10 Мт. 10:21

+ 24:11 Мт. 7:15

+ 24:13 БучӀ. 2:10

+ 24:14 Мт. 28:19,

• 24:15 Мк. 13:14-23, Лк. 21:20-24

* 24:15 Даниял идавсил, ялун нанимуниву Заннал Къатлуйн хъуннасса оьшиву ликкантӀиссар куну бивкӀссар.

+ 24:17 Лк. 17:31

+ 24:19 Лк. 23:29

+ 24:21 БучӀ. 16:18

+ 24:22 Лк. 18:7

+ 24:23 Лк. 17:23

+ 24:24 БучӀ. 13:13, БучӀ. 16:14

+ 24:25 ЮхӀ. 13:19, ЮхӀ. 14:29

+ 24:27 Лк. 17:24

+ 24:28 Лк. 17:37

• 24:29 Мк. 13:24-27, Лк. 21:25-28

+ 24:29 Иш. 2:20, БучӀ. 6:13

+ 24:30 Мт. 16:27,

* 24:31 Сувр (ссур) – Кьиямасса кьини дуркӀшиву баян буллай малаиктурал бищунтӀисса лахъсса чӀу байсса зюннав (труба).

+ 24:31 БучӀ. 11:15, Мт. 13:41,

• 24:32 Мк. 13:28-31, Лк. 21:29-33

+ 24:34 Мт. 16:28

• 24:36 Мк. 13:32-37, Лк. 12:38-40, Лк. 17:26-30, Лк. 17:34-36

* 24:38 Мусал Луттирай (Тавратрай) буссар, НухӀлул тӀюпандалул заманнай щалла дуниял щинахьхьун ларгссар ва НухӀлул тухум бакъасса ххассал къавхьуссар, тӀий.

+ 24:42 Мт. 25:13

+ 24:44 БучӀ. 3:3, БучӀ. 16:15

• 24:45 Лк. 12:42-48

+ 24:46 Мт. 25:21, ЮхӀ. 13:17

* 24:47 Мулк – цува заллусса хъуннасса аьрщи ва му аьрщарай думур.

+ 24:48 Мт. 25:5

+ 24:51 Мт. 8:12

+ 25:1 Мт. 9:15, ЮхӀ. 3:29, БучӀ. 19:7, БучӀ. 21:2

+ 25:5 Мт. 24:48

+ 25:10 Мт. 22:2

+ 25:11 Мт. 7:22, Лк. 6:46, Лк. 13:25

+ 25:12 Мт. 10:33

+ 25:13 Мт. 24:36, Мт. 24:42

• 25:14 Лк. 19:12-27

* 25:15 Талант – му 6000 динарийращал архӀалсса арцур. Ххал дува мукунна 18:24-луйнсса бувчӀин баву.

+ 25:21 Лк. 16:10,

+ 25:29 Мт. 13:12

+ 25:30 Мт. 8:12

+ 25:31 Мт. 16:27, Мт. 19:28

+ 25:32 Мт. 13:49

+ 25:34 БучӀ. 21:7

+ 25:35 Лк. 3:11,

+ 25:40 Мт. 10:40

+ 25:41 Мт. 7:23, Мк. 9:43-44, БучӀ. 20:10

+ 25:45 Лк. 10:16

• 26:1 Мк. 14:1-2, Лк. 22:1-2, ЮхӀ. 11:45-53

* 26:2 Пейсах – му ягьудинал байранни, му хас дурну дуссар Мисрилия гьаврин ва лагъшиврияту мурахас шаврин. Кьири ЧчатӀул байран дайдишайсса диркӀссар Пейсах байрандалул хъиривмур кьини. Гьартану ххал бува глоссарийрай.

* 26:3 Каиафа ивкӀссар диндалул бакӀчинал къуллугърай 18-ку шиная 36-ку шинайнин.

• 26:6 Мк. 14:3-9, Лк. 7:36-50, ЮхӀ. 12:1-8

+ 26:6 Мт. 21:17, ЮхӀ. 11:1, ЮхӀ. 11:18,

+ 26:11 Мт. 9:15, ЮхӀ. 7:33

+ 26:12 ЮхӀ. 19:40

+ 26:13 Мт. 24:14

• 26:14 Мк. 14:10-11, Лк. 22:3-6

+ 26:14 ЮхӀ. 13:2, Иш. 1:16

• 26:17 Мк. 14:12-21, Лк. 22:7-14, Лк. 22:21-23, ЮхӀ. 13:21-30

+ 26:21 ЮхӀ. 13:18

+ 26:24 Мт. 18:7

• 26:26 Мк. 14:22-26, Лк. 22:15-20,

+ 26:26 ЮхӀ. 6:51,

* 26:28 Тавратрай увкуну буссар, кьурвандалун бихлахисса хӀайвандалул оьтту аьркинсса Занналгу, ягьудинал халкьунналгу дянивсса кьутӀи цӀакь даншиврулли куну. Шикку Эсал бувсун бур Заннал ва инсантурал дянивсса ЦӀусса КьутӀи Цала оьттуйну цӀакь дуллалишиву.

* 26:30 Забур – Давуд идавсин ливкмур лури. Гьартану ххал бува глоссарийрай.

+ 26:30 Лк. 22:39

• 26:31 Мк. 14:27-31, Лк. 22:31-34, ЮхӀ. 13:36-38

+ 26:31 ЮхӀ. 16:32

+ 26:32 Мт. 28:7

+ 26:35 ЮхӀ. 11:16, ЮхӀ. 21:19

• 26:36 Мк. 14:32-42, Лк. 22:39-46

+ 26:37 Мк. 5:37, Мк. 9:2

+ 26:38 ЮхӀ. 12:27

+ 26:39 Мк. 10:38, ЮхӀ. 18:11, ЮхӀ. 5:30, ЮхӀ. 6:38,

+ 26:41 Мт. 6:13,

+ 26:42 Мт. 6:10

+ 26:45 ЮхӀ. 2:4, Мт. 16:21, Мт. 17:22, Мт. 20:18

• 26:47 Мк. 14:43-50, Лк. 22:47-53, ЮхӀ. 18:3-12

+ 26:47 Иш. 1:16

+ 26:51 Лк. 22:38

+ 26:52 БучӀ. 13:10

+ 26:55 Мт. 21:23, Лк. 21:37

+ 26:56 Мт. 1:22-23, Мт. 21:4, ЮхӀ. 19:36, Мт. 26:31, ЮхӀ. 16:32

• 26:57 Мк. 14:53-65, Лк. 22:54-55, Лк. 22:63-71, ЮхӀ. 18:13-14, ЮхӀ. 18:19-24

* 26:59 Ягьудинал Хъун Диван бивкӀссар ягьудинал хъунмур суд. Гьартану ххал бува глоссарийрай.

+ 26:61 Мк. 15:29, ЮхӀ. 2:19

+ 26:62 Мт. 27:13

+ 26:64 Мт. 16:27, Мт. 24:30,

+ 26:65 Иш. 14:14, Мт. 9:3, ЮхӀ. 10:36

• 26:69 Мк. 14:66-72, Лк. 22:56-62, ЮхӀ. 18:15-18, ЮхӀ. 18:25-27

+ 26:75 Мт. 26:34

• 27:1 Мк. 15:1, Лк. 23:1-2, ЮхӀ. 18:28-32

* 27:2 Пилат – Понтий Пилат 26-ку шиная 36-ку шинайнин ивкӀссар Ягьудинаву румуллал ивтсса сардарну (га провинциялул бакӀчину).

+ 27:2 Лк. 3:1, Лк. 13:1, Иш. 3:13,

• 27:3 Иш. 1:18-19

+ 27:6 Мк. 12:41, ЮхӀ. 8:20

+ 27:9 Мт. 2:17

• 27:11 Мк. 15:2-5, Лк. 23:3-5, ЮхӀ. 18:33-38

+ 27:11 Мт. 2:2

+ 27:13 Мт. 26:62

• 27:15 Мк. 15:6-15, Лк. 23:13-25, ЮхӀ. 18:39

+ 27:18 ЮхӀ. 12:19

+ 27:20 Иш. 3:14

+ 27:23 Лк. 23:41,

+ 27:26 Мт. 20:19

• 27:27 Мк. 15:16-20, ЮхӀ. 19:2-3

+ 27:30 Мт. 20:19

• 27:32 Мк. 15:21-32, Лк. 23:26-43, ЮхӀ. 19:17-27

+ 27:40 Мк. 14:58, ЮхӀ. 2:19, Мт. 4:3-6

+ 27:42 ЮхӀ. 10:18, ЮхӀ. 1:49, ЮхӀ. 12:13, ЮхӀ. 20:29

• 27:45 Мк. 15:33-41, Лк. 23:44-49, ЮхӀ. 19:28-30

+ 27:46 Иш. 3:1,

* 27:51 Га диркӀссар Заннал Къатлул вивсса, «Мубаракмур кӀану» ва «Яла́ мубаракмур кӀану» кӀанттурду личӀи бан дургьусса пардав.

+ 27:52 ЮхӀ. 5:21, ЮхӀ. 5:25

+ 27:56 Лк. 8:2, Мт. 20:20

• 27:57 Мк. 15:42-47, Лк. 23:50-56, ЮхӀ. 19:38-42

+ 27:63 Мт. 16:21, Мт. 17:23, Мт. 20:19

+ 27:66 БучӀ. 20:3

• 28:1 Мк. 16:1-8, Лк. 24:1-12, ЮхӀ. 20:1-10

* 28:1 ЖугьутӀнал нюжмар дайдишайссар алхӀат кьини.

+ 28:1 Лк. 8:2, Мт. 27:61

+ 28:2 Мт. 27:60

+ 28:3 Мк. 9:3, Иш. 1:10

+ 28:4 БучӀ. 1:17

+ 28:7 Мт. 26:32

+ 28:9 ЮхӀ. 20:19, ЮхӀ. 20:21, Мт. 28:17, Лк. 24:52

+ 28:10 Мт. 12:50, ЮхӀ. 20:17,

• 28:16 Мк. 16:14-18, Лк. 24:36-49, ЮхӀ. 20:19-23

+ 28:17 ЮхӀ. 20:25

+ 28:18 Мт. 11:27, ЮхӀ. 17:2

+ 28:19 ЮхӀ. 4:1-2, Иш. 8:13,

+ 28:20 ЮхӀ. 14:15, Мт. 13:39